**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ**

**03 ДУГААР САРЫН 30-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-4 |
| **2.** | **Хуралдааны дэлгэрэнгүй тэмдэглэл:**  | 5-49 |
|  | 1.**Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт***/Засгийн газар 2022.03.15-ны өдөр өргөн мэдүүлсэн, Төрийн байгуулалтын болон Эдийн засгийн байнгын хорооны хамтарсан хуралдаанд санал, дүгнэлтээ хүргүүлнэ/* | 5-47 |
| 2.**Байнгын хорооны тогтоолын төсөл** “*Нийтийн сонсголын товыг тогтоох, сонсгол даргалагчийг томилох тухай”* /*Нийгмийн даатгалын үндэсний зөвлөлийн гишүүнд даатгуулагч болон ажил олгогчийг төлөөлсөн гишүүн нэр дэвшсэнтэй холбогдуулан нэр дэвшигчийн сонсгол хийх/*  | 47-48 |
| 3.**Байнгын хорооны тогтоолын төсөл***“Нийтийн сонсголын товыг тогтоох, сонсгол даргалагчийг томилох тухай”/Эрүүл мэндийн даатгалын үндэсний зөвлөлийн гишүүнд даатгуулагчийг төлөөлсөн гишүүн нэр дэвшсэнтэй холбогдуулан нэр дэвшигчийн сонсгол хийх/* | 48-49 |

***Монгол Улсын Их Хурлын 2022 оны хаврын ээлжит чуулганы***

***Нийгмийн бодлогын байнгын хорооны***

***03 дугаар сарын 30-ны өдөр /Лхагва гараг/-ийн***

***хуралдааны товч тэмдэглэл***

Нийгмийн бодлогынбайнгын хорооны дарга М.Оюунчимэг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 17 гишүүнээс 10 гишүүн хүрэлцэн ирж, 58.8 хувийн ирцтэйгээр хуралдаан 13 цаг 20 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: С.Ганбаатар, Б.Жаргалмаа, Ц.Идэрбат, Ц.Сандаг-Очир, Ц.Туваан.*

***Нэг.Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилт*** */Засгийн газар 2022.03.15-ны өдөр өргөн мэдүүлсэн, Төрийн байгуулалтын болон Эдийн засгийн байнгын хорооны хамтарсан хуралдаанд санал, дүгнэлтээ хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Эдийн засаг, хөгжлийн яамны Төрийн нарийн бичгийн дарга Х.Батжаргал, Хөдөлмөр, нийгмийн хамгааллын дэд сайд С.Зулпхар, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Хөдөлмөр эрхлэлтийн бодлогын хэрэгжилтийг зохицуулах газрын дарга С.Дамбий, Бодлого, төлөвлөлтийн газрын дарга А.Хишигбаяр, Гэр бүлийн бодлогын хэрэгжилтийг зохицуулах газрын дарга Н.Баярмаа, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Хяналт-шинжилгээ, үнэлгээ, дотоод аудитын газрын дарга С.Төгсдэлгэр, Бодлого төлөвлөлтийн газрын дарга Б.Буянтогтох, Санхүү, эдийн засгийн газрын дарга Б.Мөнхтуул, мөн газрын Санхүү, даатгалын хэлтсийн мэргэжилтэн А.Мөнхжаргал, Хөдөлмөр, халамж, үйлчилгээний ерөнхий газрын дарга Л.Дашдэмбэрэл, Гэр бүл, хүүхэд, залуучуудын хөгжлийн ерөнхий газрын дарга Г.Батдорж, Эрүүл мэндийн даатгалын ерөнхий газрын дэд дарга Г.Гийхнаран, Нийгмийн даатгалын ерөнхий газрын дэд дарга Г.Саран, мөн газрын Санхүү, бүртгэлийн газрын дарга Б.Даваахүү, Эм, эмнэлгийн хэрэгслийн хяналт, зохицуулалтын газрын дэд дарга Д.Уранзаяа, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд, мөн газрын Хөгжлийн бодлого, төлөвлөлтийн газрын захирал, тэргүүлэх аудитор Б.Бундхорол, Засгийн газрын Хэрэг эрхлэх газрын Хяналт-шинжилгээ, үнэлгээ, дотоод аудитын газрын дарга Э.Бат-Идэр, мөн газрын референт С.Нямбаяр, Д.Бямбадулам нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн референт Б.Мажигсүрэн, мөн хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн Хяналт шалгалт, үнэлгээний газрын Хяналт шалгалтын хэлтсийн дарга Ж.Лхагвасүрэн, мөн хэлтсийн зөвлөх Б.Нандингэрэл, Төсвийн хяналт, шинжилгээний хэлтсийн ахлах зөвлөх Ш.Батцэнгэл, референт С.Төрмөнх **нар байлцав.**

Монгол Улсыг 2021-2025 онд хөгжүүлэх таван жилийн үндсэн чиглэлийн тухайн жилийн гүйцэтгэлийн явц болон Монгол Улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийн талаар Сангийн сайд Б.Жавхлан танилцуулав.

Танилцуулгатай холбогдуулан Улсын Их Хурлын гишүүн Ё.Баатарбилэг, С.Чинзориг, Ч.Ундрам, Ж.Чинбүрэн, Б.Бейсен, Б.Баярсайхан, П.Анужин, Д.Сарангэрэл, Д.Батлут, М.Оюунчимэг нарын тавьсан асуултад Сангийн сайд Б.Жавхлан, Хөдөлмөр, нийгмийн хамгааллын дэд сайд С.Зулпхар, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, Эдийн засаг, хөгжлийн яамны Төрийн нарийн бичгийн дарга Х.Батжаргал, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Санхүү, эдийн засгийн газрын дарга Б.Мөнхтуул, Бодлого төлөвлөлтийн газрын дарга Б.Буянтогтох, Эм, эмнэлгийн хэрэгслийн хяналт, зохицуулалтын газрын дэд дарга Д.Уранзаяа, Эрүүл мэндийн даатгалын ерөнхий газрын дэд дарга Г.Гийхнаран нар хариулж, тайлбар хийв.

Улсын Их Хурлын гишүүн Б.Бейсен, С.Чинзориг, Д.Сарангэрэл, М.Оюунчимэг нар үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Д.Батлут Төрийн байгуулалтын болон Эдийн засгийн байнгын хорооны хамтарсан хуралдаанд танилцуулахаар тогтов.

*Уг асуудлыг 15 цаг 43 минутад хэлэлцэж дуусав*

***Хоёр.Байнгын хорооны тогтоолын төсөл*** “*Нийтийн сонсголын товыг тогтоох, сонсгол даргалагчийг томилох тухай”* /*Нийгмийн даатгалын үндэсний зөвлөлийн гишүүнд даатгуулагч болон ажил олгогчийг төлөөлсөн гишүүн нэр дэвшсэнтэй холбогдуулан нэр дэвшигчийн сонсгол хийх/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн референт Б.Мажигсүрэн, мөн хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн Хяналт шалгалт, үнэлгээний газрын Хяналт шалгалтын хэлтсийн дарга Ж.Лхагвасүрэн, мөн хэлтсийн зөвлөх Б.Нандингэрэл, Төсвийн хяналт, шинжилгээний хэлтсийн ахлах зөвлөх Ш.Батцэнгэл, референт С.Төрмөнх **нар байлцав.**

Байнгын хорооны дарга М.Оюунчимэг тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүн С.Чинзоригийн тавьсан асуултад Байнгын хорооны дарга М.Оюунчимэг хариулж, тайлбар хийв.

**М.Оюунчимэг:** “Нийтийн сонсголын товыг тогтоох, сонсгол даргалагчийг томилох тухай” /Нийгмийн даатгалын үндэсний зөвлөлийн гишүүнд даатгуулагч болон ажил олгогчийг төлөөлсөн гишүүн нэр дэвшсэнтэй холбогдуулан нэр дэвшигчийн сонсгол хийх/ Байнгын хорооны тогтоолын төслийг батлах санал хураалт явуулъя.

Зөвшөөрсөн: 8

Татгалзсан: 4

Бүгд: 12

66.7 хувийн саналаар Байнгын хорооны тогтоол батлагдлаа.

Улсын Их Хурлын гишүүн Б.Бейсений “дэмжсэн” санал техникийн саатлын улмаас “эсрэг” гарсан тул санал хураалтын дүнг дэмжсэнээр протоколд тэмдэглүүлэх санал гаргаж, дэмжсэнээр тооцов.

*Уг асуудлыг 15 цаг 50 минутад хэлэлцэж дуусав.*

***Гурав.Байнгын хорооны тогтоолын төсөл*** *“Нийтийн сонсголын товыг тогтоох, сонсгол даргалагчийг томилох тухай”/Эрүүл мэндийн даатгалын үндэсний зөвлөлийн гишүүнд даатгуулагчийг төлөөлсөн гишүүн нэр дэвшсэнтэй холбогдуулан нэр дэвшигчийн сонсгол хийх/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн референт Б.Мажигсүрэн, мөн хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн Хяналт шалгалт, үнэлгээний газрын Хяналт шалгалтын хэлтсийн дарга Ж.Лхагвасүрэн, мөн хэлтсийн зөвлөх Б.Нандингэрэл, Төсвийн хяналт, шинжилгээний хэлтсийн ахлах зөвлөх Ш.Батцэнгэл, референт С.Төрмөнх **нар байлцав.**

Байнгын хорооны дарга М.Оюунчимэг тогтоолын төслийн талаар танилцуулав.

**М.Оюунчимэг:**“Нийтийн сонсголын товыг тогтоох, сонсгол даргалагчийг томилох тухай”/Эрүүл мэндийн даатгалын үндэсний зөвлөлийн гишүүнд даатгуулагчийг төлөөлсөн гишүүн нэр дэвшсэнтэй холбогдуулан нэр дэвшигчийн сонсгол хийх/ Байнгын хорооны тогтоолын төслийг батлах санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар Байнгын хорооны тогтоол батлагдлаа.

*Уг асуудлыг 15 цаг 51 минутад хэлэлцэж дуусав.*

Байнгын хорооны хуралдаанаар 3 асуудал хэлэлцэв.

Хуралдаан 2 цаг 31 минут үргэлжилж, 17 гишүүнээс 12 гишүүн хүрэлцэн ирж, 70.6 хувийн ирцтэйгээр 15 цаг 51 минутад өндөрлөв.

**Тэмдэглэлтэй танилцсан:**

НИЙГМИЙН БОДЛОГЫН

БАЙНГЫН ХОРООНЫ ДАРГА М.ОЮУНЧИМЭГ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ**

**03 ДУГААР САРЫН 30-НЫ ӨДӨР / ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**М.Оюунчимэг:** Байнгын хороодын гишүүдийн олонх хүрэлцэн ирж, ирц 58.8 хувиар бүрдсэн тул 2022 оны гуравдугаар сарын 30-ны өдрийн хуралд Нийгмийн бодлогын байнгын хорооны хуралдаан нээснийг мэдэгдье.

Улсын Их Хурлын чуулганы дэгийн тухай хуулийн 11.6-д заасны дагуу хуралд ирцийг танилцуулах үүрэгтэй. Ингээд ирц танилцуулъя. Улсын Их Хурлын гишүүнээс Анужин гишүүн ирсэн байна. Баярсайхан гишүүн ирсэн байна. Батлут гишүүн чөлөөтэй байгаа. Бейсен гишүүн ирсэн байна. С.Ганбаатар гишүүн ирээгүй байна. Б.Жаргалмаа гишүүн томилолттой байгаа юм байна. Оюунчимэг гишүүн ирсэн байна. Мөнх-Оргил гишүүн ирсэн байна. Сандаг-Очир гишүүн томилолтой. Сарангэрэл гишүүн ирсэн байна. Саранчимэг гишүүн ирсэн байна. Одонтуяа гишүүн ирсэн байна. Туваан гишүүн ирээгүй байна. Ундрам гишүүн ирсэн байна. Чинбүрэн гишүүн ирсэн байна. Чинзориг гишүүн ирсэн байна. Идэрбат гишүүн одоо орж ирж байна гэж байна. Ингээд ирц бүрдсэн байна. Хуралдаанаар хэлэлцэх асуудлыг танилцуулъя.

Нэг. Монгол улсыг 2021-25 онд хөгжүүлэх таван жилийн үндсэн чиглэлийн 2021 оны биелэлт, Монгол улсын Засгийн газрын 2020-2024 оны үйл ажиллагааны хөтөлбөрийн 2021 оны хэрэгжилтийг хэлэлцэнэ.

Хоёр дахь нь нийтийн сонсголын товыг тогтоох, сонсгол даргалагчийг томилох тухай, Байнгын хорооны тогтоол батлах тухай байгаа. Энэ Нийгмийн даатгалын үндэсний зөвлөл болон Эрүүл мэндийн даатгалын үндэсний зөвлөлийн гишүүн, даатгуулагч болон ажил олгогчийг төлөөлсөн гишүүн нэр дэвшсэнтэй холбогдуулан нэр дэвшигчийн сонсгол хийх юм. Хэлэлцэх асуудалтай холбоотой өөр саналтай гишүүд байна уу? Алга байна. Ингээд хэлэлцэх асуудалдаа оръё.

 **Нэг.Монгол улсыг 2021-25 онд хөгжүүлэх таван жилийн үндсэн чиглэлийн 2021 оны биелэлт, Монгол улсын Засгийн газрын 2020-24 оны үйл ажиллагааны хөтөлбөрийн 2021 оны хэрэгжилтийг хэлэлцье.**

Монгол Улсын Их Хурлын хяналт шалгалтын тухай хуулийн 18 дугаар зүйлд заасны дагуу Улсын Их Хурал Монгол улсыг хөгжүүлэх таван жилийн үндсэн чиглэл болон Монгол улсын Засгийн газрын үйл ажиллагааны хөтөлбөрийн 2021 оны хэрэгжилтийн явцын тайланг сонсоно. Монгол Улсын Их Хурлын чуулганы хуралдааны дэгийн тухай хуулийн 114.8-д Тамгын газар энэ хуулийн 114.1, 114.5-д заасан тайланд шинжилгээ хийж, гуравдугаар сарын 15-ны дотор Улсын Их Хурлын гишүүдэд тараана гэж заасны дагуу Улсын Их Хурлын Тамгын газраас тус бодлогын баримт бичгүүдийн хэрэгжилтэд Засгийн газрын 2020 оны 206 дугаар тогтоолоор баталсан бодлогын баримт бичгийн хэрэгжилт, захиргааны байгууллагын үйл ажиллагаанд хяналт шинжилгээ, үнэлгээ хийх нийтлэг журмын дагуу хяналт шинжилгээ, үнэлгээ хийж, Байнгын хорооны эрхлэх асуудлын хүрээнд хамаарах Эрүүл мэндийн яам болон Хөдөлмөр, нийгмийн хамгааллын яаманд харьяалагдах үндсэн чиглэл болон үйл ажиллагааны хөтөлбөрийн 2021 оны хэрэгжилтийн үнэлгээ, дүгнэлтийг бүх гишүүдэд хүргүүлсэн байгаа.

Өнөөдрийн Байнгын хорооны хуралдаанаар үндсэн чиглэл болон үйл ажиллагааны хөтөлбөрийн хэрэгжилтийг хэлэлцээд санал, дүгнэлтээ Төрийн байгуулалтын болоод Эдийн засгийн байнгын хороонд хүргүүлэх юм.

Хэлэлцэх асуудалтай холбогдуулан хуралдаанд оролцож байгаа албан тушаалтнуудаа танилцуулъя. Сайд ирж байна уу? Сангийн сайд Жавхлан ирсэн байна. Хөдөлмөр, нийгмийн хамгааллын дэд сайд С.Зулпхар, Эдийн засгийн хөгжлийн дэд сайд Наранцогт, Хөдөлмөр, нийгмийн хамгааллын яамны Төрийн нарийн бичгийн дарга Өнөрбаяр, Эрүүл мэндийн яамны сайд орж ирж байна уу Эрдэмбилэгийн дарга аа? Үгүй ээ, гэхдээ ирэх ёстой гэсэн. Өөрөө ирж байгаа юм гэсэн дээ. За дуудаарай Эрдэмбилэгээ би хэлсэн байгаа. Нээлтэд нь орчхоод бас гишүүдийн асуултад хариулчхаад яваарай гээд. Эрүүл мэндийн яамны Төрийн нарийн бичгийн дарга Эрдэмбилэг, Хөдөлмөр, нийгмийн хамгааллын яамны Хөдөлмөр эрхлэлтийн бодлогын хэрэгжилтийг зохицуулах газрын дарга Дамбий, Хөдөлмөр, нийгмийн хамгааллын яамны Бодлого төлөвлөлтийн газрын дарга Хишигбаяр, Хөдөлмөр, нийгмийн хамгааллын яамны Бодлого төлөвлөлтийн газрын дарга Хишигбаяр, тус яамны Гэр бүлийн бодлогын хэрэгжилтийг зохицуулах газрын дарга Баярмаа, Эрүүл мэндийн яамны Хяналт шинжилгээ, үнэлгээ, дотоодын аудитын газрын дарга Төгсдэлгэр, Эрүүл мэндийн яамны Бодлого төлөвлөлтийн газрын дарга Буянтогтох, Эрүүл мэндийн яамны Санхүү, эдийн засгийн газрын дарга Мөнхтуул, Эрүүл мэндийн яамны Санхүү, эдийн засгийн газрын Даатгалын хэлтсийн мэргэжилтэн Мөнхжаргал, Хөдөлмөр, халамж, үйлчилгээний ерөнхий газрын дарга Дашдэмбэрэл, сая Дашдэмбэрэл даргын энд явсан. Гэр бүл, хүүхэд, залуучуудын хөгжлийн ерөнхий газрын дарга Батдорж, Эм, эмнэлгийн хэрэгслийн хяналт, зохицуулалтын газрын дэд дарга Уранзаяа, Эрүүл мэндийн даатгалын ерөнхий газрын дэд дарга Гийхнаран, Нийгмийн даатгалын ерөнхий газрын дэд дарга Саран, Нийгмийн даатгалын ерөнхий газрын Санхүү, бүртгэлийн газрын дарга Даваахүү, Засгийн газрын хэрэг эрхлэх газрын Хяналт шинжилгээ, үнэлгээ, дотоод аудитын газрын дарга Бат-Идэр, Бат-Идэр дарга хаана байна? Засгийн газрын Хяналт шинжилгээ, үнэлгээ, дотоод аудитын газрын референт Нямбаяр, Засгийн газрын хэрэг эрхлэх газрын Хяналт шинжилгээ, үнэлгээ, дотоод аудитын газрын референт Бямбадулам, Үндэсний аудитын газрын гуравдугаар газрын захирал Энхболд, Үндэсний аудитын газрын Хөгжлийн бодлого, төлөвлөлтийн газрын захирал, тэргүүлэх аудитор Бундхорол. Улсын Их Хурлын Тамгын газраас Хяналт шалгалт, үнэлгээний газрын шалгалтын хэлтсийн дарга Лхагвасүрэн, Хяналт шалгалт, үнэлгээний газрын Төсвийн хяналт, шинжилгээний хэлтсийн дарга Эрдэнэсамбуу, Хяналт шалгалт, үнэлгээний газрын Хяналт шалгалтын хэлтсийн ахлах зөвлөх Онончимэг, Төсвийн хяналт, шинжилгээний хэлтсийн ахлах зөвлөх Батцэнгэл, Хяналт шинжилгээ, үнэлгээний газрын хэлтсийн зөвлөх Нандингэрэл гээд хүмүүст оролцож байна.

Монгол улсын 2021-25 онд хөгжүүлэх таван жилийн үндсэн чиглэлийн 21 оны биелэлт, Монгол улсын Засгийн газрын 20-24 оны үйл ажиллагааны хөтөлбөрийн 2021 оны хэрэгжилтийн танилцуулгыг Улсын Их Хурлын гишүүн, Засгийн газрын гишүүн, Сангийн сайд бөгөөд Эдийн засгийн хөгжлийн сайдын үүрэг гүйцэтгэгч Жавхлан хийнэ. Жавхлан сайдыг микрофонд урьж байна.

**Б.Жавхлан:** Баярлалаа. Улсын Их Хурлын Байнгын хорооны дарга, эрхэм гишүүд ээ,

Улсын Их Хурлын 2020 оны 23 дугаар тогтоолоор баталсан Монгол улсыг 21-25 онд хөгжүүлэх таван жилийн үндсэн чиглэлийн биелэлт, 24 дүгээр тогтоолоор баталсан Монгол улсын Засгийн газрын 20-24 оны үйл ажиллагааны хөтөлбөрийн хэрэгжилтийг хуулийн хугацаанд гарган Засгийн газрын хуралдаанаар хэлэлцэн Улсын Их Хуралд өргөн мэдүүлсний дагуу танилцуулж байна.

Засгийн газар 20-24 оны үйл ажиллагааны хөтөлбөрийг хэрэгжүүлэх арга хэмжээний төлөвлөгөө Засгийн газрын 2020 оны арван хоёрдугаар сарын 9-ний өдрийн 203 дугаар тогтоолоор батлан хэрэгжүүлж байна.

Засгийн газрын үйл ажиллагааны хөтөлбөрийн хэрэгжилтийг Засгийн газрын 2020 оны 206 дугаар тогтоолоор баталсан бодлогын баримт бичгийн хэрэгжилт, захиргааны байгууллагуудын үйл ажиллагаанд хяналт шинжилгээ, үнэлгээ хийх нийтлэг журмын дагуу хүрсэн түвшин, хүрэх түвшинтэйгээ харьцуулан бодит гүйцэтгэлийг гаргахад 21 оны байдлаар 74.5 хувь, харин өссөн дүнгээр 20 хувийн хэрэгжилттэй байна.

20 онд мөрийн хөтөлбөрийг хэрэгжүүлэх арга хэмжээний төлөвлөгөө боловсруулахдаа цар тахлын үе цаашид үргэлжлэх төлөвтэй байсан учир 21 онд зураг төсөл боловсруулах, судалгаа хийх, төсөв батлуулах, эхлүүлэх зэрэг бэлтгэл ажил хангах зорилт, арга хэмжээг түлхүү төлөвлөсөн нь мөрийн хөтөлбөрийн хэрэгжилт өндөр гарахад нөлөөлж байна.

Хөдөлмөрийн хэрэгжилтийг бодлого тус бүрээр харуулбал КОВИД-19 халдвар цар тахлаас үүдэлтэй нийгэм, эдийн засгийн хүндрэлийг даван туулах бодлого 88 хувь, хүний хөгжлийн бодлого 78 хувь, эдийн засгийн бодлого 71 хувь, засаглалын бодлого 76 хувь, ногоон хөгжлийн бодлого 65 хувь, нийслэл ба бүс, орон нутгийн хөгжлийн бодлого 79 хувийн тус тус хэрэгжилттэй байна.

Монгол улсыг 2021-25 онд хөгжүүлэх таван жилийн үндсэн чиглэлд 9 зорилго, 47 зорилтын хүрээнд 21-25 онд 243 арга хэмжээ хэрэгжүүлэхээр баталсан бөгөөд 21 оны явцын дундаж үнэлгээ 79 хувийн биелэлттэй байна.

Монгол улсын 21-25 онд хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн хүрээнд үр дүнтэй хэрэгжиж байгаа томоохон зорилт, арга хэмжээг дурдвал, Засгийн газраас цахилгаан, дулааны эрчим хүч, дулааны уур хэрэглэсний төлбөрт цэвэр, бохир усны үйлчилгээний төлбөрийн тодорхой хувийг хариуцан төлөвлөлөө.

Хүүхдийн мөнгөн тэтгэмжийг 100 мянган төгрөгт хүргэж нэмэгдүүлэв. Иргэн бүрд 300 мянган төгрөгийн нэг удаагийн тэтгэмж, 2.2 сая насанд хүрэгчдэд 50 мянган төгрөгийн урамшуулал тус тус олголоо.

Хүн амын коронавирус халдварын эсрэг вакцины нэгдүгээр тун 70 хувь, хоёрдугаар тун 67 хувь, гуравдугаар тун 32 хувь, дөрөвдүгээр тун 3.4 хувийг хамруулаад байна

Цар тархал эхэлснээс хойш нийт 36360 Монгол иргэдээ эх оронд нь ирүүлэх ажлыг зохион байгууллаа. Эрүүл мэндээ хамгаалж, эдийн засгаа сэргээх 10 их наядын цогц төлөвлөгөөний хүрээнд ажлын байрыг дэмжих зээлд 1.9 их наяд төгрөг Рэпо Санхүүжилтийн зээлийн хүрээнд нийт 789.8 тэрбум төгрөг, ипотекийн хөнгөлөлттэй зээлийн хүрээнд 925 тэрбум төгрөг, хөдөө аж ахуйг дэмжих болон малчдыг дэмжих зээлийн хүрээнд 384.2 тэрбум төгрөг тус тус олгоод байна.

2021 оны байдлаар 40 цэцэрлэг, 32 сургуульд 5 спорт заал, 12 дотуур байрыг ашиглалтад орууллаа. Дулааны дөрөвдүгээр цахилгаан станцын хүчин чадлыг 46 мегаваттаар өргөтгөв. Оюу Толгой төслийн гаднын хөрөнгө оруулагч талтай хэлэлцээр хийх ажлын явцад үр дүн гарч, хөрөнгө оруулагч тал өмнө нь үүссэн 2.3 тэрбум долларын өрийг 100 хувь барагдуулж, ирээдүйд тооцогдох 22 тэрбум долларын өр үүсэхгүй болсноор Оюу Толгойн төслийн Засгийн газрын эзэмшлийн 34 хувь Монгол улсад үнэ төлбөргүй ирэх боломжтой боллоо.

Мөн гүний уурхайн үйлдвэрлэлийг 2022 оны нэгдүгээр сарын 22-нд эхлүүллээ. Мөн цахим үйлчилгээний нэгдсэн e-mongolia системд системд төрийн 562 үйлчилгээг нэгтгэж, төрийн үйлчилгээг хөнгөн шуурхай, хүнд сурталгүй болгоход ихээхэн ахиц гарлаа.

Монгол улс 2020 оны арван нэгдүгээр сарын 12-ны өдрөөс эхлэн хоёр жилийн хугацаанд долоон удаа тогтоосон хатуу хөл хорионд нийт 79 хоногийг өнгөрөөж, бусад бүх цаг хугацаанд гамшгаас хамгаалах өндөржүүлсэн бэлэн байдалд байлаа.

Экспорт тасалдаж олон улсын ачаа тээврийн эргэлт эрс удааширч, хичээл сургууль танхимаар хичээллэх боломжгүй болж, үйлчилгээний бүхий л газрууд үүд хаалгаа барьж, 200 гаруй мянган ажлын байр эрсдэлд орж, эдийн засаг 1990 оноос хойш анх удаа 5.3 хувь хүртэл агшиж, улсын төсвийн орлого 23 хувиар тасарсан нэн хүнд цаг үеийг даван туулж, Засгийн газраас цар тахлын үеийн эдийн засгийг эрчимжүүлж, эдийн засгийн тусгаар тогтнол, бие даасан байдлыг ханган бэхжүүлэх “Алсын хараа 2050” Монгол улсын урт хугацааны хөгжлийн бодлого хэрэгжих суурь нөхцөлийг бүрдүүлэх, хөгжлийн хязгаарлагч хүчин зүйлийг цаг алдалгүй шийдвэрлэх зорилго бүхий Шинэ сэргэлтийн бодлогыг хэрэгжүүлж эхлээд байна.

Та бүхэнд Монгол улсыг 2021-25 онд хөгжүүлэх таван жилийн үндсэн чиглэл, Засгийн газрын 20-24 оны үйл ажиллагааны хөтөлбөрийн 21 оны хэрэгжилтийн явцын талаар тайлан, хавсралтуудын хамт хүргүүлсэн байгаа.

Байнгын хорооны хуралд салбарын сайд, яамдын Төрийн нарийн бичгийн дарга, газрын дарга нар ирсэн байгаа тул та бүхний асуултад хариулахад бэлэн байна.

Анхааралд тавьсанд баярлалаа.

**М.Оюунчимэг:** Сангийн сайд Жавхланд баярлалаа. Хэлэлцэж байгаа асуудалтай холбогдуулаад асуулт асуух гишүүд байвал нэрсээ өгье. Би дараа нь байгаа шүү, Ундрам гишүүнээр тасаллаа. Баатарбилэг гишүүн асуултаа асууя.

**Ё.Баатарбилэг:** Байнгын хорооны гишүүдийн энэ өдрийн амрыг айлтгая. Тэгэхээр өнөөдөр дэлхийн эмч нарын өдөр тохиож байгаа. Тэгээд энд хүрэлцэн ирсэн эрүүл мэндийн салбарынхан болон нийт бас Монголын эмч нарт эмч нарын өдрийн мэнд дэвшүүлж байна.

Сүүлийн хоёр жил КОВИД цар тахалтай тэмцэх энэ хүнд хэцүү ажилд яг гар бие тулж, нүүр тулж ажилласан эрүүл мэндийн салбарынхан бол сайн ажилласан. Маш хүндрэлтэй нөхцөлд Монгол улсын Засгийн газар энэ КОВИД цар тахлын давлагааг даван тууллаа. Одоо үндсэндээ бол бас хэвийн горим руу, одоо бараг шилжих тал руугаа явчхаж байна. Дэлхийн улс орнуудаас бол манай улс яг энэ цар тахалтай тэмцсэн энэ тэмцлээрээ туршлага болохуйц л хэмжээнд ажиллалаа гэж үзэж байгаа. Энэ ачааг голлож үүрсэн салбар бол эрүүл мэндийн салбар. Тийм болохоор эрүүл мэндийн салбарынхан бол бас нэлээд хүнд ачаалалтай нөхцөлд ажилласан.

Мэдээж энэ Засгийн газрын үйл ажиллагааны хөтөлбөр, төлөвлөгөөнд туссан эрүүл мэндийн салбарын бусад тусламж үйлчилгээ болон хөрөнгө оруулалт бусад үйл ажиллагаануудад хүндрэлүүд гарсан байх гэж бодож, хүндрэлүүд бас тодорхой хүндрэлүүд гарсан. Гүйцэтгэл дутуу байгаа юмнууд бол байгаа л байх. Зүгээр хоёр, гурван зүйл тодруулж асуугаадахъя. КОВИД цар тахал гээд нөгөө халдварт өвчний тал дээрээ нэлээд их хөрөнгө оруулалтууд сүүлийн хоёр жил бас гадна, дотнын зээл тусламж, Дэлхийн эрүүл мэндийн байгууллага гээд нэлээд тэр вакцин энэ тэр гээд нэлээд анхаарсан.

Халдварт өвчин дотроо тэр бусад төрлийн халдварт өвчнүүд, тухайлбал энэ ханиад томуу, хүүхдийн ханиад, томуу идэвхжиж байна, дэлгэрч байна. Эмнэлгүүд ор дүүрлээ гэдэг ийм хүндрэлүүд гарч байна. Тэгээд энэ хүрээндээ халдварт өвчинтэй тэмцэх энэ эмнэлгийн тусламж үйлчилгээнийхээ хүрээнд энэ 21 онд одоо тодорхой хийгдсэн хөрөнгө оруулалтын ажлууд тоймтойнхон юмнуудаа бас дурдаадхав. Яагаад гэвэл энэ сүүлийн үед энэ хэвлэл мэдээллээр ч гэсэн нэлээн энэ иргэдийн дунд байгаа, энэ хүүхдийн энэ ханиад томуугаас үүдээд энэ нийгэм дунд энэ халдварт өвчин, эмнэлгийн хүртээмжийн асуудлууд нэлээн их яригдаад байна л даа. Тэгээд одоо цаашид энэ эмнэлгүүдээ, ялангуяа энэ хүүхдийн бага, балчир насны хүүхдүүдийг эмнэлэг орныхоо тоог нэмэгдүүлэх энэ боломж юмнууд нь юу байдаг юм? Энэ 21 онд энэ тал дээр ямархуу ажлууд хийгдэв гэдэг юмыг та бүхэн нэгдүгээрт хэлээдхээч.

Хоёрт, энэ эрүүл мэндийн даатгалтай холбоотой, нөгөө даатгалын шинэ хууль хэрэгжээд явж байгаа. Чинбүрэн гишүүн бүр ахлаад энэ хуулийг бол нэлээн мундаг болгосон. Ялангуяа эрүүл мэндийн даатгалын санхүүжилттэй холбоотой. Тэгэхээр энэ 21 онд миний ойлгосноор нэлээд эмнэлгүүдэд, ялангуяа орон нутгийн болон энэ дунд шатны эмнэлгүүд дээр санхүүжилтийн хүндрэлүүд гараад ирсэн. Тэгээд яасан гэсэн энэ нөгөө хуучин тогтолцоогоороо дээрээс өгдөг төсвөө хүлээгээд гэдэг юм уу нэг менежментийн л асуудал байна гэж ойлгосон. Санд нь мөнгө байгаад байдаг, тэгээд энэ дээр тэр даатгалаа бүрэн тооцуулж авах бас нэг шатлалыг нь бууруулж авах энэ тэр гээд нэлээн тийм ойлголтын зөрүүнүүд гараад тэрнээсээ болоод санхүүжилтээ дутуу авсан хүндрэлүүд эмнэлгүүд дээр гараад байсан. Энэ тал дээр одоо яг 21 онд ямархуу байдалтай байв аа? Одоо энэ 21 оны эрүүл мэндийн даатгалын санхүүжилтийн гүйцэтгэл нь яаж гарсан юм? Энэ аудит энэ тэр хийгдсэн юм байна уу, үгүй юу? Энэ дээр 22 оноос бол засраад явах байх гэж бодож байгаа. Жаахан ойлголт нь дутуу байсан юм уу гэж ойлгосон. Тэгэхээр энэ хоёр асуулт дээр хариулт өгөөдхөөч, баярлалаа.

**М.Оюунчимэг:** Гишүүдийн асуултад маш тодорхой хариултууд өгнө шүү. Энэ Хөдөлмөр, нийгмийн хамгааллын сайд Нью-Йоркт томилолтоор явж байгаа учраас Төрийн нарийн болон дэд сайд болон албаны бусад бүх хүмүүс нь оролцож байгаа юу тээ? Эрүүл мэндийн сайд, Ерөнхийлөгч дээр нэг ажилтай одоо бас ирж яваа гэж байна. Эрдэмбилэг Төрийн нарийн бичгийн дарга 1 дүгээр микрофоныг өгье.

**Ц.Эрдэмбилэг:** Нийгмийн хорлолын байнгын хорооны эрхэм гишүүд та бүгдийн энэ өдрийн амгаланг айлтгая. Мөн Нийгмийн болон байнгын хорооны эмч гишүүддээ, Чинбүрэн гишүүндээ, Бейсен гишүүндээ баярын мэнд хүргэе. Баатарбилэг гишүүний эхний асуултад хариулъя. 2021 онд бол салбарын хэмжээнд бас энэ хөрөнгө, мөнгө зарцуулсантай холбогдуулаад зарим гол гол ажлуудыг нь би бас та бүхэнд тоймлоод хэлье.

Нэгдүгээрт нь бид нар энэ коронавируст халдварын эсрэг хариу арга хэмжээ, бэлэн байдлыг хангах ажилд бол нийтдээ 206.7 тэрбум төгрөгийг зарцуулсан. Үүнд бол одоо төсвийн тодотголоор баталсан 110 тэрбум төгрөгөөр тоног төхөөрөмж, 61 тэрбум төгрөгөөр одоо PCR-ын шинжилгээний урвалж оношлуур, эм эмнэлгийн хэрэгслийн нөөц бүрдүүлэх, 45.6 тэрбум төгрөгөөр халдвар авсан болон халдварын голомт ажилласан эрүүл мэндийн байгууллагын ажилчдад урамшуулал, 2.4 тэрбум төгрөгөөр бол энэ 2021 онд КОВИД-той холбоотой эрдэм шинжилгээний судалгааны ажилд зарцуулсан. Тэгээд одоо, тийм. Нийтдээ энэ 210 тэрбум төгрөгөөр авсан тоног төхөөрөмжөөрөө бол бид бүхэн үндсэндээ бол эх хүүхдийн эрүүл мэндийн тусламж үйлчилгээ үзүүлдэг эмнэлгүүдийнхээ орыг бол бүрэн шинэчилсэн байгаа. Тоног төхөөрөмжтэй нь хамт. Одоо бол Эх хүүхдийн эрүүл мэндийн үндэсний төв, Өргөө, Хүрээ, Амгалан амаржих газруудын төрөх эмнэлгүүдийнхээ орыг нь бол бид нар бүгдийг нь 3-5 үйлдэлтэй ийм ороор бол бүрэн хангасан байж байгаа.

Түрүүн томуутай холбоотой асуулт асуусан. Томуугийн эндэгдэлд бол яг энэ КОВИД-ын араас яг залгаж орж ирсэн. Ерөнхийдөө бол Монгол улсын орныхоо хүчин чадлаар бол бид нарт бол яг томууд зориулаад хүүхдийн оруудаа нэмж дэлгэх бол шаардлага байхгүй. Яагаад вэ гэхлээр Монгол улсын энэ орных нь чадал нь бол хүрэлцээтэй байдаг. Гагцхүү яг энэ дэгдэлтийнхээ ийм огцом ачааллынх нь үед нь бид нар менежментээ зөв хийгээд бусад лавлагаа шатлалынхаа эмнэлгүүдийг татан оролцуулаад ийм менежмент хийх л ийм шаардлагатай байдаг.

Зөвхөн энэ томуу, томуу төст өвчний энэ улирлын үед бол ор ингэж шаардлагатай болоод зуны цагууд дээр энэ орууд маань хоосон болчихдог байгаа юм. Тийм учраас бид бүхэн сая бас нийслэлтэй ярьж байгаа томуу, томуу төст өвчний дэгдэлтийн үе дээр нь нэмэлт оруудыг лавлагаа шатлалын эмнэлгүүдээсээ гаргаад нийтдээ одоо нийслэлд 1500 гаруй ор байсан дээр 800 ор нэмээд 2300 ортой тусламж үйлчилгээ үзүүлсэн. Өнөөдрийн байдлаар бол коридор ч юм уу, бид нар их шүүмжлээд байдаг, шалан дээр хэвтэж байгаа хүүхэд байхгүй байгаа. Өмнөх долоо хоногоос бол сая энд долоо хоногийн ачаалал нь бол 10 хувиар буурсан байх. Тэгэхлээр бол ерөнхийдөө энэ томуутай холбоотой тусламж үйлчилгээ бол бүрэн хяналтад байж байгаа.

Хоёр дахь асуудал нь бол энэ санхүүжилттэй холбоотой, гүйцэтгэлийн санхүүжилттэй холбоотой байгаа. Өнгөрсөн жил бол бид бүхэн энэ КОВИД-ын тусламж үйлчилгээнд зарцуулсан хөрөнгийн хэмжээ маань бол яах вэ даатгалын сангаас зарцуулах дээд таазандаа бол хүрчихсэн. Хэдийгээр даатгалын санд бол мөнгө байсан ч гэсэн дээд таазандаа хүрсэн учраас ийм бас зарим эрүүл мэндийн байгууллагуудад өглөгтэй гарсан тохиолдол байгаа. Нийтдээ бол 249 орчим тэрбум төгрөг бол 21 онд бол дутаад, тэгээд сая 22 оны нэгдүгээр сарын 3-аас эхлээд одоо Сангийн яамтайгаа бас хамтарч байгаад бид нар эрхийг нь хийлгээд ингээд 2022 оны эрүүл мэндийн даатгалын сангаасаа бол 249 тэрбум төгрөгийг бол нөхөж олгосон байж байгаа.

Тэгээд энэнтэй холбогдуулаад оны эцсээр арван нэгэн сар, арван хоёр сард бол эрүүл мэндийн байгууллагууд даатгалаас ирсэн санхүүжилт нь одоо бас ингээд удааширсантай холбогдуулаад асуудлууд үүссэн. Энэ бүх асуудлуудад /...минут дуусав./

**М.Оюунчимэг:** Зайлшгүй тодотгох шаардлагатай бол нэг минут авч болно. Баатарбилэг гишүүнд нэг минут нэмж өгье.

**Ё.Баатарбилэг:** Ойлголоо. Тэгэхээр яах вэ зүгээр энэ одоогийн байдлаар нийслэлд томуугийн дэгдэлттэй энэ үед өнөөдрийн байдлаар гэхэд одоо коридорт юм уу, шалан дээр гээд ингээд хүүхэд хэвтэж байгаа асуудал байхгүй гээд сая шийдлээ гэж байна. Тэгэхээр энэ томуугийн дэгдэлтийг угаасаа жил болгон гардаг дэгдэлт болох гэж байгаа гэдгийг нь эмч, эмнэлгийн ажилтнууд бүгд мэддэг, хэлдэг. Энийг одоо энэ нийслэл, ялангуяа нийслэлд энэ асуудал гараад байгаа байхгүй юу. Нийслэлийн эрүүл мэндийн газартайгаа, бодлогын яам нь, тэгээд дүүргийн эмнэлгүүд нь энэ менежментээ сайжруулаад яг энэ дэгдэлт эхэллээ гэнгүүт л энэ орныхоо зохицуулалт, хүрэлцээ хангамжийнхаа асуудлыг маш хурдан шуурхай зохион байгуулах хэрэгтэй юм байна лээ шүү дээ. Одоо ингээд бүр бүхэл бүтэн томуугийн дэгдэлт эхлээд 14 хонож байж нэг учир начраа олж байгаа маягтай болж байгаа юм ярьж байна. Тэгэхээр энэ бол жил болгон гардаг энэ асуудал жил болгон л орны хүрэлцээний асуудал гардаг. Тэгэхээр энийгээ дахин дахин давтаад баймааргүй байгаа байхгүй юу. Энэ дээрээ та бүхэн одоо бас КОВИД-ын үед туршлага суучихлаа. Жаахан тодорхой алхмууд хийхгүй/...минут дуусав./

**М.Оюунчимэг:** Баатарбилэг, гишүүний ярьж байгаа бол үнэн шүү. Би өчигдөр сайдтай бол уулзахад нөгөө томуугийн яг ид үед нь тодорхой арга хэмжээ авч амжилгүй, сүүлд нь очиход, уг нь бол нэмэлт эмнэлэг барих шаардлагагүй. Харин ор дэлгээд л тухайн үед нь дэлгээд буцаагаад л зохицуулалт хийх бүрэн бололцоотой. Хэт оройтож байгаа байхгүй юу тээ. Аан харин тийм. Тийм бололцоонууд байсан. Жоохон энэ арга хэмжээн дээр бол оройтсон үнэн. Чинзориг гишүүн асуултаа асууя.

**С.Чинзориг:** Та бүгдэд нь өдрийн амгаланг айлтгая. Уг нь сайд нар нь алга. Уг нь хоёр сайд байсан бол нэлээн юм ярья гэж бодсон юм. Одоо тэгээд гүйцэтгэх ажилтнуудтай чинь одоо юугаа ч ярих вэ дээ, зайлуул одоо тэгээд. Хоёр, гурван тодорхой асуулт байна.

Эрдэмбилэг дарга аа, Засгийн газрын үйл ажиллагааны хөтөлбөрт чинь энэ эрүүл мэндийн үйлчилгээний чанар, хүртээмжийг одоо сайжруулна, эх орондоо оношлогдох эмчлүүлэх боломжийг нэмэгдүүлнэ, орчин үеийн үндэсний оношилгоо, шинжилгээний эмчилгээний төвүүдийг шинээр байгуулна гээд зургаа, долоон ч билүү оношилгоо, эмчилгээний төв шинээр байгуулна гээд нэр заагаад орчихсон шүү дээ. Зургаан, долоо ч бил үү оношилгоо, эмчилгээний төв шинээр байгуулна гээд нэр заагаад орчихсон шүү дээ. Энэ долоо маань одоо ямар явцтай байх юм?

Өнгөрсөн жил танай сайд салбарын үйлдвэрчний эвлэлийн хороотой гэрээ, хөдөлмөр нийгмийн зөвшлийн гурван талт гэрээ үзэглэлээ гээд байсан. Тэр үеэрээ эмнэлгийн ажилтнуудын цалин 2 сая төгрөгт хүрэх боломжтой, цаашдаа одоо 3 саяд хүргэхийн төлөө ажиллана гээд ингээд баахан зарлачихсан. Одоо тэгээд эмч нарын цалин 2 сая болсон уу, хэд болсон бэ?

Гурав дахь асуудал. Засгийн газрын үйл ажиллагааны хөтөлбөрт чинь өрхийн эрүүл мэндийн төвүүдийн статусыг одоо тодорхой болгоно. Санхүүжилтийн нь одоо оновчтой болгоно гээд. Ингээд бас тодорхой заалт орчихсон байдаг. Энэ талаар одоо бас авч байгаа арга хэмжээ юу байна уу гэж?

Хөдөлмөр, нийгмийн хамгааллын яамны дэд сайдаас хоёр, гурван юм байна. Тусгай хэрэгцээтэй нөгөө байнгын асаргаа шаардлагатай хөгжлийн бэрхшээлтэй иргэдэд 0-16 насны хүүхдээ асран ажил хөдөлмөр эрхэлж чадахгүй байгаа эх, эцгийн нийгмийн даатгалын шимтгэлийг төрөөс одоо хариуцдаг болгох хууль, эрх зүйн орчин шинээр бүрдүүлнэ гээд тодорхой заалт мөрийн хөтөлбөрт орсон. Энэ талаар одоо ямар ажил хийж байна? Ямар үр дүн байна вэ гэж.

Хоёр дахь асуудал нь дөрвөн жилийн хугацаанд бид 150 мянган шинэ ажлын байр бий болгоно гээд ингээд хөтөлбөртөө тодорхой заалт хийчихсэн. Энэ одоо ямар үр дүнтэй байна вэ?

Гурав дахь асуудлууд нь олон хүүхэдтэй гэр бүлийг татварын бодлогоор дэмжинэ. 3 ба түүнээс дээш хүүхэдтэй өрхийг хүүхдийн тооноос нь хамааран татварын хөнгөлөлт үзүүлэх замаар гэр бүлийн өрхийн амьжиргааг дэмжих бодлого хэрэгжүүлнэ гээд. Ингээд тодорхой заалт орчихсон. Энэ одоо ямар үр дүнтэй байна вэ?

Эмэгтэйчүүд хүүхэд, ахмад настан, хөгжлийн бэрхшээлтэй иргэдийн эрхийг хангах, түр хамгаалах байрыг байгуулж, хуульд заасны дагуу мэдээллээр хангадаг болгоно гээд ингээд тодорхой заалтууд оруулчихсан. Энэ заалтууд маань одоо хэр үр дүнтэй хэрэгжиж байна вэ? Эрүүл мэндийн яамнаас эрүүл мэндийн даатгалын 2022 оны төсөв оны эцсээр дутах уу? Та бүхэн сая ярихдаа 241 тэрбум төгрөгийн 21 оны санхүүжилтийн дутууг 22 оны төсвөөсөө нөхчихсөн гэж ярилаа шүү дээ. Тэгэхээр энэ хэмжээгээр жилийн эцэст эрүүл мэндийн даатгалын сангийн төсөв дутна гэж ойлгож болох уу? Үүнийгээ одоо хэрхэн яаж нөхнө гэж бодож байгаа юм бэ?

Бас нэг асуудал нь Эрүүл мэндийн даатгалын ерөнхий газрынхан та нар бас нэг бодмоор байна. Аан тийм нэг хатуу мод шиг байгаад байх юм. Модон юм байх юм. Цахим болгосон гээд байгаа юм. Цахим болгосон чинь бол зөв байна. Зөв байх. Гэхдээ хэт одоо цахим, модон байна. Одоо энэ чинь хүн, төрийн ажил хийж байгаа улсууд орон нутагт ч гарч л байгаа. Та нар дээр ч гарч л байгаа, алдаа, дутагдал зөндөө гарч байгаа. Мэдээллээ одоо хожигдуулж оруулах юм уу, эсвэл одоо дутуу буруу оруулдаг. Тэгэхлээр нь одоо манайх цахим болчихсон гээд ингээд хаашаа ч хөдлөхгүй. Тэгээд энэ орон нутгийн сумын эрүүл мэндийн төвүүд, өрхийн эмнэлгүүдийн санхүүжилтийг өгөхгүй ингээд зогсоочих юм. Энэ арай дэндүү модон байна. Цахим байж болно. Гэхдээ тэрэндээ өөрчлөлт хийдэг. Тэр орон нутгийн байгууллагуудыг хэвийн явуулах нөхцөлийг нь хангахын төлөө л уг нь та нар ажиллах ёстой шүү дээ. Тэгэхээр чинь цахим болчихсон, одоо тэгээд л бандан тас гээд ингээд суучих юм. Энийг/...минут дуусав./

**М.Оюунчимэг:** Эхлээд хэн хариулах вэ. Эрүүл мэнд 1 номер, Эрдэмбилэг дарга.

 **Ц.Эрдэмбилэг:** Чинзориг гишүүний асуултад хариулъя. Тэгэхлээр салбарын хэмжээнд одоо анагаах ухааны дэвшилтэт технологи нэвтрүүлэх асуудал дээр бас хэд хэдэн ажил бас гүйцэтгэл хангалтгүй байгаа. Үүн дээр нэгдүгээрт нь энэ Зүрх судасны төв, Сүрьеэгийн эмнэлэг, Геронтологийн төвийн барилгын ажлын гүйцэтгэлийг нэмэгдүүлнэ гэж тусгасан. Энэ бас удаашралтай явж байгаа.

Зүрх судасны төвийн зураг төслийг бол Люксембургийн Засгийн газрын дэмжлэгтэй ирж байгаа зүрх судасны төв байгуулах төслөөс 1.5 сая еврогийн буцалтгүй тусламжийн хүрээнд бол энэ зураг төслийг нь бол баталсан. Тэгээд магадлуулсан байгаа. 2021 нэгэн оны улсын төсвийн тодотголд тусгах саналыг Сангийн яаманд хүргүүлсэн.

Барилгын санхүүжилт бол батлагдаагүй. Сүрьеэгийн эмнэлгийн барилга угсралтын ажлын худалдан авах ажиллагааны, Сүрьеэгийнn эмнэлгийн барилга угсралтын ажлыг бол энэ Засгийн газрын тогтоолоор төрийн худалдан авах ажиллагааны газарт шилжсэн байгаа. Тэгээд тэнд бол бас сонгон шалгаруулалт явуулаад шалгарсан компаниуд нь бас шүүхийн маргаантай байгаа учраас бид нарт төрийн худалдан авах ажиллагааны газраас бол зөвлөмж одоогоор ирээгүй байгаа.

Шүүхийн байгууллагад гарсан нэхэмжлэлийнх нь дагуу дахин үнэлгээ хийж байгаа. Тэгээд шүүхийн шийдвэрийн дагуу одоо ямар шийдвэр гарах нь вэ тэрнийх нь дагуу хэрвээ компани шалгарвал бид бүхэн гэрээ байгуулаад цаашаа үргэлжлэхээр ийм байгаа байдалтай байгаа.

Геронтологийн төвийн барилга бас зарцсан. Энэ дээр бол үндсэндээ 46 хувийн барилгын явцтай байгаа. Энд бол анхны төсөвт өртөг нь 7 орчим тэрбум төгрөг нэмэгдсэн Барилгын хөгжлийн төвөөр магадалсан үнэ нь бол 17.3 тэрбум төгрөг орчим. Тэгээд ингээд нийтдээ бол 10.1 тэрбум төгрөгийг бол тухайн барилга барьсан байгууллага нь бол нэхэмжилсэн байгаа. Тэгээд энийг бас сүүлийн 21, 22 онуудад бас тусгуулахаар өргөн барьсан. Энэ санхүүжилт бол батлагдаагүй байгаатай холбогдуулаад удааширсан.

Түлэнхийн төв бол 95 хувийн барилгын явцтай байгаа. Одоо бид бүхэн улсын комисст хүлээлгэж өгөхөөр ингээд хугацаа, товоо хүлээгээд байж байгаа. Хөшөөтийн салбар-2 болон Хавдар судлалын үндэсний төвийн салбар-2 гэсэн. Энэ хоёр объект дээр бол зураг төсөл боловсруулах даалгавраа боловсруулаад Барилга, хот байгуулалтын яаманд хүргүүлсэн байгаа. Халдварт өвчин судлалын үндэсний төв цогцолбор-2 т бол компани шалгарсан. Ажлын явц нь 70 хувьтай байгаа, Хавдар судлалын үндэсний төвийн салбар-2 нь бол зураг төсөл даалгаврыг нь боловсруулаад Барилга, хот байгуулалтын яаманд хүргүүлсэн. Тэгээд Нийслэлийн зураг төслийн хүрээлэн гэсэн ийм компани одоо шалгарсан. Тэгээд энэ ажил явагдаж байгаа. Сонгинохайрхан дүүрэгт бол бас газрын асуудал нь шийдэгдсэн ийм байдалтай байж байгаа.

Үйлдвэрчний эвлэлийн гурван талт уулзалтын хувьд бол цалинг бол сая 2022 оны гурван сарын 9-ний Засгийн газрын 107 дугаар тогтоолоор бол эрүүл мэндийн салбарын ажилчдын цалингийн суурь хэмжээг бол батлан тогтоосон. Ингэхдээ бол салбарын хэмжээнд дунджаар бол 7.8 хувиар бол цалин нэмэгдсэн байгаа. Ингээд энэ суурь цалин дээрээ эрүүл мэндийн байгууллагууд маань, менежерүүд маань, эмнэлгийн дарга нар маань тусламж үйлчилгээ, чанартай тусламж үйлчилгээ үзүүлсэн гүйцэтгэлээр нь цалинг нь нэмээд явах боломжтой, дээшийгээ бол таазгүй болсон.

Ийм учраас тухайн боловсон хүчин маш үнэтэй боловсон хүчнийхээ эрүүл мэндийн байгууллагууд нь цалингийн урамшууллынхаа тогтолцоогоор хэдэн удаа нэмэх боломж байна вэ тэрүүгээрээ нэмээд цалин нэмэгдэх боломжтой. Тэгэхлээр үйлдвэрчний эвлэлтэй байгуулсан гурван талт хэлэлцээрт бид нар цалинг нэмэх нөхцөлийг нь бол бүрдүүлчихсэн байж байгаа. Өрхийн санхүүжилттэй холбоотойгоор бол анхан шатны тусламж/...минут дуусав./

**М.Оюунчимэг:** Нэг минут нэмээд өгчихье. Эрдэмбилэг дарга наадхаа яг тодорхой хариул даа гишүүний асуултад.

**Ц.Эрдэмбилэг:** Статусын хувьд бол өрхийн эмнэлгүүдийг бол хязгаарлагдмал хариуцлагын, нөхөрлөлийн ийм хэлбэрээр оруулахаар хууль бол өөрчлөлт оруулахаар өргөн барихаар бэлэн болчихсон байгаа. Нэмэлт, өөрчлөлт оруулахаар өргөн барьчихсан байгаа.

Даатгалын сангийн хувьд төсөв дутах уу гэж байна. Энд бол дутах эрсдэлтэй. Бид бүхэн одоо төсвийн тодотголоор бас танилцуулна. 249 тэрбум төгрөгийг бол үндсэндээ бол 2022 онд 1 их наяд 450 тэрбум төгрөгийг даатгалын сан дээр баталсан энэ мөнгөнөөсөө бид нар 21 оныхоо тусламжаа 249 тэрбумыг авчихсан учраас энэ жилийн даатгалын төсөв дээр бол дутна. Тэгэхлээр энийг бол төсвийн тодотголоор орж танилцуулна.

Тав дахь асуудал нь бол энэ цахим даатгалтай холбоотой, модон байгаа тухай ярьсан. Бид нар эрүүл мэндийн анхан шатны/...минут дуусав./

**М.Оюунчимэг:** Дараа нь асуултад хариултаа нөхөж хариулна шүү Эрдэмбилэг дарга аа за. Дараагийн 2 дугаар микрофон, Төрийн нарийн бичгийн дарга, Хөдөлмөр, нийгмийн хамгааллын дэд сайд байгаа тээ.

**С.Зулпхар:** Нийгмийн бодлогын байнгын хорооны эрхэм гишүүдийн энэ өдрийн амар амгаланг айлтган мэндчилье.

Чинзориг гишүүний асуултад хариулъя. Чинзориг гишүүний асуусны дагуу эхний асуудал бол тусгай хэрэгцээтэй хүүхдүүдийн эцэг, эхийн нийгмийн хамгааллын шинэ асуудлыг сайжруулах ийм зорилт байгаа. Энэ зорилтын хүрээнд нийгмийн даатгалын багц хуулийг бид 2021 оны арван хоёр сард Улсын Их Хуралд өргөн мэдүүлсэн, арван сард. Энэ даатгалын багц хуулийн хүрээнд бол энэ улсуудын нийгмийн даатгалын шимтгэлийг 50 хувь хөнгөлөхөөр ингэж жишээ нь зохицуулалт санал болгосон байгаа. Энийг та бүхэн мэдэж хэлэлцэнэ.

Хоёр дахь асуудал. Энэ бол Засгийн газрын хамгийн гол зорилт, салбар дундын шинжтэй бас их тийм чухал зорилт юм байгаа юм. Хөдөлмөр эрхлэлтийн. 150 мянган ажлын байр бий болгоно гэсэн ийм зорилт тавьсан. Бид өнөөдрийн байдлаар бас тодорхой жишээ нь судалгаанууд тооцоолол хийгээд, зохицуулалт хийгээд явж байгаа. 135 мянган байр бүтсэн урьдчилсан байдлаар бол тооцоологдсон. Дунд хугацаанд бол дахиад одоо 25 мянган байр бий болох юм байна гэсэн ийм тооцоол гарсан. 2022 оны тухайд бол 78 мянган ажлын байр шинээр бий болж байгаа. Энэ 78 мянган ажлын байрны 20 хувь нь бол урьд нь байсан ажлын байр бол суларсан, үлдсэн, одоо жишээ нь 80 орчим хувь нь шинээр бий болж байгаа ажлын байр гэсэн ийм тооцоолол гарч байгаа. Гол нь бол бүтээн байгуулалтуудыг дагаад одоо гарч байгаа ажлын байр байгаа. Энэтэй холбогдуулаад бид нар хөдөлмөр эрхлэлтийн ажил эрхлэлтийн одоо жишээ нь мэдээллийн системийг бол сайжруулж байна. Найман сар гэхэд бол бэлэн болно. Энэний дагуу бол бүрэн, одоо жишээ нь энэ хөдөлмөр эрхлэлтийн одоо жишээ нь тогтолцоогоор удирдах боломж гарна гэсэн ийм ойлголт байгаа.

Гурав дахь асуулт байгаа. Энэ гурав дахь асуулт бол 3-4 хүүхэдтэй өрхүүдийн нийгмийн хамгааллын түвшин дэх бус асуудал юм байгаа юм. Энэ бол бид халамжийн хуулийг бэлэн болгосон Засгийн газрын Хэрэг эрхлэх газарт хүргүүлсэн байгаа. Энэ халамжийн хуульд бол жишээ нь татвараас хөнгөлөх, чөлөөлөх асуудлыг бол тусгасан байгаа.

Дөрөв дэх зүйл байгаа. Одоо түр хамгаалах байруудын тухайд 37 онд түр хамгаалах байр л үйл ажиллагаа явуулж байна. 37 онд түр хамгаалах байрын үйл ажиллагаатай холбогдуулсан бүх стандартуудыг бол шинэчлэн бас баталсан энэний дагуу бол бас ажлууд бол хийгдэж явж байна, баярлалаа.

**М.Оюунчимэг:** Чинзориг гишүүн тодруулъя.

**С.Чинзориг:** Эрдэмбилэг дарга. Одоо тэгээд эмч нарын дундаж цалин хэд төгрөг болж байгаа юм бэ? 2 сая болсон юм уу, болоогүй юм уу?

Хоёрдугаарт наад санхүүжилтийн юм чинь сайн болоогүй л байгаа юм даа. Клиник эмнэлгүүд, бүсийн оношилгоо, эмчилгээний төвүүд, хувийн томоохон эмнэлгүүд дээр бол наана чинь болоод байгаа юм. Өрхийн эмнэлэг, сумын эрүүл мэндийн төв дээр наад санхүүжилт чинь болохгүй байгаа байхгүй юу. Сумын эрүүл мэндийн төвийн эмч нар одоо 2 сая төгрөг авна гэдэг ойлголт бол байхгүй шүү дээ. Тэрийгээ одоо яаж нэмэгдүүлэх юм?

Хоёрдугаарт манай аймгийн нэг өрхийн эмнэлэг яриад байгаа юм. Санхүүжилтийнхээ материал өгөхдөө буруу материал, буруу шивээд оруулчихжээ гээд. Тэгэхээр танайхан юу гэж байна вэ гэхээр одоо манайх цахим болчихсон өөрчлөлт оруулах юм байхгүй, санхүүжилт өгөхгүй гээд. Ингээд үйл ажиллагааг нь ингээд хүчээр ингээд хаагаад зогсоочих юм. Би одоо энийг одоо энэнтэй холбоотой бүтэн жилжин л та нарт ирүүлсэн шүү дээ. Тэгээд энийгээ нэг одоо цахим болж болно, жаахан тийм уян хатан өөрчлөлт оруулдаг эд нар тэр механизм хийж өгмөөр байна шүү дээ. Тэгээд ингээд ерөөсөө бүх эм, эмнэлгүүдийг ингээд зогсоочих юм та нар. хүчээр ингээд үйл ажиллагааг нь ингээд боомилоод амыг нь бариад/...минут дуусав./

**М.Оюунчимэг:** Эрдэмбилэг дарга, Гийхнаран дарга маш тодорхой хариулт өгье. Энэ өрхийн эмнэлгүүдээ Чинзориг гишүүний сая асуултыг нэмэхэд сая өрхийн эмнэлгийн бүх удирдлагуудтай уулзахад одоогийн байдлаар нөгөө Засгийн газрын журам хүлээгээд бид нарын хоёр дахин нэмэгдүүлсэн төсвөө аль нь ч аваагүй байгаад байна гэж яриад байна шүү дээ. Дээрээс нь тэд нарыг нөгөө дүүрэг нь урсгал зардлыг нь даадаг байсан чинь одоо өрхийн эмнэлгүүдийг өөрсдийн даа гэчихсэн. Ер нь байдал аягүй амаргүй байгаа юм байна лээ шүү дээ газар дээрээ. Тэгэхээр бодит хариулт та өгөөд тэр Гийхнаран дарга бас хариулт өгнө шүү. Нэгдүгээр микрофон Эрдэмбилэг дарга.

**Ц.Эрдэмбилэг:** Нэмэлт асуултад хариулъя. Тэгэхлээр цалингийн хувьд бол сая Засгийн газрын 107 дугаар тогтоолоор манай салбарт одоо мөрдөгдөж байгаа ТҮ-гийн нэгээс ес дүгээр зэрэглэл байгаа. 1-5 дугаар шатлал гэж байдаг. Тэгэхлээр бүх цалингийн суурь хэмжээг нь тогтоосон байгаа юм. Жишээлбэл одоо эмч нарын хувьд бол энэ ТҮ-гийн долоогоор, жишээлбэл цалинжихаар ТҮ-гийн 7.1 дээр бол 885000 төгрөг авдаг байсан энэ хүмүүсийн одоо авах цалин нь бол 964 орчим болсон байгаа. 64мянга. Жишээ нь сувилагч нар одоо ТҮ-гийн дөрвөөр буюу гурав, дөрөв дээр байдаг. Дунджаар ТҮ-гийн дөрөв бол 703 мянган төгрөг байсан нь одоо шинэ шууд тавдугаар шатлал буюу 799000 бол болсон байгаа юм. Ингээд нийтдээ бол нэгдүгээр шатлалынх нь эмнэлгийн мэргэжилтний цалин/...минут дуусав./

**М.Оюунчимэг:** Чинзориг гишүүний бас асуусан асуултыг нь Хөдөлмөр, нийгмийн хамгаалал хариул хэн хариулах вэ? 1 дүгээр микрофон Эрдэмбилэг дарга.

**Ц.Эрдэмбилэг:** Сумын эрүүл мэндийн төвийн эмч, эмнэлгийн мэргэжилтнүүдийн хувьд бол цалин нэмэх бүрэн боломжтой. Бид нар нэг иргэнээр одоо санхүүждэг энэ санхүүжилтийг нь бол 2021 оноос бол хоёр дахин нэмсэн байж байгаа. Тэгэхлээр хуучин бол авдаг байсан санхүүжилтийг нь бол хоёр дахин нэмсэн, нэгдүгээрт,

Хоёрдугаарт, анхан болон лавлагаа шатлалын тусламж үйлчилгээ үзүүлдэг энэ тариф бол өөр байсан. Лавлагаа шатлал дээрээ очихлоор, жишээлбэл хүн төрөхөд, эх барихад санхүүждэг мөнгө нь өөр, анхан шатан дээр өөр энэ хоёр тарифыг нэг болгосон байгаа. Тэгэхлээр бол одоо анхан шатан дээр ажиллаж байгаа өрх, сумын эрүүл мэндийн төвд ажиллаж байгаа эмч, эмнэлгийн мэргэжилтний цалин бол нэмэх боломж нь бүрэн бүрдсэн байж байгаа. Тусламж үйлчилгээгээрээ, гүйцэтгэлээрээ бүх боломжтой.

**М.Оюунчимэг:** Ундрам гишүүн 2 цагаас нэг уулзалттай байгаа учраас Бейсен гишүүн энэ хоёрын асуулт асуух байраа солилоо. Ундрам гишүүнийг асуултаа асуухыг урьж байна.

**Ч.Ундрам:** Юуны өмнө эрүүл мэндийн салбарт, ялангуяа энэ КОВИД-ын үед тэргүүн эгнээнд ажиллаж ард иргэдийнхээ төлөө хүчин зүтгэсэн нийт эмч нартаа дэлхийн эмч нарын өдрийн баярын мэндийг дэвшүүлье.

Манай энэ Засгийн газрын үндсэн чиглэл, үйл ажиллагааны хөтөлбөрт иргэд оршин байгаа газар нутагтаа бүрэн оношлогдох, эмчлэгдэх боломжийг бүрдүүлнэ гээд заасан байгаа. Тэгээд энэний хүрээнд ч гэсэн одоо би энэ Нийгмийн бодлогын байнгын хороонд ажиллаж байгаагийн хувьд хүсэлт гаргаад Сэлэнгэ аймагтаа Эрүүл мэндийн төв тусдаа байхгүй, нэгдсэн эмнэлгийнхээ бөөрөнд нэг жижигхэн өрөөнд байдгийг тусад нь гаргая гээд хүсэлт гаргаад одоо ажил нь явагдаж байна.

Мөн манай Сэлэнгэ аймгийн нэгдсэн эмнэлгийн сангийн их засварыг хийхээр болоод одоо хийгдэж байна. Томографикийн аппарат гэх мэтчилэн ийм тоног төхөөрөмжүүд олгогдож байна. Энд бол маш талархалтай хандаж байгаа.

Энэний хажуугаар бас асуух зүйл. Ингээд эмч нар нь тоног төхөөрөмжтэй болоод ирсэн чинь сувилагч нар нь надаас юм нэхээд л, цэвэрлэгээний ажилтнууд нь юм нэхээд л ингээд дараа дараагийн энэ хүмүүс нь бас шаардлагатай тэр хэрэглэгдэхүүнүүд нь хангагдахгүй байгаа юм шиг ийм байдлаар ойлгогдож байна л даа. Тэгэхээр энэ хэрэглэгдэхүүнүүдээ хаанаас хангах ёстой юм бэ? Өөрсдөө энэ чинь гүйцэтгэлээрээ санхүүжээд өөрсдөө худалдаад аваад явах ёстой юм уу? Энийг нэгдсэн журмаар одоо яамнаас нь нэг чиглэл өгөхгүй бол энэ тойргоос сонгогдсон гишүүдээсээ бид нарт ийм ажлын хувцас хүртэл байхгүй байна гэсэн ийм хүсэлтүүд маш их ирж байна. Энэ дээр хариулт авмаар байна.

Хоёрдугаарт энэ эрүүл мэндийн салбарын хүний нөөцийн ур чадвар, нийгмийн хамгааллыг сайжруулна гээд зорилт тавьсан байгаа. Сая Чинзориг гишүүн цалинтай нь холбоотой асуугаад тодорхой хариулт авлаа. Тэгэхдээ миний байр суурь бол цаашид бид нар боломжоороо энэ эрүүл мэнд, боловсролын салбарын ажилчдын, төрийн албан хаагчдын цалинг бол боломжоороо нэмээд явах ёстой гэсэн ийм байр суурин дээр байгаа шүү. Эд нар бол нийгмийн элитүүд, хамгийн чухал ажлыг хийж байгаа хүний хөгжлийг хангахад хамгийн гол ийм хоёр салбар байгаад байгаа, тийм учраас. Тэгээд энэ нийгмийн хамгааллыг сайжруулна гэдэгт ганцхан бас цалин орохгүй. Өөр бас ямар ажлууд энэ чиглэлд хийгдсэн юм бэ? Өнгөрсөн хоёр жилийн хугацаанд гэдэг дээр бас асуулт байна.

Гуравдугаарт энэ хөгжлийн бэрхшээлтэй иргэдтэй холбоотой асуудал байна. Хөгжлийн бэрхшээлтэй иргэдийн хөдөлмөр эрхлэх чадавхыг бэхжүүлэх орчинг нь бий болгоно гээд өнгөрсөн хугацаанд 8 зорилтын хүрээнд 114 үйл ажиллагаа төлөвлөөд 81 хувийн хэрэгжилттэй байна гэсэн байна. Тэгэхээр одоо 80 гаруй ажил хийчихсэн байна гэсэн үг байна л даа. Энэ 80 гаруй ажлыг хийгээд хөгжлийн бэрхшээлтэй хөдөлмөр эрхлэх насны хэдэн иргэн ажлын байртай болов? Надад тэр үр дүн л хамгийн чухал. Тэрнээс ажил хийгээд л байдаг, хийгээд л байдаг ямар ч үр дүнгүй ажлууд бол одоо санхүүгийн, цаг хугацааны гарз шүү дээ.

Дараа нь энэ залуучуудад бизнес эрхлэх боломж олгоно гээд халамжаас хөдөлмөрт гээд сургалт зохион байгуулсан байна. Хөдөлмөр, нийгмийн хамгааллын яамнаас. Тэгээд энд 2389 залуучууд хамрагдаад 726 нь ажлын байртай болсон гээд тэгж байна. Тэгэхээр одоо хэдэн төгрөг зарцуулаад 726 залууг бид нар ажлын байртай болгочхов? Бид нар яг одоо үр дүнгээ, хийсэн ажлаа хийсэн гэдгээр нь тоолох биш энэ ажлыг хийгээд эцсийн үр дүн нь юунд хүрэв, хэдэн төгрөг зарцуулаад энэ үр дүнг бид нар авчрав гэж ингэж ажиллаа цаашид бас хэмжмээр байна. Тэгэхгүй бол баахан ажил хийсэн, хийсэн, тэр нь яг байгаа оносон ч юм уу, оноогүй ч юм уу, зүгээр субботник хийчихсэн ч юм уу иймэрхүү байдалтай явж ирээд байгаа учраас энэ асуултуудыг асуугаад байгаа шүү.

**М.Оюунчимэг:** Хариултаа, Ундрам гишүүний асуулт 1 номер Эрдэмбилэг дарга.

**Эрдэмбилэг:** Ундрам гишүүний асуултад хариулъя. Тэгэхээр эрүүл мэндийн байгууллагуудын санхүүжилт нь бол гүйцэтгэлийн тогтолцоонд шилжсэн. Тэрэнтэй холбогдуулаад тусламж үйлчилгээ үзүүлсэн, одоо тусламж болгоноор нь даатгалаас нь тодорхой тарифаар нь, өвчний оношны бүлгээр нь санхүүжүүлж байгаа. Энэ доторх нь бол юу юу орсон байдаг вэ гэхлээр эм, эмнэлгийн хэрэгсэл, урвалж, оношлуур, цалин за тэр байтугай одоо хамгаалах хэрэгсэл, хувийн хамгаалах хэрэгсэл энэ тэр гээд бүх зүйл нь орсон, шингэсэн байгаа. Тэгэхлээр эрүүл мэндийн байгууллагууд өөрсдөө гүйцэтгэхээрээ авна. Тэгэхээр даатгалаас бол тухайн сард нь бол одоогоор 50 хувийг нь урьдчилаад олгочхож байгаа. Тэгээд дараагийн сарын эхний тав дахь өдөрт нь бол өмнөх сарынхаа гүйцэтгэлийг нь тайлагнаад тэрний дагуу шалгаад тэгээд үлдэгдэл мөнгийг нь олгож байгаа.

Эрүүл мэндийн байгууллагуудын хувьд бол бас ямар тогтолцоо бүрдүүлсэн байгаа вэ гэхлээр эм, эмнэлгийн хэрэгсэл, урвалж оношлуурыг нь одоо зайлшгүй шаардлагатай байдаг энэ өргөн хэрэглээний энэ хэрэгслүүдийг нь бид нар төрийн худалдан авах ажиллагааны газартай хамтраад цахим дэлгүүрт ихэнх эм, эмнэлгийн хэрэгсэл нь байршсан байгаа. Тэгэхээр цахим дэлгүүрээс шууд ерөнхий гэрээгээр, нэгдсэн худалдан авалт хэлбэрээр худалдан авах бүрэн боломжтой байгаа. Ингэх юм бол байгууллага болгон дээр тендер зарлахгүйгээр шууд цахим дэлгүүрээсээ энэ хэрэгцээтэй эм, эмнэлгийн хэрэгслээ авах бололцоо бол бүрдсэн байгаа.

**М.Оюунчимэг:** Хоёрдугаар микрофон Зулпхар дэд сайд асуултад хариулъя.

**С.Зулпхар:** Ундрам гишүүний асуултад хариулъя. Хөдөлмөр эрхлэлтийн чиглэлээр бид өнгөрсөн жил 5 хөтөлбөр хэрэгжүүлсэн. Үүний нэг нь хөгжлийн бэрхшээлтэй иргэдийн хөдөлмөр эрхлэлтийг дэмжих хөтөлбөр байгаа юм. Энд бол бид өнгөрсөн жил 8 тэрбум төгрөг одоо жишээ нь зарцуулсан. 3440 хүн хамрагдсан юм байгаа юм. Үүнээс яг жишээ нь байнгын ажлын байртай болсон нь 1765 байна гэсэн ийм үр дүн гарчээ. Залуучуудын тоод бол саяынх бол залуучуудыг хөдөлмөрийн чиг баримжаатай болгох, хөдөлмөрт бэлтгэх тэрнээс гадна жишээ нь шууд хөдөлмөрт зуучлах ийм зорилготой дэд хөтөлбөр байсан. Энэ оролцоо төсөлд бол 6.3 тэрбум зарцуулсан бөгөөд саяын таны хэлсэнчлэн 2389 хүн хамрагдсан 726 хүн бол ажлын байртай болсон. Энэ бол оны төгсгөлийн тоо. Гэхдээ он гарсаар бас ажил олгогчтой давхар энэ зуучлалдсан бас ахиад очиж ажилтай болсон ийм тоонууд байгаа. Баярлалаа.

**М.Оюунчимэг:** Зулпхар дарга аа, сая Ундрам гишүүн нэг ийм юм асуугаад байна шүү дээ. Нөгөө 9 тэрбум, 5 тэрбум зарцуулсан, 8 тэрбум гээд л 1765 хүн ажлын байртай оны сүүлчээр 700 гээд, хаана ямар ажил дээр яг зуучлагдсан юм? Яг та бүхний энэ 8 тэрбум энэ зарцуулсан мөнгөний үр дүнд энэ газар, ийм хүмүүс ажилд орсон. Энэ байгууллагуудын зарласан юугаар гээд та тодорхой хэлэхгүй, тэгэхгүй бол хэн ч энэ тоог хэлж чадна л даа цаасан дээр. Бодит байдал дээр ингээд статистикийн судалгаа өөр гараад байна л даа. Тэрийг асуугаад байна шүү дээ. Өнөрбаяр дарга энэ дээр нэмж хариулаарай, энэ бусад хүмүүс нь байвал бас.

 **С.Зулпхар:** Баярлалаа. Энэ одоо ажлын байр бол ихэнх тохиолдолд бид бол үйлдвэрлэл дээр жишээ нь ажлын байр бид нар санал болгож байгаа. Тэрнээс гадна үйлчилгээний салбарууд дээр ажлын байраа санал болгож байгаа. Ихэнх ажлын байруудын бараг 80 орчим хувь нь бол энэ хоёр жишээ нь чиглэлээр бол ажилтай болж байгаа гэдгийг нь бас тэмдэглэх нь зүйтэй байх.

Хөгжлийн бэрхшээлтэй иргэдийн тухайд бол өөрсдөө бас одоо ажлын байр бий болгож байгаа ийм хэлбэрээр саяын төсөлд хамрагддаг. Тэгэхлээр зэрэг ажлын байран дээр очиж байнгын, түр ажлын байртай болохоос гадна өөрсдөө ажлын байрыг бий болгож байгаа.

**М.Оюунчимэг:** Дараагийн удаад яг хаана, хаана ажилд орсныг нь тодотгоё, тодорхой юм хэлж өгье шүү. Тэр тэр ажил олгогчдын зарласан дагуу, эсвэл тэр дүүргийн хөдөлмөр халамжийн хэлтсүүдээс гээд. Дараагийн асуулт дээр хэн хариулах билээ? Ундрам гишүүн тодотгох уу? Асуултдаа хариулт авсан уу? Нэг минут тодруулъя.

**Ч.Ундрам:** Энэ би түрүүн нөгөө эрүүл мэндийн салбарынхны нийгмийн баталгаанд цалингаас гадна бусад зүйлс орно, энд одоо юу юу хийгдсэн бэ энэ чиглэлд гэж асуултдаа хариулт авсангүй эндээ авмаар байна.

Энэ залуучуудыг халамжаас хөдөлмөрт гэсэн ийм сургалтад хамруулаад ажлын байранд зуучлахдаа 6.3 тэрбум зарцуулаад 726 залуусыг ажлын байртай болгосон гэх юм бол энэ нэг залуу бүрд 8.6 сая төгрөг зарцуулсан гэсэн үг. Одоо ерөнхий бүдүүн баараг тооцоолол иймэрхүү байх нь байна шүү дээ. Тэгэхээр цаашид бид нар хүнийг ажилд оруулахад ийм их хэмжээний мөнгө зарцуулаад байх юм бол ер нь л их хэцүү болох нь байна л даа. Тэгэхээр ер нь тогтолцооны хувьд Хөдөлмөр, нийгмийн хамгааллын яам бас Боловсролын яамтайгаа илүү ойрхон хамтарч ажиллаж их сургуулиуд, ерөнхий боловсролын сургууль, мэргэжлийн боловсролын асуудалтай нэлээн бас ингэж уялдаа холбоотой ажиллахгүй бол цаашид бид нар хүмүүсийг /...минут дуусав./

**М.Оюунчимэг:** Нэгдүгээр микрофон Эрдэмбилэг Төрийн нарийн бичгийн дарга.

**Ц.Эрдэмбилэг:** Ундрам гишүүний асуултад хариулъя. Тэгэхлээр Монгол улсын Засгийн газрын 2019 оны 193 дугаар тогтоолоор батлагдсан эрүүл мэндийн ажлын нийгмийн хамгааллын хөтөлбөрийг бол одоо хэрэгжүүлж ажиллаж байна. Хөтөлбөрийн хүрээнд бас энэ хөдөлмөрийн эрүүл мэнд аюулгүй байдлын менежмент, КОВИД 19 цар тахал буюу аюулгүй ажиллах ерөнхий зааварчилгаа гэсэн стандартыг бол мөрдөж ажиллаж байгаа. Төрийн болон хувийн хэвшил, эрүүл мэндийн байгууллагын нийт 117 мянга гаруй ажилчдыг бол бид нар энэ коронавирус халдвараас урьдчилан сэргийлэх дархлаажуултад хамруулсан. Энэ хөтөлбөрийн хэрэгжилт бол үнэлгээгээр 58.3 хувьтай байгаа. Энэ жил бол 21 онд бол 40 хувьд хүрнэ гэсэн энийг бол хэрэгжүүлсэн байгаа. Өөр бас эрүүл мэндийн салбарынхан бид бүхэн одоо банкнуудтай хамтарч ажиллаж байгаа. Тухайлбал одоо Худалдаа хөгжлийн банктай хамтраад бид нар Эрүүл мэндийн яам санамж бичиг дээр гарын үсэг зурсан, одоо 2021 оноос эхлэн эрүүл мэндийн салбарын ажилчид /...минут дуусав./

**М.Оюунчимэг:** Энэ нөгөө нийгмийн асуудал дээр жишээ нь Ундрам гишүүний асуулт дээр нэмээд хэлэхэд Эрдэмбилэг дарга аа. Сая нөгөө цар тахлын үед улаан бүст ажилласан сувилагч, эмч энд хүмүүсийг урьдчилгаа төлбөр төлөхгүйгээр нөгөө ипотекийн зээлд хамруулах, орон сууцжуулах гэж бүр засгаас, Их Хурлаас чинь ингээд шийдвэр гарсан шүү дээ. Энэний хэрэгжилт хэр байгаа вэ? Та энд бас нэмээд яг хариулахдаа хэлээд байгаач, нэгдүгээр микрофон.

**Ц.Эрдэмбилэг:** Яг энэний хүрээнд бол одоогоор бол яг урьдчилгаа төлбөргүйгээр орон сууцжуулж байгаа асуудал байхгүй байгаа. Урьдчилгаа төлбөрийг нь бол банкнууд бол шаардаж байгаа. Тэгэхдээ бол 6 хувийн ипотекийн зээлд бол эрүүл мэндийн салбарынхан хамрагдаж байгаа, оочир дугааргүй хамрагдахаар орсон байгаа. Тэгээд шалгуур хангасан тохиолдолд бол хүсэлт гаргасан эрүүл мэндийн байгууллагын ажилтныг ипотекид хамруулахаар шийдвэр гарсан байгаа.

Дахиад нэг зүйл хэлэхэд эм ханган нийлүүлэх байгууллагуудын хувьд бол репо зээлд энэ хөнгөлөлттэй, урт хугацааны зээлд хамруулах ажлыг бас бид бүхэн судлаад бүх одоо репо зээлийг хүсэж байгаа байгууллагуудын судалгааг нь детальчлан гаргаад Монгол банкны удирдлагуудад хүргүүлсэн байгаа. Эрүүл мэндийн сайд, Монгол банкны ерөнхийлөгч нар бол хамтраад уулзсан. Одоо бол бид нар ингээд газрын дарга нарын түвшинд бас энийг хэлэлцэж байгаа. Өчигдрийн байдлаар бол албан бичгээр энэ бүх судалгаануудыг нь хүргүүлсэн байгаа.

**М.Оюунчимэг:** Болчихсон уу тээ? Чинбүрэн гишүүн асуулт асууя.

**Ж.Чинбүрэн:** Байнгын хорооны гишүүддээ энэ өдрийн мэнд хүргэе. Үнэхээр одоо хоёр жилийн хугацаанд эрүүл мэндийн манаанд үнэнч зүтгэсэн эрүүл мэндийн салбарын ажилчид, тэр дотроо үндэсний эмч нартаа энэ эрхийг хамгаалах өдрийн мэнд хүргэе.

Тайлан, Засгийн газрын тайлан одоо бүтэн хоёр жил шахуу ажлын тайлан болох гээд байна л даа. Энэ дээр одоо эрүүл мэндийн салбартай холбоотой та бүгдийн тайлагнасан байдал дээр гишүүдийн яригдаж байгаа нэг томоохон асуудал бол энэ эрүүл мэндийн ажилчдын нийгмийн хамгааллын асуудал бол аягүй их том асуудал болж хөндөгдөж байна шүү дээ. Тэгээд энэ хөтөлбөр 2019 онд батлагдсан. Үүний хэрэгжилтийн гол ажил бол одоо цалин хөлс хэр нэмэгдсэн юм? Энэ тайланг чинь уншихлаар, тэр дотор бол нэг ч өгүүлбэр алга байна. Тэгээд та бүгдийн тайланд болохлоор нэг тэгж байгаа, ингэх гэж байгаа, тийм бэлдчихсэн, ингэж байгаа л гээд байхаас яг тэгчихсэн ингэчихсэн гэсэн тоо баримт ерөөсөө байхгүй. Энэ бол тэгэхлээр одоо гүйцэтгэл ийм сайн байна гэж ерөөсөө харагдахгүй байна.

Гүйцэтгэлийн санхүүжилтээр зарим өрхийн эмнэлгийн эмч нар бүр 3 сая төгрөг хүртэл авдаг болчихсон жишээнүүд. Одоо манай Баянзүрх дүүргийн 9 дүгээр хороон дээр гэхэд ч л одоо өрхийн эмнэлэг 3 сая төгрөг авч байна. Сувилагч нар нь 2 сая төгрөг авч байна. Хавдар судлалын үндэсний төв дээр хагалгаа болон яаралтай эрчимт эмчилгээнд ажиллаж байгаа сувилагч нарын цалинг 35 хувиар нэмээд өнөөдөр гар дээрээ үндсэн цалин нь одоо 2.3 сая төгрөг болж байна гэж мэдээ ирж байна гээд энэ сайн мэдээнүүдээ яагаад тусгаж өгдөггүй юм? Та нар дээр чинь одоо бүх мэдээлэл байдаг юм байгаа биз дээ? Тийм, зөндөө олон сайхан мэдээнүүд байна. Ихэнх энэ цалин хөлс нэмэгдэхтэй холбоотой бол энэ эмнэлгүүдийн удирдлагатай холбоотой шүү дээ. Менежменттэй холбоотой, тэгээд менежерүүдийн үйл ажиллагааг дүгнэх энэ том хэмжүүр бол энэ гүйцэтгэлийн санхүүжилтээ хэр зэрэг сайн авч чадаж байгаатай шууд хамааралтай шүү дээ.

Хоёр дахь асуудал бол нь ипотекийн зээлд эрүүл мэндийн салбараас төчнөөн хүн орсон гээд ийм тоо баримт тавьж болдоггүй юм уу тайландаа? Одоо он гарснаас хойш 1300 гаруй иргэн ипотекийн зээл авчхаад байна шүү дээ, тийм. Яг КОВИД-той байх үед бол 2019, 20 онд Сараа сайн сайн мэдэж байгаа байх. Урьдчилгаагүй орон сууцанд оруулах ажлыг бол маш сайн хийсэн шүү дээ. Тийм. Энийгээ яагаад үргэлжлүүлэхгүй байгаа юм ерөөсөө? КОВИД дуусаагүй шүү дээ. КОВИД-ыг эдийн засгийн муу үр нөлөө энэ тэр үргэлжлээд л яваад л байна. Эрүүл мэндийн салбарынх нь 20, 21 онд одоо 22 он гарчихлаа ажиллаад л байна. Тэгэхээр энэ дээрээ анхаарч ажиллах юм бол энэ чинь одоо нийгмийн баталгааны хамгийн том хэмжүүр энэ болно шүү дээ. Ажлын байрны аюулгүй байдал бол мэдээж чухал. Энэ тайланд чинь ерөөсөө алга аа.

Дараачийн асуудал бол та бүгдийн энэ тайлан дотор Элэг бүтэн Монгол хөтөлбөрийн үйл ажиллагаа ерөөсөө маш муу, маш муу. Яах вэ, би энийг Засгийн газарт асуулга тавьчихсан байгаа. Тэгэхлээр чуулган дээр энийгээ асуугаад энэ өнөөдрийн одоо байнгын хороон дээр энэ дээрээ цаг алдахгүй.

Дараачийн асуудал бол энэ эрт илрүүлгийн асуудал байна, эргэн дуудах тогтолцоо бүрдүүлнэ гээд Австрийн Засгийн газрын хөнгөлөлттэй 10 гаруй сая еврогийн хөнгөлөлттэй зээл. Одоо тэр ажил хаана явна вэ? Хавдар судлалын үндэсний төвийн ар талд бараг 3 га газар анх удаагаа улсын эмнэлэг газраа алддаггүй харин авдаг болох ийм жишиг тогтоосон. Энд одоо эрт илрүүлгийн том төвийг байгуулаад, удирдлагаар хангах том төв байгуулагдаад тэгээд эргэн дуудах тогтолцоо, мэдээллийн технологио хийнэ гэсэн шүү дээ. Тэгээд одоо зөвхөн нөгөө e-mongolia руугаа түлхэж хаячхаад энэ ажил чинь явахгүй байна. Энэ юу болж байна аа?

Бүтээн босголтын хувьд бол Сүрьеэгийн эмнэлгийн асуудал ерөөсөө байхгүй, тийм. Сая сүрьеэгийн өдөр боллоо. Бид энийг бол нэлээн ярилаа 2016-20 оны Их Хурлын гишүүд сүрьеэтэй тэмцэх лобби бүлэг байгуулагдаад 20 тэрбум төгрөг Эрүүл мэндийн яаманд хөрөнгө оруулалтыг нь тавьж өгөөд, газрыг нь шийдэж өгөөд тэгээд одоо энийг мэдэж байгаа хүн байхгүй гээд Баатарбилэг гишүүн нэлээн гомдолтой ярьж байгаа. Энэ одоо яаж байна вэ? Хийх боломж нь олгогдоод байхад/...минут дуусав./

**М.Оюунчимэг:** Хариултаа авчхаад нэг минут. Нэгдүгээр микрофон, Эрдэмбилэг дарга.

**Ц.Эрдэмбилэг:** Чинбүрэн гишүүний асуултад хариулъя. Тэгэхлээр таны саяын хэлдэгтэй бол санал нэг байгаа. Цалин зарим эрүүл мэндийн байгууллагуудад 2 сая, 3 сая хүрсэн гээд танилцуулж байгаа. Тэгэхдээ энэний ихэнх нь бол одоо яг улаан бүсэд орж ажилласантай холбогдуулаад цалинг нь 3 дахин нэмсэн урамшуулал, дандаа нэмэлт урамшууллууд байгаад байгаа. Тэгэхлээр нөгөө эрүүл мэндийн байгууллагын ажилчид маань болохоор үндсэн цалингаа нэмүүлэх хүсэлтэй байдаг. Яагаад вэ гэхлээр үндсэн цалин нь бага учраас одоо янз бүрийн зээлд хамрагдах гэхээр цалин нь хүрдэггүй. Хэдийгээр гар дээр авч байгаа цалин нь ийм боловч шиг. Тийм учраас энэ бид бүхэн бол энэ салбарынхаа цалингийн тогтолцоог нэмэгдүүлэхээр хүсэлтээ, тооцоо судалгаагаа бол боловсруулахдаа 23 хувиар нэмэгдэхээр бүх тооцоог нь хийж Сангийн яаманд барьсан. Тэгэхдээ Сангийн яамнаас бол бас энийг маань одоо батлаагүй, тэгэхдээ төв эмийн шатлалын тавдугаараар бол суурь цалинг нь бол тогтоож өгсөн. Энэ бол 7.8 хувийн нэмэгдэлтэй болчхоод байгаа. Цаашдаа бид нар одоо эрүүл мэндийн байгууллагын удирдлагуудтайгаа тулж ажиллаж байгаа.

Уржигдар бас бид бүхэн бүх эмнэлгийнхээ удирдлагуудыг дуудаж ирээд энэний дагуу мэдээлэл өгөөд одоо яг жинхэнэ менежерүүдийн ур чадвар, үр дүнгийн урамшууллыг бид нар үнэлэхдээ бол та нар дээр ажилчдынхаа цалинг хэдэн хувиар нэмсэн бэ гэдгээр нэг шалгуур болно гэдгийг нь бол хатуу анхааруулсан байгаа.

Эрт илрүүлгийн хувьд бол бид бүхэн цахим эрүүл мэнд төсөл манай яаманд хэрэгжиж байгаа. Дэлхийн банкны хөнгөлөлттэй зээлээр энэ төслийн хүрээнд бол бүх эрүүл мэндийн байгууллага, анхан шатны эрүүл мэндийн байгууллагууд бид нар компьютеруудаар хангасан байгаа. Сум болгоныг 3 компьютероор, аймгийн эрүүл мэндийн газарт нь 10 компьютер гэх мэт нийтдээ 2000 компьютерыг хуваарилсан.

Дээрээс нь цахим эрүүл мэнд төслийн хүрээнд бол e-hospital гэдэг төслийг хэрэгжүүлээд анхан шатны эрүүл мэндийн байгууллагуудад энэ цахим программыг нэвтрүүлсэн байгаа. Энүүгээрээ, бид бүхэн эрт илрүүлэг дээр энэ таван сарын 1-ээс ашиглах эрт илрүүлэг, урьдчилан сэргийлэх үзлэг дээрээ ажиллахаар программ хангамжуудаа бэлдчихсэн явж байгаа. Тэгэхлээр энүүгээрээ бид нар зөвхөн e-mongolia гэхгүйгээр өөрсдийнхөө энэ цахим сүлжээгээр ажиллах боломжтой.

Сүрьеэгийн эмнэлгийн хувьд бол сонгон шалгаруулалтад оролцсон компаниуд нь шүүхийн маргаан үүсгэсэн. Тэн дээр бол бас “Хар чонот” гэсэн байх, компани шалгарсан юм байна лээ. Тэгэхдээ тэр компани бол Сангийн яамнаас 2021 оны арван хоёр сараас бол хар листэд орсон компани шалгарчихсан байгаа юм байна лээ. Тийм учраас энэ маргаантай асуудлаас болоод төрийн худалдан авах ажиллагааны газраас манай яаманд аль компанитай гэрээ байгуулах зөвлөмж нь ирэхгүй байгаад байгаа. Зөвлөмж ирмэгц бид нар гэрээ байгуулаад сүрьеэгийн эмнэлгийнхээ ажлаа эрчимжүүлнэ. Баярлалаа.

**М.Оюунчимэг:** Чинбүрэн гишүүн тодруулъя нэг минут.

**Ж.Чинбүрэн:** Олоод олоод байршуулаад өгсөн мөнгөө үр дүнтэй ашиглах нь өөрөө бодлогын яамны хувьд бол одоо маш чухал шүү. Ялангуяа Австрийн Засгийн газрын хөнгөлөлттэй зээлийн эрт илрүүлгийн тогтолцоог бэхжүүлэх ажлын тэр одоо тендер нь хаана байгаа юм? Төсөл нь яаж явж байна? 10 сая евро одоо ажилдаа орсон уу, үгүй юу гэдэг асуудал бол ингээд хариулт авсангүй. Мөн одоо манай эрүүл мэндийн салбарын барилга байгууламжууд бол ер нь их уддаг. Тэгэхэд чинь одоо хүчний байгууллагуудын байшин сав бол маш хурдан баригддаг, энэ дээр бол бас нөгөө талаасаа харахад энэ саяын ярьж байгаа тайлбараар бол бүтэлгүй улсуудаар ажил хийлгэдэг. Үүний нэг жишээ бол одоо Баянзүрх дүүргийн эмнэлгийн зураг хийхээр ялсан компанитай ярихлаар өө энэ барилга баригдахгүй гэсэн гээд зургийн тендер нь ялчихсан компани нь тэгээд сууж байгаа байхгүй юу. Би тэгээд Барилга, хот байгуулалтын яамны сайд Мөнхбаатар сайд бас хэлсэн, энэ талаар. Энэ ялсан компани нь ингээд сууж байгаа юм чинь энэ ажил явах юм уу гэдэг асуудлыг тавьсан. Харин цалин хөлстэй холбоотой бол удирдлагын/...минут дуусав./

**М.Оюунчимэг:** Зайлшгүй нэг минут бололцоотой, бүр зайлшгүй тодруулах бол. Чинбүрэн гишүүнд нэг минут өгье.

**Ж.Чинбүрэн:** Даатгалын сангийн 2021 оны гүйцэтгэлийн 250 гаруй тэрбум төгрөгийн хасах одоо 22 оны юунаасаа нөхөж яваа. Тэгэхлээр энэ асуудлыг одоо шийдэхгүй бол бид 22 онд эрүүл мэндийн даатгалын санхүүжилт хүрэхгүй байх аюултай. Эрүүл мэндийн даатгалын байгууллагатай би уржигдар очиж уулзсан. Ер нь бол энэ бол ямар хадгаламжийн сан биш. Энэ бол Монгол хүнийг эмчилж байгаа. Монгол хүнийг өвчнөөс болж ядууралд оруулахгүй байх хамгийн том чухал санхүүжилтийн тогтолцоо. Тийм учраас энэ санхүүжилтийн сан маань өөрөө их багтаамж нь өндөр байх ёстой.

Нөгөө талаасаа бас төрөөс дааж байгаа тусламж үйлчилгээ дээрээ бодитой зүйлүүдийг нэмэхгүй бол болохгүй. Тийм учраас Эрүүл мэндийн яам, Сангийн яамтай хамтраад 23 оны эрүүл мэндийн даатгалын сангийн тоог батлахдаа бодит энэ гүйцэтгэлийн, тэр дотроо төр дааж байгаа тусламж, үйлчилгээний асуудлууд дээрээ бол онцгой анхаарч, энэ дутагдаж байгаа мөнгөө хэрхэн шийдэх тал дээр бол одоо гаргалгаа гарахгүй бол болохгүй ээ.

**М.Оюунчимэг:** Сангийн сайд хариулъя, бас энэ дээр Эрүүл мэндийн яамныхан тодотгож нэмж болно. Түрүүн бас хэлж байна. Тийм ээ, энэ Сангийн яам Эрүүл мэндийн даатгал газрын хооронд 240-өөд тэрбумын зөрүүг өнгөрсөн оноос хойш яриад байгаа шүү дээ. Одоо хүртэл энэ байгаад л байна, нэгдүгээрт.

Хоёрт нь Жавхлан сайд аа, энэ Эрүүл мэндийн сайд, Боловсролын сайдыг хараад байхад нөгөө цалингийн доод босгоо нэмэхээр ингээд журмаа оруулаад засгаар ингэж байгаад гээд сая ТҮ-д таваар нэмнэ гэдэг чинь 80-90 мянган төгрөгөөр бага нь, цалингийн доод түвшин нэмэгдэх гээд байна. Та тэрийгээ бас тодорхой ярих хэрэгтэй байна. Энэ дээр Сангийн яам бас Чинбүрэн гишүүний асуултад хариулахдаа хариулчхаарай. Эхлээд Эрдэмбилэг дарга нэгдүгээр микрофон.

**Б.Мөнхтуул:** Санхүү эдийн засгийн газрын дарга Мөнхтуул байна. Австрийн гэрээн дээр бол манай яамнаас хянагдаад явчихсан. Сангийн яаманд бол бид нар нөгөө гэрээг соёрхон батлаад албажуулах шатандаа бол явж байгаа гэж бол ойлгож байгаа. Тэгээд одоо энэ албажуулаад ирэхэд бол хэрэгжилт төлөвлөгөө нь бол бүгд гарчихсан хүлээлттэй байна.

**М.Оюунчимэг:** Жавхлан сайд.

**Б.Жавхлан:** Тэр сүүлийн цалингаас эхэлье. Чинбүрэн гишүүн ээ ийм шүү дээ. Хэдүүлээ эрүүл мэндийн салбарын төсвийн шинэчлэл гээд зөндөө ярьсан, хийсэн. Тэгэхдээ түрүүн бид хоёр Байнгын хорооны хооронд гүйж байгаад таны асуултыг бүтэн сонсоогүй шүү уучлаарай.

Цалин нэмсэн гэж яриагүй байлгүй дээ. Энэ бол цалин нэмсэн асуудал биш шүү дээ. Бид үзлэг дээр суурилсан төсвийн, одоо жишээ нь эмнэлгийн хувьд бол хагас бие даасан эмнэлгүүдийн зохион байгуулалт руу шилжиж байгаа. Цалингийн доод хэмжээ л гэж ярьж байгаа, цалингийн доод хэмжээ рүү шилжиж байгаа байхгүй юу. Тэр цалин нэмж байгаа асуудал биш. Энийг 21 онд бид 22 оныхоо төсвийг батлахдаа төсөв дагасан Төрийн албаны тухай хууль дээр энэ эрхийг нь өгсөн, энэ салбаруудад нь, өрөөр хэлбэл одоо гүйцэтгэлд суурилсан урамшуулал, үнэлгээний систем рүү орохдоо цалингийн доод түвшин гэж байх ёстой, жишиг түвшин. Тэрийгээ л тогтоож байгаа юм. Тэрийгээ тогтоохдоо ТҮ-ийхээ доор байсан цалингийн түвшинг нь сойгоод ТҮ-ийхээ тавын жишиг дээр суурь цалингийн түвшинг л аваачиж байгаа байхгүй юу. Тэрнээс цалин нэмж байгаа асуудал бол биш шүү.

22 оны төсөв дээр Хөдөлмөр нийгмийн хамгааллын яамнаас одоо жишээ нь Засгийн газар дээр орж ирээд, санал нь орж ирээд төрийн албан хаагч нарын цалинг одоо хавтгайруулж ингэж тэдэн хувиар нэмнэ гэсэн ийм бодлого бол байгаагүй. Энэ яг гар дээр авч байгаа үндсэн суурь цалин, нэмэгдэл одоо хийсэн гүйцэтгэлээрээ авч байгаа урамшуулал, нэмэгдэл. Энэ нь бол яг бодит байдлаар бол гар дээрээ ирсэнүүдэд бол хамаагүй эрс нэмэгдээд явсан шүү дээ. Бид нар энэ шинэчлэлийг хийсний үр дүнд бид нар 21 оны энэ КОВИД-ын хүнд нөхцөл байдлыг давж чадсан. 2021 оны таван таван сард Сангийн сайд, Эрүүл мэндийн сайдын хамтарсан тушаалаар батлагдсан шинэ тарифаар бид нар КОВИД-ын тэр хүнд үеийн орны дутагдал гээд маш олон асуудлуудыг шийдэж амжилттай гарсан.

Би дараагийн асуулт руу шилжчихлээ шүү, гарсан.Тэрний үр дүн төсөв дээр яаж туссан бэ гэхээр эрүүл мэндийн даатгалын сангийн зардал хэтэрсэн юм. Өнгөрсөн жил. Өөрөөр хэлбэл энэ КОВИД-ын хүнд үеийг давсныхаа төлөө тэр зардал хэтэрсэн байхгүй юу. Тэрийг 22 он руу шилжүүлсэн. Сая буцаагаад тарифтаа өөрчлөлт орсон. Одоо хэвийн тариф руугаа шилжсэн гэсэн үг. КОВИД-ын тариф багассан. Энэ жилийн 22 оны эрүүл мэндийн даатгалын сангийн өсөлт нь 21 оноохоосоо бол өндөр байгаа. Тэртээ тэргүй. Тэгэхээр энэ давсныгаа шингээгээд, энэ жил тариф буурсантай холбогдуулаад эрүүл мэндийн салбарынхантайгаа бид яриад байгаа зүйл. Энэ нь жилийнхээ төсөвтөө яаж ийгээд одоо багтаана шүү гэдэг дээр хоёр талаасаа ажиллацгааж байгаа. Тийм ээ, ийм байгаа. Энэ жил 1.5 их наяд, өнгөрсөн онд 1.2 их наяд байсан.

**М.Оюунчимэг:** Хар аа энэ саяын яг Жавхлан сайдын, Эрдэнэбилэг дарга ч гэсэн дараа нь гишүүдийн асуултад хариулахдаа хэлэхгүй бол КОВИД-ын тариф буурчихаар нөгөө үндсэн эмчилгээ, үйлчилгээний тариф хуучнаараа ингээд явчихна. Яг хуучин үйлчилж байснаар үйлчлээд явчихна гээд. Бейсен гишүүн асуулт асууя. Хариулахдаа яачих Чинзориг гишүүн ээ. Бейсен гишүүн.

**Б.Бейсен:** Энэ хуралдаанд оролцож байгаа бүх хүмүүст болон Монгол улсын эрүүл мэндийн салбарт ажиллаж байгаа цагаан нөмрөгт баатруудын эмч нарын өдрийн баярын мэндийг хүргэе. 20-24 оны үйл ажиллагааны хөтөлбөрийн хэрэгжилтийг хэлэлцэж байгаа учраас энэтэй холбоотой хэд хэдэн асуулт асууя гэж бодож байна.

Энэ эмч, эмнэлгийн ажилчдын цалинтай холбоотой. Цалин ерөөсөө нэмэгдээгүй. Бодит байдал дээр очоод дараа нь эмнэлгээс асуу. Би одоо хоёрдугаар эмнэлэг дээр чинь асуусан. Эмч нар гучин хэдэн жил ажилласан эмч чинь одоо 900 мянган төгрөгийн цалин авч байна. Яах вэ, зарим нь КОВИД-той холбоотой нэмэгдсэн тал байгаа. Зарим нь эмнэлгийн удирдлагуудтай холбоотой ч байж болно. Энэ тийм учраас энэ дээр чинь одоо ямар судалгаа хийсэн юм бэ? Тэр асрагч, сувилагч нарыг чинь би асуулаа. Эхний юун дээр чинь 300 мянга, сүүлд нь 200 зуун хэдэн мянга л авч байна гэж байна. Цалингийн зээлтэй, юманд хүрэхгүй байна. Одоо гарахаас ажлаас гээд зарим нь тэгж байгаа юм чинь. Энийг одоо Эрүүл мэндийн яам нь анхааралдаа авч цалингийн тэр сүлжээ байна шүү дээ, танай шатлалын. Тэрийг л хоёр дахин нэмж байж цалин нэмэх асуудал болно. Асрагч, сувилагч, эмч нарыг. Тэгэхгүйгээр нэмэгдэл байхгүй, нөгөө талаар тодорхой хэмжээний тэр Сангийн яамтай ярьж байгаад ямар хувиар нь нэмэх юм.

Нөгөө талаар тэр гүйцэтгэлийн санхүүжилтээр хэдийг нь авах юм. Тэрийг тохироод яахгүй бол ерөөсөө энэ бүтэхгүй нь ээ. Үнэхээр одоо хүнд нөхцөлд ажиллаж байгаа эмч, эмнэлгийн ажилчдын цалин бол үнэхээр бага байна. Энийг нэмэх шаардлагатай. Энийг одоо ямар хөтөлбөр байна? Та нар боловсруулсан, тодорхой хэмжээний юм байна уу энэ дээр? Энийг асууя нэгдүгээрт.

Хоёрдугаарт энэ эм, эмнэлгийн хэрэгслийн газраас хөндий байна. Одоо ингээд 120 билүү, 140 хүний орон тоотой батлуулсан. Одоо эм дутагдалтай байна гадуур, юм байна гэж хэлж болохгүй. Та нар нуухгүй үнэнээ хэлэх хэрэгтэй. Хөдөөд хүүхдийн антибиотик дутагдалтай байна. Хотод ч гэсэн нэн чухал юмны дутагдалтай байна. Одоо том том хагалгаанууд зогсох юунд хүрээд байна. Үнэхээр юм дутагдалтай байна шүү дээ. Засгийн газраас тодорхой хэмжээний хөрөнгө тавьж өг тоног төхөөрөмж дээр. Эрүүл мэндийн яам энэ худалдаа ажиллагааны алба нь хөдөө рүү явуулчихдаг. Хөдөөгийнхөн аваачаад аймгийн төлөөлөгчид рүү тэрийгээ нөгөө шагнал болгоод өгчихдөг тендерийг нь, тэгээд чанаргүй юм нийлүүлдэг. Урвалж, бодисыг нь нийлүүлдэггүй ийм асуудал байгаа. Энэ дээр та нар ямар бодлого баримталж байна? Тийм олон орон тоотой эм, эмнэлгийн орон тоотой газар байгуулчхаад тийм хэмжээний төсөв хөдөө явуулаад, чанаргүй юм оруулаад олон жил болж байна. Та нар яваад үзвэл. Энд авч үзээд энэ яамны хэмжээнд жинхэнэ стандарт эмнэлгийн юуг хангасан тоног төхөөрөмж, оруулаад ирэх, хангах шаардлагатай байгаа. Энэ дээр ямар бодлого баримталж байна та нар?

Эмийн тендер шалгаруулалтын асуудал яаж явагдаж байна? Эмийн тендер авсан улсууд зарим нь тендер авчхаад хугацаанаас нь өмнө оруулаад юмаа дуусгачихдаг ийм асуудал болж байна. Энийг яаж шийдэж байна?

Дараа нь энэ зарим халтай систем, өндөр үнэтэй урвалж, бодис оруулдаг компаниуд байна. Энийг яаж шийдсэн бэ? Түрүүн ч бас яригдсан байгаа. Энийг асууя. Дараа нь би нэг сая яаж байгаад нэг минут нэмээд авчихъя би.

Эрүүл мэндийн даатгалын ерөнхий газраас асуух асуудал байна. Сая хөдөөд шалгалт хийгээд нийтдээ Баян-Өлгий аймагт 26 эмийн сангийн санхүүжилт олгоогүй байна хоёр сар хэртэй. Нийтдээ 300-аад сая. Одоо эргээд гурван сум дээр шүлхийн карантин тогтсон, таван сум дээр цас орчихсон хүнд байдалтай байна. Тэрийг ингээд хатуу хасчих юм уу? Ямар нэгэн тэд нарын буруу бас байна л даа. Тайлангаа хугацаанд өгөөгүй гээд. Торгууль тавьж байгаад санхүүжилт олгох юм уу энийг яаж шийдэх юм бэ та нар? Тэгэхгүй бол одоо эмнэлгийн тусламж үйлчилгээ бас энэ дээр хүндэрч байна шүү дээ. Энэ тал дээр ямар бодлого байна? Энийг асууя.

**М.Оюунчимэг:** Бейсен гишүүний асуултад эхлээд Эрдэмбилэг дарга нэгдүгээр микрофон.

**Ц.Эрдэмбилэг:** Бейсен гишүүний асуултад хариулъя. Тэгэхлээр яг бас санал нийлэхгүй байна. Цалин нэмэгдээгүй, огт нэмэгдээгүй гэдэг дээр бол яах вэ үндсэн цалингийн хэмжээг бол сая 22 оны гурван сарын 9-нд баталсан. Тийм учраас бид нар 21 оны тайлан дээр бол үндсэн цалин нэмэгдсэн. Энэ тайланг оруулаагүй. Гэхдээ бол 21 онд бол жишээлбэл, коронавируст халдварын үед дайчлагдан ажилласан эрүүл мэндийн байгууллагууд ажилтнуудын илүү цагийн нэмэгдэл хөлсөнд 11.4 тэрбумыг, халдвар авсан болон халдварын голомтод ажилласан эрүүл мэндийн ажилтанд олгосон урамшуулал нь 48.4 тэрбум байгаа. Тэгэхлээр энэ дээр бол энэ мөнгө бол өнгөрсөн 20 он болон 21 он хоёрыг харьцуулаад үзэхэд эрүүл мэндийн байгууллагуудын санхүүжилт нь бол дунджаар бол 20 орчим хувиар нэмэгдчихсэн байгаа. Тэгэхлээр энэ мөнгө бол одоо яах вэ үндсэн цалин гэхээсээ илүүтэйгээр нэмэлт урамшуулал хэлбэрээр манай салбарынханд очсон байх. Тэрийгээ манай салбарынхан маань гар дээр авч байгаа мөнгө нь нэмэгдэж байгаа, тэгэхдээ үндсэн цалин нэмэгдээгүй учраас цалин нэмэгдээгүй гэж л хариулаад, энэ дээр бас нэг ийм ойлголтын зөрүү явж байгаа.

Эм эмнэлгийн хэрэгслийн хяналт зохицуулалтын газар бол 21 оны нэг сарын 1-ээс үйл ажиллагаа явуулсан. Сая 21 оны арван хоёр сарын 31-ээр бол бид нэмэлтээр 52 байцаагчийг Мэргэжлийн хяналтын ерөнхий газраас бол манай энэ эмийн агентлаг руу шилжиж ирсэн. Эдгээр байцаагч нар бол аймаг орон нутагтаа бол хяналтаа тавиад ажиллаад явж байгаа. Энэ талаар бас түрүүн бодлогын талаар манай Эм, эмнэлгийн хэрэгслийн зохицуулалтын газрын даргыг хавсран гүйцэтгэгч Уранзаяа дарга байгаа учраас нарийн хариулах байх.

Эмийн тендер нь бол худалдан авах үйл ажиллагааныхаа хууль, ном, журмаараа л явж байгаа. Тэн дээр бол харин энэ хяналтуудаа бол сайн тавих дээр бол тантай санал нэг байна. Чанаргүй эм тендерт оруулж ирэх энэ асуудал дээр бол энэ хяналтуудаа эмийн агентлагаараа дамжуулаад тавих нь бол зүйтэй. За Гийхнаран.

**М.Оюунчимэг:** Гийхнаран дарга.

**Г.Гийхнаран:** Бейсен гишүүний асуултад хариулъя. Эрүүл мэндийн даатгалын ерөнхий газрын дэд дарга Гийхнаран. Баян-Өлгий аймгийн 26 эмийн сан 2022 оны хоёрдугаар сарын нэхэмжлэхээ хоцроож ирүүлсэн тул одоо ингээд санхүүжилтээ авч чадахгүй байгаа. Эрүүл мэндийн даатгалын байгууллага болон эмийн сангуудын хооронд байгуулсан гэрээн дээр сар болгоны тавны өдөр нэхэмжлэхээ ирүүлэх ёстой. Хүндэтгэн үзэх шалтгаангүйгээр нэхэмжлэхээ ирүүлээгүй бол санхүүжилтийг олгохгүй гэсэн заалт байгаа.

Нөгөө талаасаа даатгалын байгууллага бас эрүүл мэндийн байгууллагын үзүүлсэн тусламж үйлчилгээний санхүүжилтийг яг олгох цагтаа олгоогүй бол бас алданги төлөхөөр заалт хоёр байгууллагын хооронд байгуулсан гэрээн дээр байгаа. Тэгэхээр хүндэтгэн үзэх шалтгааны ямар нэгэн асуудал байгаа бол даатгалын байгууллага руу Баян-Өлгийн 26 эмийн сан одоо хүсэлтээ ирүүлээд дахиж хянаж үзэж болно.

**М.Оюунчимэг:** Аа за нөгөө эм, эмнэлгийн дэд дарга бас асуултад нь хариулах ёстой. Нэгдүгээр микрофонд өөрийгөө танилцуулаад.

**Д.Уранзаяа:** Эм, эмнэлгийн хэрэгслийн хяналт зохицуулалтын газрын дэд дарга Уранзаяа. Та бүхэнд энэ өдрийн мэнд хүргэе. Манай байгууллага 2022 оны арван хоёрдугаар сарын 16-ны Засгийн газрын 222 дугаар тогтоолоор үүсгэн байгуулагдаж 2021 онд ерөнхийдөө ажил жигдэрсэн байгаа. Энэ 2021 онд бол КОВИД-ийн үеийн нөхцөл байдалтай холбоотойгоор Эрүүл мэндийн яам улсын нөөцийг бол бүрдүүлж ажилласан. Үүн дээр манай газар бас хамтарч ажилласан байгаа. 2021 онд бол нөөц бүрдүүлж хангамжийг тасралтгүй хийж явсан. Яах вэ ес, арван сард бол Эрээн хотын бас боомтын үйл ажиллагаатай холбоотойгоор тасалдал бас нэлээдгүй үүсэж эхэлсэн байгаа. Тэгэхдээ арван хоёр сарын сүүлээр бол Улсын онцгой комисс, Гадаад харилцааны яам, Зам, тээврийн яам, Эрүүл мэндийн яамтайгаа хамтарч тасалдалгүй, саадгүй эм, эмнэлгийн хэрэгслийг бол татаж авчирсан байгаа.

**М.Оюунчимэг:** Нэг минут нэмээд өгчихье, тодорхой хариулаарай. Ер нь Эм, эмнэлгийн агентлаг, яам энэ тэр яг энэ дээр жоохон асууд удаашралтай байгаа шүү. Дарга, цэрэг нь солигдчихсон. Орон тоо, бүтэц нь наана цаана болчихсон. За хариу л даа.

**Д.Уранзаяа:** Энэ манай салбар онцлогтой, хувийн хэвшилд тэр чигтээ бол 100 хувь хувийн хэвшлийнх байгаа учраас хувийн хэвшлүүд бол энэ хангамж нөөц дээрээ хамтарч ажиллаж байна. Энийг бас та бүгд зөвөөр ойлгоосой гэж бодож байна. Тоног, төхөөрөмжийн хувьд бол яг эм, эмнэлгийн хэрэгслийн одоогийн хүчин төгөлдөр байгаа хуулиараа зохицуулагддаггүй учраас асуудлууд маш их байна. Тэгэхээр эм, эмнэлгийн хэрэглэгдэхүүний тухай хуулийг бас яаралтай батлах шаардлагатай. Энэ дээр хэрвээ батлагдах юм бол тоног, төхөөрөмжийн асуудлууд манай газар дээр зохицуулагдахаар байгаа. Баярлалаа.

**М.Оюунчимэг:** Жавхлан сайд нэмж хариулъя. Жавхлан сайдын микрофоныг өгье.

**Б.Жавхлан:** Манай Эрүүл мэндийн яамныхан тэр цалингийн системээ нэг сайн тайлбарлаж өгмөөр, зөв тайлбарламаар байгаа юм. Сая Бейсен гишүүний ярьж байгааг сонсохоор бол нэг талаараа яг эмнэлэг дээр нь очоод хүмүүсээс асуухаар яг тийм байгаа байхгүй юу. Одоо 30 жил, 32 жил ажиллачихсан сувилагч чинь дөнгөж шинэ сувилагч нартайгаа адилхан болж ирж байгаа. Одоо яг гар дээрээ авч байгаа юм. Сая ингээд Эрүүл мэндийн яам өнгөрсөн онд шүү дээ. Ингээд Засгийн газраар оруулаад батлуулсан энэ түвшин чинь бол тухайн эмнэлэг, эмнэлгийн дарга нь ажилчдынхаа эмч, эмнэлгийн ажилтан, сувилагч нарынхаа цалинг тогтоохдоо энэнээс доош тогтоож болохгүй шүү гэдэг л доод түвшинг нь зааж өгч байгаа шүү дээ. Тэгээд гүйцэтгэл дээр санхүүжилт авч байна. Тэр эмнэлэг дээрээ санхүүжилтээ авлаа. Эмнэлгийн дарга нь хагас бие даасан санхүүжилтийнхээ тэр хэлбэр, статус дотроо эмч, эмнэлгийн ажилтнуудаа ялгаатай цалингаа тогтоох бүрэн боломжтой, ийм л зохицуулалтууд руу орсон.

Тэр дээрээс нэмэх нь тухайн хугацаа, тухайн сар, улиралдаа хийсэн гүйцэтгэлээр нь хэнд, ямар урамшуулал, илүү цалин өгөх вэ гэдгийгээ эмнэлгийн дарга нь удирдлагууд нь шийдээд явдаг ийм зарчим руугаа орсон шүү дээ, тийм. Тэгэхээр яг саяын ингээд Бейсен гишүүний хэлж байгаа нь бол яг одоо ингээд эмнэлгийн ажилтнаас асуугаад, ингээд тэрийг нь сайн тайлбарлаж өгөөгүй байдаг юм уу? Хамт олон дотроо энийгээ сайн яриагүй байдаг юм уу, ойлгохгүй ингээд ойлгомжгүй байдал үүсчихсэн. Яг ийм бодит байдал ийм байгаа байхгүй юу. Тэгэхээр энийгээ эндээ их зөв, ялангуяа энд Их Хурал дээр орж ирээд тайлбарлаж байхдаа Байнгын хороон дээрээ орж ирээд тайлбарлаж байхад нь их зөв тайлбарлаж, зөв мэдээллүүдийг энэ салбарынхандаа өгч баймаар байна. Тэгээд өнөөдөр бас баярынх нь өдөр эрүүл мэндийн салбарын эмч, эмнэлгийн ажилтнууд бүгдэд нь баярын мэнд хүргэе. Амжилт хүсье ээ, цалингаа сайн авдаг болоорой.

**М.Оюунчимэг:** Цалингаа сайн авдаг болоорой гээд их чухал үг хэллээ шүү. Тийм, Бейсен гишүүн нэг минут тодруулъя.

**Б.Бейсен:** Одоо ямар ямар улсад хэчнээн төрлийн юм оруулж ирэхээр тендерийн урьдчилсан дүн гарсан бэ? Ямар ямар юм дутагдалтай байна одоогоор? Эм дутагдалтай байна шүү дээ. Нөгөө талаар энэ хаалттай системтэй, өндөр үнээр яадаг нэг хувийн компаниуд байна. Нэг аймгаас 400-аад мянган төгрөгийн хаалттай систем гэж тэр компаниас өөр компани захиалдаггүй урвалж бодисыг. Энийг яаж шийдэж байгаа юм?

**М.Оюунчимэг:** Энэ Бейсен гишүүний асуугаад байгаа их чухал асуулт шүү. Сүүлийн үед нөгөө доллар жоохон олдохгүй байна ч гэдэг юм уу, эсвэл доллароор гадагшийгаа эм. тариагаа захиалдаг хувийн аж ахуйн нэгжүүд захиалгаасаа тасраад захиалгаа авч чадахаа болилоо, эм тасалдах нь гээд бас бид нар луу ингээд яриад байгаа байхгүй юу. Тэгэхээр энэ дээр хэр бодолцож байгаа вэ? Нэгдүгээр микрофон.

**Б.Буянтогтох:** Бодлого төлөвлөлтийн газрын дарга Буянтогтох байна. Бейсен гишүүний асуултад хариулъя. Ер нь бол гадаад гүйлгээний валютын шилжүүлгийн хязгаарлалт бол байгаа. Дээрээс нь бол ханган нийлүүлэх байгууллагууд дээр бол нөгөө мөнгөний бас дутагдал байгаа. Яг энэ дээр бол манай эмийн агентлагтайгаа бид нар хамтраад ханган нийлүүлэх байгууллагуудтайгаа хамтраад Монгол банкны Ерөнхийлөгч рүү өнөөдөр бас бид нар албан бичгээр хүргүүлсэн байгаа хүсэлтээ.

Тэгэхээр өнөөдрийн байдлаар бол 26 аж ахуйн нэгжийн 34 тэрбум төгрөг бүхий 702 нэр төрлийн бүтээгдэхүүнийг нэн шаардлагатай, шаардлагатай, дараагийн ээлжид гэдэг ийм гурван ангиллаар бид нар юань, доллар, евро гэдэг ангиллаар нь гаргаад Монгол банканд хүргүүлчихсэн байгаа, шилжүүлгийн асуудлыг тэндээ шийдвэрлэхээр. Мөн нөөцийн асуудлыг бид нар бас зохицуулах үүднээс нийтдээ 47 тэрбум төгрөгийн Репо зээлийн хүсэлтийг байгууллагуудыг нэрсээр нь гаргаад бас Монгол банк руу хүргүүлчихсэн байгаа.

**М.Оюунчимэг:** Хариулчихлаа тээ, за болж Бейсен гишүүн. Хаалттай систем гэж асуусан. Тэнд хариултаа авъя гэнэ. Тэнд нь хэн хариулах юм. Эрдэмбилэг Төрийн нарийн бичгийн дарга нэгдүгээр микрофон.

**Ц.Эрдэмбилэг:** Тодруулж хэлье. Энэ хаалттай, нээлттэй систем нь ялангуяа энэ лабораторийн багажууд дээр байдаг. Тэгэхлээр энийг анх тендерээр зарлахдаа тендерийн бичиг баримтаа боловсруулах үнэлгээний хороог байгууллагын дарга батална шүү дээ. Тэгэхлээр үнэлгээний хороо нь тэр тендерийн бичиг баримтаа боловсруулахдаа энэ тендер зарлаж байгаа лабораторийн тоног төхөөрөмжүүд нь нээлттэй байна гэдгийгээ техникийн тодорхойлолт дээр нь оруулаад өгөх ёстой юм байгаа юм, тэрийгээ үнэлгээний хороо нь оруулахгүй болохоор цаад байгууллагууд нь яг тэр зарласан тендерийн бичиг баримтаар нь л тендерт оролцож байгаа. Тэгэхээр энэ дээр тухайн байгууллага, тухайн байгууллагын даргын томилсон үнэлгээний хороо нь хариуцлагатай ажиллаад яг өөртөө хэрэгтэй, хэрэгцээтэй нээлттэй систем бүхий тоног төхөөрөмж гэдгээ бичиг баримтаа тусгаад тендер зарлах ёстой юм байгаа юм. Нэгэнт нээлттэй, хаалттайгаа зарлахгүйгээр тендерээ зарлачих юм бол тэнд шалгарсан компани бол хууль, эрх зүйн хувьд бол бүрэн хүчин төгөлдөр болчхоод байгаа юм.

**М.Оюунчимэг:** Дараагийн гишүүний асуултад хариулахдаа бас тэр юун дээр анхаарна шүү. Аль эмийг хаана яаж, захиалга дээр нь илүү анхаарахгүй бол эм, тариа тасалдах уу гэсэн болгоомжлол иргэдэд маш их байгаад байгаа шүү дээ. Баярсайхан гишүүн асуултаа асууя.

**Б.Баярсайхан:** Хүнд хэцүү цаг үед улс орныхоо эрүүл мэндийн манаанд хоёргүй сэтгэлээр зүтгэн ажилласан нийт Монголынхоо эмч нар, сувилагч нар, эрүүл мэндийн салбарын ажилтан, албан хаагчдад дэлхийн эмч нарын өдрийн мэнд хүргэе.

 21-25 онд хөгжүүлэх таван жилийн үндсэн чиглэлийн ажлын гүйцэтгэлийн явцыг хэлэлцэж байна. Энэ зургаадугаар хуудсанд байгаа хүний хөгжилд 21 онд 619 тэрбум төгрөг төсөвлөснөөс гүйцэтгэл нь 51 хувьтай хэрэгжсэн байна гээд. Тэгээд энэ хүний хөгжлийн бодлого бол хамгийн чухал ажил байгаа. Тэгээд энэ яагаад 51 хувьтай гарсан юм бол? Ямар ямар арга хэмжээ, төсөл хэрэгжээгүй юм бол? Яагаад вэ гэсэн энэ ийм асуулт байна.

Засаглалын хүрээнд хэрэгжүүлсэн ажил гээд сая Жавхлан сайд хэлсэн. 76.7 хувьтай нэлээн өндөр үнэлэгдсэн байгаа. Энэ дотор амар тайван, аюулгүй нийгмийн хүрээнд хэрэгжүүлсэн ажилд дөнгөж 28.3 хувийн зорилт, үнэлгээтэй буюу зорилт түвшиндээ хүрээгүй гэж үнэлэгдсэн байна. Тэгэхлээр миний одоо асууж байгаа асуулт, засаглалын хүрээнд хийсэн ажил, зорилгодоо нэгдүгээрт хүрсэн үү? Засаглал сайжирсан гэх иргэдийн үнэлгээтэй тохирч байгаа юу?

 Хоёрдугаарт энэ зорилтот түвшиндээ хүрээгүй, амар тайван, аюулгүй нийгмийн ажил яагаад хэрэгжээгүй юм бэ гэсэн ийм асуулт байна.

Дараагийн асуулт, энэ санхүүжилтийн эх үүсвэр шийдэгдсэн төсөл арга хэмжээн дээр гэр бүл, ахмад настны хөгжлийн төв байгуулах төсөл 21-25 онд хэрэгжих 168 тэрбум төгрөг батлагдсан байж байгаа. Энэ төслийг бол Завхан аймагт хэрэгжүүлмээр байна. Энэ дээр нэг хариулт авмаар байна.

Түрүүн Чинбүрэн гишүүн асуучихлаа “Элэг бүтэн Монгол” хөтөлбөрөөр 50-аас дээш хувийг эмчилгээнд хамруулж эрт илрүүлгийг олон улсын жишигт хүргэнэ гэсэн ажил 30 хувьтай байна. Тэгээд түрүүн энд бас хариулах шиг боллоо. Тэгэхдээ ард, иргэд бол энэ талаар мэдээлэл нэлээн авахыг хүсэж байгаа байх. Тэгээд энэ хөтөлбөрийн хүрээнд олон хүмүүс бас вирустэйгээ эрт мэдэж арга хэмжээ авсан. Ийм бас л одоо бидний овоо амжилттай хэрэгжүүлж байсан ийм төсөл байгаа. Энэ дээр хариулт авъя.

Эрүүл мэндийн яамнаас нэг ажлыг асууя. Энэ тайланд бол тодорхой дурдагдаагүй. Энэ улсын хэмжээнд ялангуяа хөдөө орон нутагт энэ таргалалт маш өндөр хувьтай болчихлоо. Таргалалт маш өндөр хувьтай болчихлоо. Ялангуяа КОВИД-ын үеэр дархлаагаа нэмнэ гэсэн үү, Хүмүүс илүү хөдөлгөөнгүй гэртээ хоригдсоноос болсон уу таргалалт маш өндөр хувьтай байна. Хүүхдийн таргалалт бол бүр ингээд долоо дахин, сүүлийн долоон жил долоо дахин нэмэгдсэн гэдэг ийм судалгаа хүртэл гараад ирлээ.

Тэгэхлээр нэгэнт маш өндөр төсвөөр сум болгонд, аймаг болгонд эмнэлэг барьж чадахгүйгээс хойш энэ олон нийтийнхээ хандлага, ухамсарт өөрчлөлт гаргах, соён гэгээрүүлэх, уриалах, эрүүл амьдралын хэв маягт уриалах, илүү шим тэжээлтэй хоол, зөв хоол идүүлэх, таргалалтаас урьдчилан сэргийлэх, энэ таргалалтыг хаях энэ ажил дээр Эрүүл мэндийн яам, Хөдөлмөр, нийгмийн хамгааллын яам нийлээд хариулчхаарай гаргаж байгаа бодлого байна уу?

Яагаад гэвэл маш олон залуучууд спортоор гоё ёо, спиртийг хэрэглэхээ больё оо, брэндээр биеэ гоёхоо больё оо, биеэрээ гайхуулъя аа гээд ийм спортлог эрүүл амьдралын хэв маягийг маш их чухалчилдаг болчхоод байна шүү дээ. Тэгээд энэ дээр бид нар нэлээн сайн үр дүнтэй ажил хийх юм бол энэ эмийн хэрэглээ, энэ эмнэлгийн асуудал гээд олон асуудал чинь шийдэгдэх гээд байна.

Ялангуяа өнөөдөр энэ соён гэгээрүүлэх ажилд зарцуулсан 1 төгрөг нь ирээдүйд 17 төгрөгийн ажлыг хэмнэх ийм үр дүнтэй юм байна гэдгийг энэ олон улсын эрдэмтэд чинь баталчхаад байна. Эдгээр асуултуудад хариулт авъя, маш тодорхой хариулт өгөөрэй. Баярлалаа.

**М.Оюунчимэг:** Баярсайхан гишүүний эхний асуулт нь засаглалтай холбоотой учраас Эдийн засгийн, хөгжлийн яамны Төрийн нарийн бичгийн дарга Батжаргал эхлээд хариулт өгье. Баярсайхан гишүүний таргалалт гээд байгаа нь бол илүүдэл жинтэй холбоотой асуудлыг хөндөж байгаа байх тээ. Энэ хоёр бол хоёр өөр ойлголт байгаа. Батжаргал нэгдүгээр микрофон.

**Х.Батжаргал:** Баярсайхан гишүүний асуултад хариулъя. 21-25 онд Монгол улсыг хөгжүүлэх үндсэн чиглэлийн хэрэгжүүлэх гол бодлогын арга хэрэгсэл бол улсын хөрөнгө оруулалтын хөтөлбөр, түүгээр дамжиж хэрэгжилт хангагдаж явахаар байгаа. Засаглал зорилтын хүрээнд бол 9 арга хэмжээ, төсөл, томоохон төслүүд бол хэрэгжихээр төлөвлөгдсөн байгаа тухайлах юм бол засаглалын хүрээнд бол Архивын ерөнхий газартай холбоотой цогцолборын тоног төхөөрөмж, техник хэрэгслийн хангалт, гаалийн шинэчлэл, гаалийн, КОВИД цар тахал халдвараас урьдчилан сэргийлэх, хариу арга хэмжээний бэлэн байдлыг хангах төсөл. Одоо энэ 21 оны биелэлт, явц яригдаж байгаа учраас 21 онд бол ер нь бүхий л салбарт бол яг хариу арга хэмжээнд зориулагдсан ажлууд. Мөн түүнчлэн түүний дараагаар сэргэлт авах буюу энэ 22 онд ямар арга хэмжээнүүд хэрэгжих, тэр суурь нөхцөл, бэлэн байдлыг хангах чиглэлд бол ихэвчлэн ажлууд бол хийгдсэн байгаа. Яг биелэлтийн хувиас нь авч үзэх юм бол ерөнхийдөө 76 хувийн биелэлт харагдаж байгаа хэдий ч гэсэн энэ бол үр дүнгээр нь гүйцэтгэлийг нь гаргах болоогүй 21-25 он буюу төгсгөлд нь гарах. Одоо бид явцын дунд бол үндсэндээ биелэлт дунджаар 19.5 хувьтай явж байна гэж дүгнэгдэж байгаа.

**М.Оюунчимэг:** Асуултуудыг бичиж авчхаад тодорхой хариулна шүү.

**Х.Батжаргал:** Би амар тайван, амьдралыг. Амар тайван, аюулгүй нийгэм гэсэн бүлэг зорилгын хүрээнд бол 11 бодлогыг хэрэгжүүлэх зорилгоор 11 төрлийн төсөл хэрэгжихээр төлөвлөгдсөн байгаа. Тухайлах юм бол гал түймэртэй тэмцэх тоног төхөөрөмжийг шинэчлэлийн төсөл, дэвшилт технологи бүхий камержуулалтын нэгдсэн систем, Онцгой байдлын газар чадавхыг бэхжүүлэх төсөл, Улаанбаатар хот, аймгийн төвүүдийн гудамж талбайг камержуулах төслүүд, ургамал, малын амьтан, эрүүл аж ахуй, хүнсний аюулгүй байдлыг хангах чиглэлээр, хил хамгаалах чиглэлээр, хилийн боомтуудын дохиол хяналт, хамгаалалтын нэгдсэн системийг хөгжүүлэх чиглэлээр, цагдаагийн байгууллагын авто парк шинэчлэл, цагдаагийн байгууллагын хэт богино долгионы авто радио шинэчлэлийн ажил, шүүхийн шинжилгээний байгууллагын чадавхыг бэхжүүлэх төсөл, ял шийтгэгдсэн хүнийг нийгэмшүүлэх, суллагдах бэлэн байдал, бэлтгэл ажлыг хангах чиглэлээр, ер нь хорихоос бусад төрлийн ял эдлүүлэх бодлогын хэрэгжилтийг хангуулах чиглэлээр гэсэн тус тус арга хэмжээнүүд 21 онд бол зарим нь шилжиж, өмнөх онуудаасаа хэрэгжилт нь шилжиж орж ирж хэрэгжиж байгаа.

Гүйцэтгэл нь бол 24 он, 25 онд гүйцэтгэл нь гарч, үр дүн нь гарахаар байгаа. КОВИД цар тахлын нөхцөл байдалтай холбогдуулаад 21 оны төлөвлөлтийг бол 20 онд хийхдээ илүү бэлэн байдал, хариу арга хэмжээ авах чиглэлд илүү төлөвлөлтийн арга хэмжээгээ бол гүйцэтгэл дээрээ тэгж тооцож гаргасан байгаа. Тийм учраас илүү биелэлт хангагдах чиглэлээр, бэлэн байдал хангагдах чиглэлээр төлөвлөлт хийгдсэн учраас гишүүдэд бас төлөвлөлт, гүйцэтгэл нь бол хувиар илэрхийлэх юм бол бас илүү өндөр мэтээр харагдаж байж болно. Бас бусад Байнгын хороод дээр ч гэсэн энэ асуудал бас биелэлт яагаад өндөр байгаа юм бэ? Яг бодит гүйцэтгэл арай өөр байгаа юм биш үү гэдэг эргэлзээ байсан. Утга нь бол ерөөсөө яг энэ бидний ярьдгаар цаасны ажил буюу яг энэ бусад төслүүдийг яг хэрэгжүүлэхэд бэлэн байдалд юу хангагдах ёстой юм, санхүүжилт, хөрөнгө оруулалтаа яг хэвийн явуулахад ямар бэлтгэл ажлууд, төсөл, ТЭЗҮ, урьдчилсан судалгаанууд тэдгээр ажлууд бол ер нь бэлэн байдал хангагдахад чиглэгдсэн байгаа.

Яг тухайлсан бүтээн байгуулалтын ажил буюу яг шийдэл гаргах ажлуудыг хийх гэхээр 21 оны төлөвлөлтөд бол 20 оны үед бол энэ цар тахлын нөхцөл байдал бол нэлээн хүндрэх төлөвтэй/...минут дуусав./

**М.Оюунчимэг:** Батжаргал даргын ярианаас үзэхэд энэ чинь аюулгүй, амар тайван амьдрах нөхцөлийг бүрдүүлэх гэсэн чинь бараг хяналт шалгалтын тоног төхөөрөмжийг л баахан нийлүүлэх асуудлыг ярьчих юм. Ингэж Байнгын хороон дээр хариуцлагагүй ярьж болохгүй шүү.

Гудамж талбайг камержуулсан гэж хэдэн хувьтай хаанахын гудамж талбайг камержуулсан 21 онд? Энэ чинь 21 оны асуудал яригдаж байгаа шүү. Тэгээд хаана, яг ямар гудамж талбайг камержуулсан юм? Хэдэн ширхгээр? Тэрийг тоо яг бодитоор байна уу? Энэ дээр хариулаадхаарай, дараа нь яг тоочноо хариулт нь Баярсайхан гишүүний асуусан асуулт дээр. Аль эсвэл одоо хариулах юм уу? Бэлэн биш байна уу?

 **Х.Батжаргал:** Яг бэлэн энэ хяналт шинжилгээ үнэлгээний нэгтгэлийг яамдаасаа аваад яг ерөнхий нэгтгэлийг бол хийгээд дүгнэлт хийгээд гаргаж байгаа. Яг нарийвчилсан тооцоолол бол яг салбарын яам дээр хэрэгжилтүүдийн талаар гарч байгаа.

**М.Оюунчимэг:** Тэгээд энэ камержуулалтын.

**Х.Батжаргал:** Камержуулалтын тухайд бол гишүүн ээ юу байгаа юм. Яг камержуулалт хийгдэхэд төсөв санхүүгийн асуудлыг яаж шийдвэрлэх вэ гэдэг зорилт, арга хэмжээ байсан. Тэдгээр арга хэмжээгээ хэрэгжүүлэхэд шаардлагатай санхүүжилтийн бэлэн байдалд холбогдох ТЭЗҮ, тооцоолол, үр ашгийн тэр тооцооллыг бол хийсэн байгаа.

**М.Оюунчимэг:** Ингэж хариулж ч болохгүй л дээ. За Зулпхар дэд сайд, Хөдөлмөр нийгмийн хамгааллын.

**С.Зулпхар:** Баярсайхан гишүүний асуултад хариулъя. Би хүний хөгжлийн, бидний дэвшүүлсэн зорилтын хэрэгжилт хангалтгүй байгаатай холбогдуулаад нэн ялангуяа манай салбарын хариуцсан тодорхой асуудлуудыг бас хариулъя. Манай салбартай холбоотой хөдөлмөр эрхлэлтийн зорилтууд өнгөрсөн жил бол бүрэн хангалттай хэрэгжээгүй гэдэг ийм үр дүн гарсан. Өөрөөр хэлбэл хөдөлмөрийн зах зээлийн чиглэлээр бидний мэдээлэл болон удирдлага бол 58 хувиар үнэлэгдсэн юм.

Энэ бол өнгөрсөн жилийн КОВИД цар тахлын нөхцөл байдалтай холбогдуулаад ажлын байрууд гэхээр одоо жишээ нь хаагдсан ажилгүйдэл бас нэмэгдсэнтэй холбоотой. Гэхдээ энэ бол хангалттай хариулт бол биш. Энэтэй холбогдуулаад бид бол бас зорилт тавьсан. Энэ жилийн хувьд бол би түрүүн бас хариултдаа хэлсэн. Хөдөлмөрийн зах зээлийн мэдээлэл болон удирдлагын систем бол бүрэн шинэчлэгдээд бэлэн болж байгаа. Тэрнээс гадна мэдээллүүдийг бид бүрэн удирдах байдлаар ажил олгогч болон ажилтнуудыг холбох чиглэлээр энэ ажлыг бүрэн зохион байгуулах шаардлагатай бас ийм боломжтой гэж үзэж байгаа юм.

Энэ жилийн хувьд бол ажлын байрууд бол их байгаа. Түүнээс гадна ажил олгогчдыг холбох ажлууд бол бүрэн хийгдэж байна. Нөгөө талдаа бол бас нэг асуудал байгаа. Ажиллах хүчний бас хомсдол үүссэн байгаа. Өнгөрсөн жил бол бид 36 мянган ийм ажиллах хүчний хомсдолтой байгаа шүү дээ. Энийг ч гэсэн богино хугацааны түр сургалтуудаар дамжуулж чадавхжуулах, сургалтад хамруулах, сертификатжуулах хэлбэрээр бас ажлын байр руу шилжүүлэх ийм ажлуудыг зохион байгуулна гэсэн ийм зорилттой байгаа учраас энэ хүний хөгжлийн зорилттой холбогдсон хөдөлмөрийн зах зээлийн удирдлагатай уялдсан энэ ажлыг бол энэ жилдээ бол сайжруулах боломжтой гэж үзэж байгаа юм.

Баярсайхан гишүүн бас энэ таргалалттай холбогдуулаад Эрүүл мэндийн яам болон Хөдөлмөр, нийгмийн хамгааллын яам энд ямаршуу ажил зохион байгуулах вэ гэдэг ийм асуулт бол асуусан. Энэ бол өөрөө их чухал санаачилга. Та бүхэн үүнээс хоёр долоо хоногийн өмнө бас эрэгтэйчүүдийн чуулган болсон. Энэ дээр ч гэсэн энэ яригдсан. Манай эрэгтэйчүүдийн дунд наслалт, эрүүл мэндтэй холбоотой тэрнээс гадна жишээ нь янз янзын. Жишээ нь өөрсдийнх нь зан үйлтэй холбоотой бэрхшээлүүд байгаа бол энийг даван туулахын тулд саяын жишээ нь чиглэлээр ажиллах ёстой гэдэг юм шиг л гарсан. Та сайн мэдэж байгаа, бид бол 35 гэр бүл хүүхэд, залуучуудын төвүүдтэй.

Энэ төвүүдээр дамжсан соён гэгээрүүлэх ажил бол хийгддэг. Энэ жилийн хувьд бол бид энд тухайлан анхаарна гэсэн ийм одоо жишээ нь чиглэлтэй байгаа. Таны санаачилгыг бол бүрэн дэмжиж байгаа, баярлалаа.

**М.Оюунчимэг:** Баярсайхан өшөө тодотгоод асуучхаарай. Аан за, Эрүүл мэндийн яам нэгдүгээр микрофон. Илүүдэл жинтэй холбоотой асуудал бий.

**Г.Гийхнаран:** Баярсайхан гишүүний “Элэг бүтэн Монгол” хөтөлбөрийн хүрээнд дэх асуултад хариулъя. “Элэг бүтэн Монгол” хөтөлбөр 2020 онд бол арван хоёр сараар дууссан байгаа. Нийтдээ 1 сая 550 мянган хүнд элэгний В, С вирус илрүүлэх шинжилгээ хийчихсэн. Элэгний В вирусийн илэрц бол 8.4 хувьтай, С вирусийнх бол 10 орчим хувьтай гарсан.

Эхний “Элэг бүтэн Монгол” хөтөлбөрийн хэрэгжилт бол 81.6 хувьтай байгаа. Засгийн газрын мөрийн хөтөлбөрт бол үргэлжлүүлэхээр байгаа гол асуудал бол өмнөх зорилтуудаа үргэлжлүүлж хэрэгжүүлнэ. Дээрээс нь элэгний Д вирусийн эмчилгээг оруулж ирж байгаа. Тэгэхээр Эрүүл мэндийн яаман дээр бол хөтөлбөр энэ дөрвөн сар дээрээ батлагдаад гарна. Тэгэхээр бид нар өмнөх зүйлүүдээс юуг нэмж оруулж өгсөн гэхээр сая ЭМДҮЗ-ийн 01 дүгээр тогтоолоор хуучин хөтөлбөр дагаж гардаг байсан санхүүжилтийг нь бид нар тогтмол ийм урсгал руу нь оруулж өгсөн. Өөрөөр хэлбэл байнга хөтөлбөрөө дагаад явахгүй. Хөтөлбөр дууслаа ч гэсэн тухайн хүмүүсийн эмчилгээний асуудал нь тэр ЭМДҮЗ-ийнхээ тогтоолоор цаашаа үргэлжлээд явахаар зохицуулалтыг сая 01 дүгээр тогтоолоор хийж өглөө.

Элэгний Д вирусийн эмчилгээний тухайд бол “Hepcludex” гэдэг эмийг бид нар 21 оны таван сарын 28-нд Эрүүл мэндийн яам бүртгэж авсан. Энэ эмийг өмчийн эмийн бүртгэлд авсан. Энэ эм бол Америкийн “Glead Sciences” гэдэг компани бол FTA- дээ өгчихсөн, одоо хүлээгдэж байгаа бүртгүүлэхээр. Тэрний дараагаар бол Монгол руу оруулж ирэх асуудал нь бол манай “Омбол” компани бол хөөцөлдөөд явж байгаа. Тэгээд тэрний дараагаар энэ эмийг одоо Монголд оруулж ирэх бололцоотой болчихвол бид нар нөгөө хөнгөлөлттэй эм рүүгээ оруулаад энэ бол ийм шатандаа явж байгаа. Гол асуудал бол бүртгэлийн асуудлууд нь цаад талдаа бүрэн шийдэгдээгүй учраас бид нар бол яг энэ хүлээлтийн байдалтай байж байна.

2021 онд бол хөтөлбөр дууссан хэдий ч “Элэг бүтэн Монгол” хөтөлбөрийн хүрээнд Эрүүл мэндийн даатгалын ерөнхий газраас 5 орчим тэрбум төгрөгийн шинжилгээ болоод эмийн хөнгөлөлтөд өгсөн ийм тооцоотой байж байгаа.

**М.Оюунчимэг:** Зулпхар хоёрдугаар микрофон.

**С.Зулпхар:** Баярсайхан гишүүний нэг асуултад би дутуу хариулаад үлдэлдчихжээ, уучлаарай. Гэр бүл, ахмад настны хөгжлийн төвийн тухай шинэ санал байгаа. Бид энэ дээр бол бас энэ Нийгмийн бодлогын байнгын хороо ч анхаарч байгаа. Манай хувьд ч гэсэн бас тухайлсан шинэ зорилтууд бий. Завхан аймагт энэ байгуулах тухай дээр бол бид бол анхааръя. Энд бол таны саналыг хүлээж авлаа.

**М.Оюунчимэг:** Тэр эрт илрүүлэлттэй, хавдартай холбоотойгоор бүр өнгөрсөн оны сүүлээс Нийгмийн бодлогын байнгын хороонд иргэдээс маш их өргөдөл, гомдол, захидлууд ирсэн байгаа. Эрүүл мэндийн яаманд танилцуулсан байгаа тээ? Тэгээд дөрвөн сарын 10-аас хойш Нийгмийн бодлогын байнгын хорооноос бид нар энэ хавдрын өвчлөл, түүнээс урьдчилан сэргийлэх, эрт илрүүлэлттэй холбоотой том хэлэлцүүлэг улс орон даяар зохион байгуулах гэж байгаа Эрүүл мэндийн яамтай хамтраад тийм ээ, тэрийг хэлчихье. Баярсайхан гишүүн тодотгоё.

**Б.Баярсайхан:** Ингээд цаашид авах арга хэмжээний саналд төслийн үйл явцад мониторинг хийх тохиолдолд Эдийн засгийн, хөгжлийн яамны төлөөллийг оролцуулж байх тухай тусгасан байна. Тэгэхээр энэ бол хамгийн зөв зүйтэй санал байна гэж үзэж байна. Яагаад гэвэл Монгол улсын бүх хөрөнгө оруулалт хүний хөгжилд заавал нийцэж байх ёстой. Нөгөөтэйгөөр шинээр байгуулагдсан Эдийн засгийн, хөгжлийн яаманд хүний хөгжлийн нэгдсэн бодлогоор хангах гэдэг ийм маш том чиг үүрэг орж ирсэн. Тэгээд яах вэ 21 оны асуудал ярьж байгаа ч гэсэн нэгэнт Төрийн нарийн бичгийн дарга нь оролцож байгаа юм чинь энэ хүний хөгжлийн нэгдсэн бодлогоор хангах гэдэг энэ ажил танай яаман дээр одоо ямар бүтэцтэйгээр, ямар бодлоготойгоор хэрэгжиж эхэлж байна вэ? Өнөөдрийг хүртэл Монгол улсад хүний хөгжлийн нэгдсэн бодлогыг хариуцсан тийм хамгийн том яг Хөдөлмөр, нийгмийн хамгааллын яам аа, Эрүүл мэндийн яам аа, Боловсролын яам аа/...минут дуусав./

**М.Оюунчимэг:** Санал хэлчхэв үү? Хэн хариулах вэ? Нэгдүгээр микрофон Батжаргал Төрийн нарийн бичгийн дарга.

**Х.Батжаргал:** Баярлалаа, Баярсайхан гишүүний асуултад хариулъя. Маш чухал асуудал. 21 оны биелэлт дээр хэдийгээр ингэж санал гарч манай яам өнөөдөр саяхан байгуулагдаад байгаа хэдий ч хуучин агентлаг байх, Үндэсний хөгжлийн газар байх үеэс бодлого төлөвлөлтийн асуудал дээрээ бол хүний хөгжлийн асуудлыг тусгайлан тусгаад бодлогодоо төлөвлөөд явж байсан. Одоогоор яг ямар ажил хийгдэж байна вэ гэдгийг би эхлээд хариулъя. Хүний хөгжлийн зорилтот хөтөлбөр гээд Монгол улсын урт хугацааны бодлого буюу “Алсын хараа-2050”-ийн эхний 10 жилийн дунд хугацааны дэд хөтөлбөр дээр хүний хөгжил гэсэн тусдаа бие даасан дэд зорилтот хөтөлбөр байгаа. Зорилтот хөтөлбөрийн хүрээнд Засгийн газрын Хэрэг эрхлэх газрын даргын тушаалаар байгуулагдсан салбар дундын ажлын хэсэг гараад ажиллаж байгаа. Яамны тухайд бол хөгжлийн нэгдсэн бодлого, төлөвлөлтийн газар дээр нийгмийн/...минут дуусав./

**М.Оюунчимэг:** Гүйцэд хариулчих нэг минут нэмж өгье.

**Х.Батжаргал:** Нийгмийн хөгжлийн бодлогын нэгж ажиллаж байгаа. Энэ нэгжийн хариуцах асуудал бол Засгийн газрын тухай хуульд заасан чиг үүрэг болон стратеги үйл ажиллагааны хөтөлбөрийн дагуу бол хүний өсөлт болоод хүний хөгжлийн цогц бодлого, төлөвлөлтийг салбар болон салбар дундын уялдааг хангаж зохион байгуулахаар төлөвлөгдөөд ингээд нэгжийн бүтэц зохион байгуулалт хийгдээд ажиллаж байгаа.

**М.Оюунчимэг:** Анужин гишүүн асуултаа асууя.

**П.Анужин:** Баярлалаа. Өнөөдөр дэлхийн эмч нарын өдөр. Тэгээд өнгөрсөн хоёр жил дэлхий нийтийг хамарсан цар тахалтай нүүр тулсан амаргүй хоёр жил байлаа. Олон айл өрх, хүмүүс, дотно хүмүүсээ энэ цар тахалд бас алдсан. Цаана нь бас олон хүмүүсийг аварсан ийм хүнд он жил байлаа. Тэгээд энэ хүнд хэцүү энэ он жилийг давахад эмнэлгийн ажилтнууд та бүхэн маань хамгийн гол үүргийг гүйцэтгэсэн.

Тэгээд энэ өдөр би юуг хэлэх гэж байгаа юм бэ гэхээр өнөөдөр бол 21 оны та нарын ажлын гүйцэтгэлийг ярьж байна. 22 он дээр нь цаашид би нэг зүйлийг анхаараасай гэж бодож байгаа. Энэ эмч нарын өдөр хэлж байгаа юм. Энэ хүнд үеийг давах гэж эмч нар өөрсдөө бас амаргүй байдалд орсон шүү. Сэтгэл санааны хувьд хүнд дарамтад орсон, маш их ядарсан, цуцсан. Ёстой эмнэлгийнх нь дарга тэгээд удирдах хүмүүс нь аргадахад нь аргадаж байж, хоол зөөхөд нь хоол зөөж байж. Ингэж байж хэдэн эмч нараа бид нар арай гэж ажиллуулсан. Тэгэхээр энэ олон төлөвлөгөөндөө 2022 онд энэ эмч нарынхаа эрүүл мэнд дээр энэ ядарсан сэтгэл зүйг, бие болоод энэ сэтгэл зүйг нь анагаахад нь бүр тодорхой анхаараарай гэдгийг би энэ эмч нарын өдөр хэлэхийг хүсэж байна.

Хөдөлмөр, нийгмийн хамгааллын яаманд би хандаж хоёр асуулт байна. Ер нь бол яг үнэндээ хэлэхэд бид нарын энэ яваад байгаа гүйцэтгэлийн энэ хурал бол утгагүй байгаа. Бид нарт тавхан минут байгаа. Таван минутад яаж энэ хүмүүст хэрэгтэй энэ хэрэгжилтийг ярьж амжих юм. Яаж та нар хариулж амжих юм. Ийм утгагүй юм болоод байгаа юм. Тэгээд энэ гурав, дөрөвхөн минутад зайлшгүй асуух ёстой л гэсэн нэг, хоёр, гурван юмаа самардаж асуумаар аядаж байгаа юм. Тэгэхдээ энэний үнэлгээ нь үнэхээр хөгийн хийгдсэн байгаа. Яаж ч хийгдчихсэн юм тодорхой үр дүнд хүрсэн гэдэг өгүүлбэр, яг яаж тодорхой үр дүнд хүрснээ бид нарын гар дээр авсан тайланг үзэх юм бол Монгол оронд бол өнгөрсөн хоёр жилийн хугацаанд гайхамшигтай өөрчлөлт гарчихсан юм байна гэж харахаар. Гэтэл энэ дээр бичсэн энэ үр дүн амьдрал хоёрын хооронд бол асар их зөрүү байсаар байна шүү дээ. Тэгэхээр ийм зүйлээ яриад л ингээд баясацгаагаад байж болмооргүй, энэ хурал ч өөрөө учир дутагдалтай байгаа. Аль аль талдаа учир дутагдалтай байгаа гэдгийг би хэлчихье эхлээд асуултынхаа өмнө.

Тэгээд гэр бүл, хүүхэд залуучууд, ахмад настан, хөгжлийн бэрхшээлтэй гэж байгаа юм. Хөгжлийн бэрхшээлтэй иргэдийн эрхийг дээдэлсэн, нийгмийн бүх бүлгийн оролцоог хангасан хүний хөгжлийн цогц бодлого хэрэгжүүлнэ гээд тодорхой үр дүнд хүрээд 75 хувьд хүрчихсэн гэнэ. Энэ улс оронд хаана нь хөгжлийн бэрхшээлтэй хүнийг бүх шатандаа ойлгоод энэ платформ хийчхээд байгаа юм? Яг юу хийснийгээ тодорхой үр дүн гээд 75 хувьд хүрсэн гэж үнэлүүлсэн байгаа буюу хэдэн төгрөгийн зарцуулалт энэ дээр хийсэн бэ гэдэг нэгдүгээр асуулт.

Хоёрдугаар асуулт. Гадаадад сурч, хөдөлмөрлөж байгаа Монгол иргэдийг дэмжих, эх орондоо эргэн ирж ажиллах, хөдөлмөрлөхөд нь дэмжлэг үзүүлэх хөдөлмөрийн бирж бий болгоно. Тодорхой үр дүнд хүрээд 85 хувьд хүрчихсэн гэнэ. Эх орондоо ирэх платформ биржийн хийгээд 85 хувьд хүрчхээд байхад, эх орны чинь иргэд гадаад руу урсаад байх юм уу? Тэгэхээр энэ тодорхой үр дүнд хүрсэн, 85 хувьтай хийсэн гээд байгаа яг ажлаа тодорхой хэлнэ үү. Яг алинаас аль хүртэлх ажлаа 85 хувьтай хийчхээд байгаа юм бэ? гэж задалж асуухгүй бол болохгүй ийм тайлан ингээд цаас, мөнгө үрээд өчнөөн давхар цаас ингээд ирчхээд энэний чинь учрыг ч олохгүй сууж байна. Асуух гэхээр 5 минут үнэндээ хаанаа ч хүрэхгүй байна.

**М.Оюунчимэг:** Анужин гишүүний асуултад Өнөрбаяр Төрийн нарийн бичгийн дарга бас тодорхой хариулаарай. Ер нь бол материалуудыг бол бараг 7,8 хоногийн өмнөөс өгсөн байгаа шүү. Үзэх, танилцах бололцоо байгаа. Байнгын хороо дээр гурав дээр нэмэх хоёр, хоёр гээд бас хугацаа зөндөө байгаа, чуулган дээр бусад байнгын хороон дээрээ орж асуух бололцоо байгаа. Хүсвэл энэ тухайн асуудлаар санал нийлэхгүй байвал ажлын хэсэг гаргах эрх байгаа. Бүр төрийн хяналт шалгалтын тухай Улсын Их Хурлын хууль гарсан. Түр хороо байгуулах эрх байгаа учраас бидэнд маш их бололцоо байгаа. Өөрсдөө бас энэ дээрээ сайн судлах хэрэгтэй. Асуултад Төрийн нарийн бичгийн дарга Өнөрбаяр хариулъя. Яг тодорхой хариулаарай. Анужин гишүүний яриад байгаа цаас, амьдрал хоёр өөр байгаад байна шүү гэдэг бол харин үнэн шүү. Тиймээс бодит хариулт өгөөрэй.

**Г.Өнөрбаяр:** Байнгын хорооны гишүүддээ энэ өдрийн мэндийг хүргэе. Анужин гишүүний асуултад хариулъя. Энэ хүний хөгжлийн цогц бодлогын хүрээнд хийгдэж байгаа хэд хэдэн хөтөлбөрүүд байгаа. Ахмад настны хөгжлийг дэмжих хөтөлбөр, хөгжлийн бэрхшээлтэй иргэдийг дэмжих хөтөлбөр, мөн залуучуудын хөгжлийг дэмжих хөтөлбөрүүд гээд. Энэ хөтөлбөрүүдийн хэрэгжилтийг бол бид нар бас хангаж ажиллаж байгаа. Анужин гишүүний онцолж асуусан асуулт нь ялангуяа энэ хөгжлийн бэрхшээлтэй иргэдийн чиглэлээр бас юу хийж байгаа юм бэ гэдэг, хэдэн төгрөг зарцуулав гэдэг зүйл дээр тодорхой хариулт хэлье.

Бид нар бол хөгжлийн бэрхшээлтэй иргэдийн хөдөлмөр эрхлэлтийг дэмжих хөтөлбөр дээр өнгөрсөн жил бол 8 орчим тэрбум төгрөгийн зээл олгож ажилласан. Зээл олгохоос гадна хөгжлийн бэрхшээлтэй иргэдийг хөдөлмөрт зуучлах, сургах, мэргэшүүлэх, тухайн чиглэлээр нь өөрөө хэлбэл мэргэжлийг нь үнэлэх энэ ажиллагаанууд бол бас давхар хийгдэж байгаа гэдгийг бас хэлье. Мөн Хөдөлмөр, нийгмийн хамгааллын яам бол саадгүй байдал, хүртээмжийн тухай хуулийг бид нар өнгөрсөн жилээс хийж эхэлсэн. Тун удахгүй Улсын Их Хуралд өргөн барих гэж байна. Ээнэ хууль дээр бол таны яриад байгаа энэ хөгжлийн бэрхшээлтэй иргэдийн оролцоог хангах, мэдээллийн хүртээмж болон дэд бүтэц, барилга байгууламж, амьдрах орчны бүх төрлийн хүртээмжүүдийг бас яаж хангах ёстой юм бэ гэдэг энэ бодлогуудыг бол бас тодорхой оруулж ирж байгаа гэдгийг бол хэлье.

Гадаадаас ирэх хөдөлмөр эрхлэлтийн залуучуудыг дэмжих дээр бид нар залуучуудын хөдөлмөр эрхлэлтийг дэмжих залуучуудын start up гэсэн ийм төслийг бол манай Хөдөлмөр, нийгмийн хамгааллын яам бол хэрэгжүүлдэг. Бидний хийж хэрэгжүүлж байгаа нэг том ажил бол энэ e-job платформ гэсэн энэ цахим платформыг бол нэвтрүүлж байгаа. Энэ платформын хүрээнд бол өөрөөр хэлбэл тухайн хүн аль ч газраас холбогдоод ажлын байрны захиалга, мөн өөрөөр хэлбэл ажлын байрны талаарх мэдээллүүдийг, ажилд зуучлах энэ бүх зүйлүүдийг нь бол холбож өгөх ажиллагаануудыг бол хийгээд энэ жил гэхэд бол бас дуусна. Мөн гадаадаас ирж байгаа энэ залуучуудын хөдөлмөр эрхлэлтийг 25 хүртэл сая төгрөгийн зээлийг бол хөдөлмөр эрхлэлтийг дэмжих сангаар дамжуулаад хүсэлт гаргасан иргэдэд тухайн аймаг дүүргийнх нь Хөдөлмөр, халамжийн газраар дамжуулаад олгож байгаа гэдгийг бас хэлье. Анхаарал тавьсан баярлалаа.

**М.Оюунчимэг:** Анужин гишүүн тодотгоё нэг минут.

**П.Анужин:** Яах вэ тэгээд бид асуудаг, хариуцаж байгаа хүмүүс хариулдаг. Асуусан асуулт, хариулсан хариултаар бол их л юм өөрчлөгдөх байсан. Та бүхний хариулж байгаа хариулт үнэхээрийн тэр хөгжлийн бэрхшээлтэй иргэддээ үнэхээрийн гадаадад байгаа хүмүүс маань Монголд ирэх тэр хүсэл зорилго нь төрж ирсэн байгаасай билээ л гэдэг үгийг би одоо хэлье. Энэ хуруу зузаан материалыг бол унших цаг байгаагүй гэж хэлээгүй, уншсан хангалттай. Тодруулж болох асуух хугацаа байхгүй байна аа л гээд байгаа юм. Тэх.

**М.Оюунчимэг:** Сарангэрэл гишүүн асуулт асууя.

**Д.Сарангэрэл:** Баярлалаа. Энэ танхимд хүрэлцэн ирсэн манай эрүүл мэндийн салбарын төлөөлөл, ажилтнууд, нийт эмч нартаа дэлхийн эмч нарын өдрийн мэнд хүргэе.

Бид ч ер нь тэгээд жаахан хоосон мэндчилгээ хүргээд л яваад байгаа юм даа. Эмч нар маань цалин, мөнгөний асуудал, орон байр тийм ээ, Оюунчимэг дарга аа нийгмийн асуудлын талаар бол бидэнд их хандаж байгаа. Тэгээд сая Эрдэмбилэг даргын хариултаас үзэхэд бол цалин бол нэмэгдэж байгаа, тэгэхдээ үндсэн цалин биш юм. Эрүүл мэндийн ажилтнууд үндсэн цалингийнхаа нэмэгдлийг хүсэж байгаа. Яагаад гэвэл банкнаас зээл авах, ипотекийн зээлд хамрагдахад бол үндсэн цалингийн хэмжээ өндөр байх шаардлагатай байдаг гэж ингэж хэлж байна. Үндсэн цалин нэмэгдэх хүртэл бол би Эрүүл мэндийн яамыг банк болон Улсын Их Хурлын Эдийн засгийн байнгын хороотой хамтарч ажиллаад банкнуудад бичиг хүргүүлэх энэ нэмэгдэл цалингууд, нэмэгдэл орлогыг нь энэ цалинд нь оруулаад ингээд зээл авах боломжийг нь хангаж өгөөч ээ гэдэг ийм бичиг, сэчиг өгөх бас нэг ийм алтернатив вариантыг бас бодож ажиллах ёстой юм байгаа юм.

Энийг би бас нэгдүгээрт та бүхэндээ хэлье гэж бодож байна. Аливаа менежмент гэдэг бол ер нь л хөөцөлдлөгөө шүү дээ. Хүнийхээ төлөө явах тухай л асуудал юм байгаа юм. Энэ чиглэлд ажиллавал ямар вэ гэж.

Хоёрдугаарт ер нь зах зээл дээр барилгууд нэлээн байна. Ипотекийн зээлд хамрагдах 6 хувийн зээлд хамрагдах сонирхлууд их байгаад байгаа юм. Тэгэхээр ер нь бол барьцаа хөрөнгийн асуудал их төвөгтэй, урьдчилгааны асуудал хүнд байгаа. Үүнийг бол Засгийн газрын түвшиндээ асуудлыг тавиад эрүүл мэндийн салбар, эмч мэргэжилтнүүдийг орон байранд ороход аль болох хөнгөлөлттэй. Урьдчилгаанаас чөлөөлсөн ийм нөхцөл байдлыг шийдвэрлэх тал дээр жоохон гаргалгаа гаргаж ажиллах тал дээр эрэл хайгуултай ажиллаач ээ гэж би та бүхэндээ хоёр дахь зөвлөгөөгөө өгмөөр байна.

Миний дараагийн асуудал, энэ эмнэлгийн санхүүжилт хоцроод байгаа асуудал яригдаад байгаа юм. Тэгээд би Жавхлан сайдтай сая уулзсан. Эрүүл мэндийн даатгалын сангийн хувьд бол орлого тасраад юм уу сан хоосорсон зүйл байхгүй. Яах вэ, харин орлого хоцрогдож хийгдэж байгаа энийгээ нөхөөд яваад байгаа гэж байна. Мөн л одоо яамны зүгээс Эрүүл мэндийн даатгалын үндэсний зөвлөл энэ чиглэлд бас санаачилгатай ажиллаж, ялангуяа хоцрогдлыг цаг хугацааг нөхөх чиглэлд бол санаачилгатай ажиллах юм бол аажимдаа энэ эрүүл мэндийн даатгалын сангийн энэ хөрөнгийн асуудал бас жигдрээд явах ийм боломжтой гэсэн ойлголтыг би авлаа.

Яагаад орлого хоцрогдоод байна гэвэл сая КОВИД 19-ийн үеэр төлөвлөгдөөгүй байсан зардлууд гарсан учраас ийм нөхцөл байдал үүсэж байгаа юм байна. Энэ нь цаг хугацааны асуудал гэж ингэж ойлгосныг та бүхэндээ бас хэлье гэж бодож байна. Ер нь энэ гол гол асуудлуудаа анхаарлынхаа төвд байлгаад, нэг удаа яриад өнгөрөх биш байн байн энэ асуудлын хойноос хөөцөлдөж ажиллах шаардлага байгаа юм байна шүү гэдгийг би Эрүүл мэндийн яамны удирдлагуудад анхааруулахыг хүсэж байна.

Хоёр дахь ярих гэж байгаа. Гурав дахь ярих гэж байгаа том асуудал бол бид жилдээ 10 мянган хүнээ алдаад байгаа тийм ээ Чинбүрэн гишүүн ээ? Хавдраар 4000 гаруй хүн, зүрх судасны өвчнөөр 6000, ер нь нас баралтын тэргүүлэх шалтгаан нь бол зүрх судасны өвчин, мэдрэлийн гаралтай өвчнүүд байгаа.

Монгол улсын маань хүн амын 750 мянга нь бол 40-65 насны хүн байна. Ингээд хүн амын энэ нийгмийн эрүүл мэндийн судалгаа тайлан хийхэд бол саяын хэлсэн 750 мянган хүний 50 гаруй хувь нь тодорхой хугацааны дараа зүрх судасны өвчний эрсдэлд орох магадлалтай гэдэг нь бол гараад ирсэн. Тэгэхээр өнөөдөр үндэсний хэмжээнд энэ зүрх судас, мэдрэлийн гаралтай өвчний тусламж үйлчилгээ үзүүлж байгаа цорын ганц нэгдсэн эмнэлэг нь гуравдугаар эмнэлэг. Хэдийгээр бид нар төвлөрлийг сааруулаад нэгдүгээр эмнэлэг, хоёрдугаар эмнэлгүүд, мөн орон нутагт ч гэсэн ийм төв тасгууд байгуулаад явж байгаа ч гэсэн өнөөдрийн байдлаар үндсэн гол тусламж үйлчилгээг бол гуравдугаар эмнэлэг/...минут дуусав./

**М.Оюунчимэг:** Сарангэрэл гишүүн нэг минут нэмж өгье.

**Д.Сарангэрэл:** Тийм учраас энэ тоо баримтууд дээр үндэслээд Засгийн газар мөрийн хөтөлбөртөө зүрхний төв байгуулах тухай асуудлыг оруулсан. Өнөөдөр энэ ажил маань хаах нь хэрхэн явна вэ? Люксембургийн Засгийн газрын шугамаар гуравдугаар эмнэлэг дээр 20 жилийн турш төсөл хэрэгжсэн. Энэ бол гайхалтай төсөл байсан. Би Эрүүл мэндийн сайдаар ажиллаж байх хугацаандаа л Люксембургт хоёр хоног айлчлаад 3 сая еврогийн хөрөнгө шийдүүлж, буцалтгүй тусламжаар шинэ зүрхний төвийн зураг төсөв, ТЭЗҮ-г хийлгэсэн. Ийм том мөнгийг бид шийдвэрлэж чадсан. Хэрвээ шинэ төвийнхөө барилгыг Монгол улс барьчих юм бол тоног төхөөрөмжийг нь Люксембургийн Засгийн газар өнөөдөр үнэ төлбөргүй өгье гээд ийм сайхан боломжийг бидэнд өгчихсөн байгаа.

Энэ төслийг 20 гаруй жилийн турш зүрхний төвийн дарга, их эмч, доктор Мөнгөнчимэг хариуцаад маш амжилттай аваад явж байгаа. Хэрвээ та нар энэ хүнтэйгээ ойрхон ажиллаад ингэх юм бол бид нар барилгаа барьчих юм бол бүхэл бүтэн зүрхний төвийн тоног төхөөрөмжийг л Люксембургийн Засгийн газраас/...минут дуусав./

**М.Оюунчимэг:** Хариултаа авчхаад зайлшгүй гэвэл болно. Бололцоотой гурав дээр нэмэх хоёр, хоёр гээд. Эрдэмбилэг Төрийн нарийн бичгийн дарга асуултад тодорхой хариулъя. Сая бол энэ Сарангэрэл гишүүн сайдын үед цалин хөлсийг Засгийн газрынхаа түвшинд яг бодитоор сайн нэмж чадаж байсан шүү. Тэр үед КОВИД шиг ийм их мөнгө төгрөг зарцуулаагүй байсан. Тэгэхээр сая бол Жавхлан сайд хэлээд байна. Доод босгыг л ингээд тодорхой хэмжээгээр нэмж байгаа, дээшээгээ бол тухайн дарга нь яаж ч нэмэх гүйцэтгэхээр нь бололцоо бүрдчихсэн шүү гээд байдаг. Та нар маань болохоор энэ дээр нэг л тийм болгоомжтой хандаад байх юм. Тэгээд яг энэ дээр Эрдэмбилэг дарга нэг гардаад нээрээ л тэгж хийчих бололцоо байхгүй байгаа юм уу тээ? Тэн дээр нэг хариултаа сайн өгөөрэй. Нэгдүгээр микрофон.

**Ц.Эрдэмбилэг:** Сарангэрэл гишүүний асуултад хариулъя. Тэгэхлээр түрүүн бас хэлсэн. Бид бүхэн бол салбарынхаа ажилчдын үндсэн цалинг нь дорвитой нэмж өгвөл бид нарт илүү хэрэгтэй байна гэсэн энэ хүсэлтүүдийг манай салбарынхаас ирж байгаа. Хэдийгээр цалинг нь аваад үзэх юм бол гар дээр авч байгаа цалингийн 50 орчим хувь нь үндсэн цалин, үлдсэн 50 хувь нь бол дандаа илүү цаг, нэмэлт урамшууллууд хэлбэрээр байгаа учраас зээл тусламж авахад хүнд байдаг гэдгийг хэлсэн.

Тэгээд бид бүхэн бол сая энэ 107 дугаар тогтоолоор бол цалингийн доод хэмжээг нь бол тогтоож өгсөн байгаа. Тэгээд энэ цалингаас доошоо буухгүй гэсэн гэхдээ энэ маань өөрөө бол ТҮ-гийн нэг, хоёр, гурав, дөрөвдүгээр шатлалаар цалинжиж байгаа хүмүүсийн хувьд бол шууд тавдугаар шатлал болгож суурь тавьсантай холбогдуулаад түрүүн 7.8 хувиар нэмэгдэж байгаа гэдэг бол бас бодитой нэмэгдэж байгаа. Тэгээд энэнээс цаашаа бид нар тухайн эрүүл мэндийн байгууллагууд өөрсдийнхөө үйл ажиллагааны онцлог, нөөц бололцоо дээр тулгуурлаад байгууллага болгон өөрсдөө үндсэн цалингаа нэмээд явах бүрэн бололцоо нь нэмэгдчихсэн байгаа.

Түрүүн хэлсэн энэ банк зээл, банкнуудтай хамтарч ажиллах, санаачилгатай ажиллах гэсэн энэ таны саналыг бид бүхэн хүлээж авч энэ чиглэлээр ажиллах болно. Зүрхний төвийн хувьд бол ялт ч үгүй энэ Люксембургийн Засгийн газрын дэмжлэгтэй хэрэгжиж байсан энэ зүрх судасны төв байгуулах төслийн хүрээнд бол 1.5 сая еврогийн буцалтгүй тусламжийн хүрээнд энэ зүрх судасны төвийн зураг төслийг бол хийгээд боловсруулчихсан, магадлуулсан байж байгаа. Одоо энэ төвийг улсын гуравдугаар төв эмнэлгийн хашаанд барихаар газрын асуудлыг бол шийдвэрлэчихсэн. Зураг төсвийн дагуу барилгын эх үүсвэрийг, төсвийн эх үүсвэрийг 2022 оны төсөвт тусгах саналыг уул нь бид нар Сангийн яаманд хүргүүлээд энэ маань батлагдаагүй, ийм байгаа. Тэгээд одоо бид бүхэн дахиад энэ дээрээ судлаад 23 оны төсөв дээр оруулахаар бас дахиад өргөн барих болно.

**М.Оюунчимэг:** Сарангэрэл гишүүн тодруулъя.

**Д.Сарангэрэл:** Тийм. Эрдэмбилэг дарга тэр эмнэлгийн байгууллагууд цалингаа нэмэх боломж, эрх нь ингээд байгаа гэж байна. Тийм ээ, тэр нэмэгдлүүдийг бүгдээрээнг нь тооцох тэр саналыг бол энэ банкнуудад хүргүүлэх хэрэгтэй. Энэ эрүүл мэндийн ажилтнууд чинь амьдрал ахуйд нь олон шаардлага байна шүү дээ, энэ чинь хүүхдүүдээ сургууль соёлд оруулах, орон сууц гээд. Тийм болохоор энэ дээр нэг та нар маань бас санаачилгатай ажиллаасай гэж бодож байна. Ер нь бол эрүүл мэндийн салбарын ажилтнуудын цалинг бол ер нь төрийн байгууллагын ажилтнуудын цалинг нэмэх цаг болсон л доо. Чинзориг сайд хэдэн оноос хойш нэмэгдээгүй байгаа билээ. Бид бас энийг ойлгож хандах ёстой. Тэр нэмэлт орлогын хувьд бол эрүүл мэндийг дэмжих төвүүдийг нэгдүгээр эмнэлэг, хоёрдугаар эмнэлэг, гуравдугаар эмнэлэг дээр би бас сайд байхдаа дэмжиж ингэж байгуулж өгч байсан. Амралтын өдрүүдэд байгууллагуудад урьдчилан сэргийлэх үзлэг хийж, эрүүл мэндийн даатгалын сангаас бас санхүүжилт авч ажилтнуудынхаа нийгмийн асуудалд цалин мөнгийг нэмэгдүүлэх боломж нь ч гэсэн байж байгаа. Тийм учраас ер нь бол их сайн ярилцах хэрэгтэй, арга шийдлийг бол олох хэрэгтэй гэж хэлэхийг хүсэж байна. Хэрэв/...минут дуусав./

**М.Оюунчимэг:** Санал дээр хэлээрэй. Анхан тэр Батлут гишүүний асуулт асуух, дараа нь та хариулахдаа Эрдэмбилэг дарга аа түрүүн Чинбүрэн гишүүн бас тэр эрт илрүүлэлтийн эмнэлэг, Австрийн тусламжаар гээд л бас гацчихсан. Тэр зарим мөнгө нь хавдар луу гээд, бас тэр эм эмнэлэг дээр нэг яриад байсан. Австралийн буцалтгүй тусламжаар эрт илрүүлэхтэй холбоотой төсөв, мөнгө бас өөр мөнгө рүү шилжүүлнэ гээд л. Одоо энэ зүрх судасны төв 3 сая еврогийн буцалтгүй тусламжаар ингэчихсэн байхад тэрийгээ шийдүүлж чадахгүй. Эд нар чинь өөрөө цаг үеийн хувьд маш чухал шүү дээ. Тэгээд хараад байхад тэн дээр нэг бие биеэ хардсан, эсвэл амбиц, эсвэл нэг өөр нэг сонирхол яваад байна шүү. Энэ тан дээр болон манай сайд дээр байна уу? Эсвэл одоо өмнөх хүмүүстээ итгэхгүй юм уу, эсвэл тэр хүний нэр нь болчихно гэдэг юм уу. Тэгээд л нэг бие биедээ энэ их санхүүжилт, энэ их боломжийг алдаад байгаа шалтгаан нь хувь хүмүүсээс шалтгаалсан зүйлүүд байгаад байгаа шүү Эрдэмбилэг дарга аа. Батлут гишүүн асуултаа асууя.

**Д.Батлут:** Та бүхэндээ энэ өдрийн мэндийг хүргэе. Бас эрүүл мэндийн салбарт ажилладаг бүх хүмүүстээ дэлхийн эрүүл мэндийн эмч нарын өдрийн мэндийг хүргэе.

Асуулт гэж ер нь голчлоод санал явчих байх аа даа. Ер нь олон гишүүд асуучихсан юм шиг байна. Тэгэхээр би энэ үндсэн чиглэлийн биелэлт, үйл ажиллагааны хөтөлбөрийн биелэлтийг дүгнэж байгаа аргачлалыг нэг өөрчилмөөр санагдаад байгаа юм. Одоо манайхан яаж явж байгаа вэ гэхээр сум нь багаасаа авдаг, аймаг нь сумаасаа авдаг, тэгээд аймгаас яамд руу авчих байгаа. Тэгэхдээ зарим нэг газар бол ийм тийм арга хэмжээ зохион байгуулсан гээд яг үнэндээ тухайн зорилтдоо ерөөсөө хүрээгүй тийм л аргацаасан тайлбаруудыг ард талд нь биелэлт гэдэг дээр нь гаргачихсан яваад байгаа байхгүй юу. Тэгэхээр энэ бол бид бүхний хүсэн хүлээж байгаа үр дүн биш л дээ. Бид илүү бодитой үр дүнгүүдийг тэр үйл ажиллагааны хөтөлбөр, үндсэн чиглэлийн биелэлтээр гаргадаг байх хэрэгтэй. Тэгэхээр үүнтэй холбоотой аргачлалыг бид нар өөрчлөх, сайн бодож боловсруулах шаардлага байна гэж харж байна.

Би ганц, хоёрхон жишээ хэлье л дээ. Хөдөө орон нутагт ажиллаж байхад энэ хөдөлмөрийн хууль дээр байгаа өмчийн төрөл бүрийн хэлбэрээс үл хамаарч 25-аас дээш ажилтантай аж ахуйн нэгж байгууллага бол нийт ажлын байрны 4 хувиас доошгүй орон тоонд хөгжлийн бэрхшээлтэй иргэдийг ажиллуулах ёстой гэсэн заалт хэрэгжихгүй байгаа талаар, Ахмадын тухай хуулийн14.6- д заасан аж ахуйн нэгж, байгууллага өөрийн төсөв үйл ажиллагааны зардлын 3 хүртэлх хувьтай тэнцүү хэмжээний ахмадын сан байгуулж нийт ахмадуудын нийгмийн асуудлыг шийдвэрлэхэд зориулах ёстой гэж заасан байгаа. Эд нар ерөөсөө хэрэгжихгүй байгаа байхгүй юу. Магадгүй бид нар энэ хуулиа л хэрэгжүүлчих. Тэгэх юм бол хөгжлийн бэрхшээлтэй иргэдийг ая тухтай амьдрах бололцоогоор хангаж байгаа энэ асуудал дээр ахмадуудын бас ая тухтай амьдрах бололцоог хангаж байгаа дээр маш том үр дүн гэж харагдана.

Бид нар бол ямар тайлбар өгч байгаа вэ гэхээр тэнд тийм арга хэмжээ зохион байгуулъя. Энд ахмадын дунд сургалт хийлээ. Ийм л жижиг зүйлүүдээр энэ зорилтуудаа хааж байгаа юм. Бүгдээрээ хуулиа л хэрэгжүүлчихье л дээ. Хууль чинь бид нар зүгээр хангалттай хийх ажил нь бүүр товч, тодорхой заагаад өгчихсөн байна шүү дээ. Хууль хэрэгжүүлж ажиллах хэрэгтэй байна яамнууд маань. Эрүүл мэндийн даатгалын сан, гүйцэтгэлийн санхүүжилт гээд л тэгж байгаа юм. 90 хувийн биелэлттэй гэж үзсэн байна. Хөгжлийн яам бол 70 болгосон байх шиг байна лээ. Өнөөдөр анхан шатны эмнэлгүүдийн нэг хүнд хувьсах зардал хоёр дахин нэмэгдээгүй байгаа шүү дээ. Төсөв батлаад хэдэн сар болж байгаа юм бэ. Таван сар шахуу болох гэж байна шүү дээ. Дөрвөн сар болж байна. Үгүй ээ яагаад нэмэхгүй байгаа юм бэ? Тэр мөнгийг хааш нь хийх гээд байгаа юм? 180 гаруй тэрбум төгрөг баталчихсан шүү дээ. Нөгөө хагас бие даасан хоёр, гурав дахь шатлалын эмнэлгийн хагас бие даасан байдалд оруулна, цалин хөлсийг нь нэмнэ гээд л өнгөрсөн хаврын эмч нарын ажил хаялттай холбоотой асуудлууд дээр ярьж, ярьж, тийм шийдэл гаргаад явсан. Яасан бэ? Өнөөдөр тав, зургаахан эмнэлгүүд ТУЗ-аа байгуулчихсан бусад нь байгуулаагүй байна шүү дээ. Тэгсэн мөртөө та нар 90 хувийн биелэлттэй гэж яаж энэ дээр дүгнэж орж ирж чадаж байгаа юм бэ? Цаас амьдрал хоёр, цаасан дээр бичсэн амьдрал хоёр чинь хоёр өөр зөрөөд байна шүү дээ энэ чинь нөхдөө. Ингэж ажил хийж байгаа хүмүүсийг яаж бид бүхэн бас ажил хийсэн гэж үзэх юм бэ Эрүүл мэндийн яамыг? Өнөөдөр өрх гэр, эрүүл мэндийн төв дээр хоёр дахин нэмж, зардлыг нэмж өгсөн зүйл байхгүй байгаа.

**М.Оюунчимэг:** Та нэг минут нэмээд авч болно. Батлут гишүүний микрофоныг өгье.

**Д.Батлут:** Хоёр, гурав дахь шатлалын эмнэлгүүдийн ТУЗ байгуулагдаагүй байна. Нэгдүгээр эмнэлэг, гуравдугаар эмнэлэг, арьс өнгө, Өвөрхангай эмнэлэг, Хөвсгөл, Увсын эмнэлэг ингээд бусад нь байхгүй. Үгүй ээ, тэр хүмүүс чинь цалингаа нэмэх хэрэгтэй байна шүү дээ. Боломж нь байгаад байна. Тэгэнгүүт нэг яг үнэндээ ганц, хоёрхон хүнээс шалтгаалсан ийм зогсолтууд хийж байгаа шүү энэ үйл ажиллагааны хувьд. Цалингаа нэмдэггүй тэр бололцоог нь олгож өгдөггүй, ямар нэгэн тийм эрх шиг хардаг. Бодлогоо гаргаад яв л даа яам минь. Эрүүл мэндийн яамныхан бусдыг нь орхичхооч. Битгий тэр олон ажилчдын эрх ашгийг зөрчөөд бай. Цалинг нь нэмэгдүүлэх боломжийг нь битгий хаагаад бай за. Арай дэндүү байна шүү нөхдөө. Энэ үнэлгээгээ засах хэрэгтэй. Үнэлгээг бид нар арай өөр аргачлалаар боддог болох хэрэгтэй шүү гэдгийг хэлье, баярлалаа.

 **М.Оюунчимэг:** Асуулт, хариултаас бас дуусахаас өмнө би нэг ганцхан асуулт асуугаад байхъя. Одоо Эрдэмбилэг дарга мэдэж байгаа, Энхболд сайд мэдэж байгаа өчигдөр, уржигдар бид нар ингээд эрүүл мэндийн салбарын ажилтнуудын хэд хэдэн арга хэмжээнүүдэд оролцлоо. Энэ салбарынхны одоо ганц хүсэж байгаа юм нь цалин, урамшууллыг л нэмэх хүсэлтэй байна. Үндсэн цалингаа нэмэх, тэр тухай ярихад бүгд алга ташаад л, бүгдийнх нь ярьж хүсэж байгаа зүйл үндсэн цалинг нэмэх хэрэгтэй байна, үндсэн цалин гэж байгаа.

Тэгээд өмнөх жилүүдэд бас тэр үйлдвэрчний эвлэлтэйгээ хамтраад цалин хөлсийг нэмнэ гээд энд сайд нь ч өөрөө тэгсэн засаг дээр ч бид төсөв хэлэлцэх үед ч ингээд ярьсан. Тэгэхээр одоо КОВИД-той тэмцэх гэж сая сүүлийн хоёр жил бол үнэхээр энэ салбар маш амаргүй байсан. Та бүхэн маань үнэхээр энд бол хамаг хүч хөдөлмөрөө зарцуулсан, төр засгаас КОВИД-той тэмцэхэд ард иргэдээ вакцинжуулахад аль болохоор хүнийг өвчлүүлчихгүй, өвдүүлчихгүй байх урьдчилан сэргийлэхэд бол бололцоотой бүх хөрөнгө мөнгийг Улсын Их Хурал эрхийг нь өгч Засгийн газар шийдсэн.

Энэний үр дүн ч одоогоор ингээд гарч байна. Тийм ээ, бид нар бас КОВИД-той амжилттай тэмцсэн улс орны жишээ болоод явж байна тийм. Тэгэхээр одоо бид КОВИД-ын ард ямар ч байсан бас нэг амаргүй давааны ард гайгүй гарчихлаа. Тэгэхээр одоо үндсэн эмчилгээ, үйлчилгээ рүү орсон энэ үед ажилчдынхаа цалин дээр, ялангуяа гүйцэтгэлд суурилсан санхүүжилтээр тэр цалинг нь тодорхой нэмэх, энэ дээр сайн менежерүүдийг нь өөрөө сайн ажиллах. Саяын Батлут гишүүний хэлдэг шиг хэрвээ тухайн дарга нь тухайн ТУЗ энийг хийж гүйцэтгэж чадахгүй бол шууд хуулийн хүрээнд арга хэмжээг нь авдаг байх энэ тогтолцоо руу орох хэрэгтэй байна Эрдэмбилэг дарга аа. Бид ийм л зүйлийг шахна. Тэгэхгүй бол одоо 70, 80 мянган төгрөгөөр доод цалингийнх нь доод босгыг ингээд нэмчихсэн шүү гээд түрүүгээрээ цалин нэмсэн гэж энэ салбарын энэ олон мянган ажилчин, албан хаагчдыг хуурч болохгүй ээ. Хамгийн их хүнд ачааллыг үүрч байгаа хүмүүс нэгдүгээрт, энд бид нар онцгойлон анхаарахыг үүрэг болгож байна шүү.

Хоёр дахь зүйл нь уг нь Засгийн газраас урьдчилгаагүйгээр орон сууцны ипотекийн зээлд хамруулна гээд уг нь амласан даа. Тэгээд одоо яг урьдчилгаагүйгээр нэг ч хүн орон сууцын зээлд хамрагдаагүй юм байна гэж би түрүүн Эрдэмбилэг даргын тайлбараас харлаа. Энэ юу юм гэхээр банк урдаас нь тодорхой шаардлага тавьчхаад байгаа учраас бид энийг урьдчилгаа төлбөр заавал төлөх ёстой гэж байна. Тэгэхээр түрүүн Сарангэрэл гишүүний хэлдэг шиг та бүхэн арилжааны банкнуудтай яриад, энэ зохицуулалт энэ тэр гээд үнэхээр зайлшгүй шаардлагатай байгаа тэр улаан шугам дээр гэж хэлээд байгаа шүү дээ. Бид нар тэр ажиллаж байгаа хүмүүсийн эмч, сувилагч, асрагч нараа ипотекийн зээлд хамруулах, урьдчилгаа дээр нь зохицуулалт хийж өгөх энэ тэр дээр анхаараарай. Нийгмийн асуудал дээр нь илүү анхаараарай. Тэгээд юм л бол тоног төхөөрөмж, тэгээд л нэг ор гээд дандаа тийм төмөр лүү хөрөнгө оруулалт хийсэн хүн рүүгээ хандсан, тэнд ажиллаж байгаа хүмүүс рүүгээ хандсан хөрөнгө оруулалт дээр үнэхээр муу явж байна шүү. Энийг бол бүр анхааруулж хэлье гэж бодож байна. Ингээд гишүүд асуулт асууж, хариулт авч дууслаа. Үг хэлэх гишүүд нэрсээ өгье. Сарангэрэл гишүүнээр тасаллаа. Бейсен гишүүн.

 **Б.Бейсен:** Энэ үнэхээр эрүүл мэндийн салбарын эмч, ажилчдын цалинг тэр сүлжээгээр нь шатлал байна шүү дээ. Тэрүүгээр нэмэх асуудлаар нэмэхгүй бол болохгүй. Энэ эмч, ажилчид бид яг юун дээр ажиллаж байгаа учраас яг тодорхой мэдэж байна. Сая би энэ хоёрдугаар эмнэлэгт хэвтэж байхад, гэтэл одоо тэгэхээр цалин нэмэгдээгүй байна, эмч нар ярьж байгаа юм чинь бүгд. Энэ тал дээр бас анхаарч ажиллаарай гээд бас Эрүүл мэнд яамныхан Сангийн яамтай хамтраад бид нар Нийгмийн бодлогын байнгын хороо бас хамтраад асуудлыг шийдэх шаардлагатай байна.

Нөгөө талаар энэ тухайн эмнэлэг удирдаж байгаа дарга нартай холбоотой юм бас байна уу гэдэг асуудал байна. Тийм учраас Нийгмийн бодлогын байнгын хороо хотын клиникийн эмнэлгүүдийн дарга, аймгийн эмнэлгүүдийн дарга нарыг цуглуулж байгаад нэг уулзалт, семинар хийсэн нь зөв байх таван сард багтааж ажиллах. Эмийн тендерийн асуудал дээр нэлээн анхаарч ажиллах шаардлагатай байгаа юм. Тийм том агентлаг байгуулчихсан манайх чинь эм, элгийнхний агентлаг гээд. Зарим газар нь гэхээр тоног төхөөрөмж дутагдалтай байна. Одоо улсын хоёрдугаар эмнэлэг гэхэд нөхөн сэргээх эмчилгээний тасгийн тоног төхөөрөмж гэхэд үнэхээр хангалтгүй, байхгүй зарим нь. Тэнд оруулсан нэг аппарат байж байна. Сая би Турк улсад очоод ирсэн. Тэр нэгийг нь 26 саяар оруулсан гэнэ үү? Тэндээс бараг гурвыг авчихаар юм байна. Гадаадын энэ Оросын дайнтай холбоотой эмийн хомсдол өсөж байна уу? Европоос, Туркээс татаж болох бас асуудал байгаа юм байна. Би сая тэнд хэвтэж байхдаа бас Эрүүл мэндийн яамныхан, эмийнхэнтэй бас ярилаа, хангалттай юмнууд байгаа юм байна. Тэр Эрүүл мэндийн яам бас энэ эмийг компаниуддаа бас санал болгох шаардлагатай юм байна.

Нөгөө талаар энэ зарим Монголд эмчлэгддэггүй өвчнүүдийн талаар энэ Турк-д Монголоос их улсууд очиж байгаа юм байна. Тэнд бас нөгөө зуучлагч, эрүүл мэндийн ченжүүд байдаг, тухайн улсуудаасаа 5-10 мянган долларын нөгөө зуучлагч нь авдаг тийм юм байна. Тэгээд сая би тэнд тэд нартай уулзаад манайд цалин ийм бага байдаг, амьдрал нь ийм байдаг, аргагүй эрхэнд ингээд мөнгө цуглуулж байгаад ирдэг гэдгээ хэлээд ойлгуулсан. Тэгсэн чинь хүүхдийн чихний сонсгол муутай Монголд эмчлэгддэггүй асуудал, цусны өвчтэй зарим эмчлэгддэггүй асуудлыг тэд нар фондоосоо гаргаад үнэгүй эмчилж өгье гэж бид нар тохирсон. Тэгээд таван сард ирэх болсон. Эх нялхсын хүүхдийн тасаг, Хавдар суудлын тэр тархины мэс заслын тасгийг хөгжүүлэх тал дээр, түрүүн бас дарга нартай нь ярьсан. Анагаахын их сургуультай бас гэрээ хийсэн, тэд нартай бас тохироод ирлээ.

Ер нь хамтарч ажиллах хэрэгтэй юм байна. Эмч нарыг бас үнэгүй сургах тал, үнэгүй сургая гэж тэд нар тэгж байна. Бид нар бас очоод бас хамтарч ажиллая гэж байна. Энийг бас төлөвлөгөөндөө тусгаж ажиллах шаардлагатай байгаа юм. Миний сая ярьж байгаа тэр нөгөө хаалттай систем гэдэг дээр зөвхөн нэг аймгаас дөрвөн зуугаад сая төгрөгийг тэгж оруулдаг лабораторийн оношлуур тэр. Энийг ер нь анхаарахгүй бол Эрүүл мэндийн яам хувийн компанийг өндөр үнээр тэтгээд байдаг. Цаана нь ийм асуудал үүсээд нөгөө эм нь бас жилдээ хүрэхгүй оношлуур нь дуусчихдаг асуудал байгаа. Энэ дээр бол онцгой анхаарах шаардлагатай байгаа юм.

Засгийн газраас энэ сүүлийн хоёр жил бид нар нэлээн аппарат, тоног төхөөрөмжийг гишүүдийн багцаас ч тавиуллаа. Гэтэл аймгууд руугаа хуваарилчихдаг, аймагт очоод шаардлагагүй аппарат тавьдаг, оношлуургүй хоосон аппарат аваачаад хаячихдаг. Аймгийн удирдлагууд нь нөгөө иргэдийн Хурлын төлөөлөгчид рүү юугаа болгоод өгчихдөг. Энэ дээр Эрүүл мэндийн яам онцгой анхаараад, худалдан авах ажиллагаатайгаа ярьж байгаад та нар авч үлдээд одоо Эм, эмнэлгийн хэрэгслийн газартай хамтарч байгаад шаардлагатай, хангасан аппарат оношлуур тавьж байгаач. Хэрвээ тийм оношлуур аппарат очиж байгаа бол ядахдаа зургаан сар хүртэлх оношлуурыг нь хамт тухайн компани оруулж ирэхээр тохироод тендер зарлахдаа бас тохирохгүй бол хоосон аппарат аваачаад хаячихдаг. Тэгээд оношлуур байхгүй байж байгаа юм чинь. Энэ дээр анхаарч ажиллаасай гэдгийг хэлмээр байна.

Нөгөө талаараа тэр Нийгэм хамгааллын яамныханд зөвхөн сүүлийн таван жилд өчнөөн тэрбум төгрөг зарчхаж байна тээ. Зөвхөн юу гэж тэр чинь хөгжлийн бэрхшээлтэй иргэд ажиллах үйлдвэрийг байгуулах тал дээр анхаараач ээ энийг бас. Тэгэхгүй бол зүгээр нөгөө иргэддээ өгчхөөд тухайн үедээ ашиглаад л дуусгачихдаг ийм асуудал байж байна. Тэгэхгүй бол бас ингээд олон Засгийн газраас, танай яамнаас ингээд тавьж байгаа өнгөрөөд үүргээ тасалдуулж байгаа асуудал байна. Анхаараарай бас, баярлалаа.

 **М.Оюунчимэг:** Бейсен гишүүнд барилаа. Чинзориг гишүүн үг хэлье.

 **С.Чинзориг:** Засгийн газар үйл ажиллагааны хөтөлбөрт орсон чухал зорилт нь энэ төрийн албан хаагчдын цалинг инфляцын түвшинтэй уялдуулж жил бүр нэмж байна гэдэг ийм зорилт байгаа юм. Энэ зорилтыг хэрэгжүүлэхтэй холбоотойгоор манай энэ Хөдөлмөр, нийгмийн хамгааллын яам нэлээн тийм байр суурьтай оролцох ёстой. Сүүлийн жилүүдэд харж байхад сүүлийн хоёр жилд Хөдөлмөр, нийгмийн хамгааллын яамныхан маань цалин хөлсний бодлого ярих юм байгаад салбарын яамнууд нь цалин ярина, нэмнэ гэж ярьдаг боллоо. Тэгээд салбарын яамнууд нь цалин ярихдаа нөгөө мэргэжлийн бус учраас сайдууд нь дандаа урьдчилж Face-ээр, сошиалаар мэдэгдэл хийгээд, тэгээд тэрнээсээ болоод алдаа гаргаад байна шүү дээ.

Өнгөрсөн жил Эрүүл мэндийн сайд цалинг хоёр саяд хүрнэ, цаашдын гурван саяд хүргэнэ гээд л мэдэгдэл хийсэн. Хаана байна? Боловсролын сайд бас багш нарын үндсэн цалинг нэг сая төгрөгт хүргэнэ. Тэгээд тэрнээсээ дээш нэмэгдэл урамшуулал авдаг болгоно, багш нарын доод цалинг нэг сая болгоно гээд сошиалаар баахан зарлачихсан. Одоо хаан байна, байхгүй. Энэ Хөдөлмөр, нийгмийн хамгааллын яамны цалин хөлснийхөө бодлогыг нэг гартаа авч улсын хэмжээний нэгдсэн нэг бодлого гаргах хэрэгтэй шүү дээ. Хөдөлмөрийн хуулиар энэ чинь хөдөлмөр, нийгмийн зөрчил, улсын хэлэлцээрийг танай яам ахалж хийдэг. Засгийн газраас удирдамжаа авч байгаа. Тэр улсын хэлэлцээрийг чинь үндэслээд салбар яамнууд нь салбарынхаа хэлэлцээр хийдэг, энэ хуулийг хэрэгжүүлмээр байна шүү дээ. Засгийн газар төрийн албан хаагчдын цалин хөлсийг нэмэгдүүлэх бодлогыг Хөдөлмөрийн сайд оруулдаг. Энэ бодлогыг нь үндэслээд гаргасан шийдвэрийг нь Эрүүл мэндийн сайд, Боловсролын сайд нар сурталчилдаг, хэрэгжүүлэх ажлыг зохион байгуулдаг. Ийм л хуультай шүү дээ.

Бид ч гэсэн өмнө засагт байхдаа ингэж л явж ирсэн шүү дээ. Сарангэрэл сайд бидний, манай яамны урдуур ороод эмч нарын цалинг тэдээр нэмнэ гэж нэг ч дугарч үзээгүй. Бидний гаргасан бодлогыг л дараа нь сурталчилж ийм боллоо, ийм арга хэмжээ хэрэгжүүлнэ гэж ярьдаг л. Тэгэхээр энэ Хөдөлмөрийн яам энэ бодлогоо, цалин хөлснийхөө бодлогыг гартаа авч, улсын хэмжээний цалин хөлсний бодлогоо гаргамаар байна шүү дээ. Энэнээс чинь болоод салбарын яамнууд чинь одоо янз янзын цалин ярьдаг, юм ярьдаг. Тэгээд хэрэгжихгүй ийм юмнууд яваад сүүлд нь баахан худлаа ярьдаг, хүлээлт үүсгэсэн гэсэн ийм л нэртэй болоод дууслаа шүү дээ. Тэр хөдөлмөр, нийгмийн зөвшлийн гурван талт улсын хэлэлцээр хийж байгаа юм уу? Тэрний чинь үндэслээд энэ яамнууд чинь салбарын хэлэлцээр хийх ёстой шүү дээ. Би өнгөрсөн жил Эрүүл мэндийн яам салбарын хэлэлцээр хийхдээ гурван талт улсын хэлэлцээр хийгээгүй байхад Эрүүл мэндийн яам түрүүлээд хэлэлцээр хийчихсэн л гэж ойлгосон.

Хоёр дахь асуудал нь энэ Хөдөлмөр, нийгмийн хамгааллын яамны сүүлийн үед жаахан төрийн албан хаагчдын ажлын байр, тогтвортой байх, нийгмийн хамгааллынхаа юман дээр жаахан бас голостой баймаар байна шүү дээ. Төрийн үйлчилгээний албан хаагчдыг бага албан тушаалын албан хаагчдыг хувийн хэвшилд шилжүүлнэ гээд л. Энэ жилжингээ ингээд өвөлжингөө, хаваржингаа л ярилаа шүү дээ. Цалинг нь өгөхгүй байна, нэмэгдэл урамшууллыг нь өгөхгүй байна гээд л. Тэдний ажлын байр баталгаатай байх уу, үгүй юу. Хувийн хэвшилд шилжүүлэх нь зөв үү, буруу юу, нэмэгдэл урамшууллыг нь өгөх нь зөв үү, буруу юу гэдэг чинь нийгмийн хамгаалал, Хөдөлмөрийн яамны байр суурь голлох дуу хоолой байх ёстой шүү дээ. Тэгээд ерөөсөө энэ яам одоо дуугардаггүй. Тэгээд яамнууд нь Сангийн яам нь тэгээд дураараа янз янзын юм хийгээд. Салбарын яамнууд нь янз янзын юм хийгээд. Энэ цалин хөлс, нийгмийн хамгааллын баталгаатай ажлын байртай холбоотой энэ юм чинь ингээд бодлогогүй боллоо шүү дээ.

Та бүхэн маань энэ дээ жаахан анхаараач, жоохон нэг байр суурьтайгаа тэр хуулийнхаа хүрээнд үйл ажиллагаагаа явуулаад жаахан өөрийнхөө гэсэн байр суурьтай, бодлоготой, голостой болохдоо анхаармаар байна. Эрдэмбилэг дарга тэр цаашдаа анхаарахгүй бол энэ эрүүл мэндийн салбарын ажиллагсдын цалин хоёр саяд хүргэнэ гээд ноднин танай яам зарлачихсан. Энэ чинь бол санхүүжилтийнх нь арга механизм нь өөр өөр учраас хоёр сая төгрөгт хүрэх боломж байхгүй шүү дээ.

Нэгдсэн эмнэлгүүд, бүсийн оношилгоо, эмчилгээний төвүүд бол боломж гарч магадгүй. Клиник төрөлжсөн гурван эмнэлэг дээр боломж гарч магадгүй. Тэр сумын эрүүл мэндийн төв дээр чинь цалин хоёр саяд хүрэх боломж байхгүй шүү дээ. Та бүхэн мэдэж байгаа шүү дээ. Сумын эрүүл мэндийн төв чинь санхүүжилтийнхээ 12, 15 хувь, сая нэмэгдүүлснээр 16 орчим хувийг л эрүүл мэндийн даатгал санхүүжилт даатгалын сангаас бүрдүүлж байгаа шүү дээ. Ийм санхүүжилтийн арга механизм ярьж байхад сумын эмч нарын цалин хоёр сая төгрөгт хүрэх ямар ч боломж байхгүй. Энэ нөхцөл байдлаа өөрсдөө та бүхэн мэдэж байдаг байлгүй дээ.

Ингээд жоохон бодитой юм яриад бодитой шийдвэр гаргамаар байх юм. Бид нар ноднингоос хойш л одоо эмч нарын цалинг нэмэх ёстой гэж яриад байсан. Одоогоор нэмэгдсэн юм байхгүй юу. Шийдлийг нь одоо тэр сумын эрүүл мэндийн төвүүдэд олгох санхүүжилтийг хоёр дахин нэмэгдүүлж өгсөн. Тэр нь одоогоороо хэрэгждэггүй, Эрүүл мэндийн даатгалын ерөнхий газар гээд нэг сайхан хүнд сурталтай гэхэд хаашаа юм. Бүх юм цахим болчихсон гээд дал мөрөө хавчсан улсууд. Үгүй ээ, энэ чинь хугацаа алдах юм байж магадгүй, алдаа гарах юм байж магадгүй шүү дээ. Тэрийг чинь яагаад засаад өөрчлөлт оруулаад санхүүжилтийг нь өгчхөж болдоггүй юм. Ингээд сумын эрүүл мэндийн төвүүд, өрхийн эмнэлгүүдийг манайх цахим болчихсон, хугацаандаа өгөөгүй, алдаатай материал өгчихсөн, дахиж одоо засах арга байхгүй. Манайх цахим гээд ингээд дал мөрөө хавчсан улсууд. Тэр эрүүл мэндийн төвүүдийн үйл ажиллагааг хэвийн явуулах, иргэдийн амь насыг эрүүл мэндийг хамгаалахын тулд л та нар ажиллаж байгаа юм байгаа биз дээ. Энэ цахим юмаа ч гэсэн бас эргэж хармаар байна.

**М.Оюунчимэг:** Сарангэрэл гишүүн үг хэлье.

**Д.Сарангэрэл:** Нийгмийн бодлогын байнгын хороо үндсэн чиг үүргийнхээ хүрээнд Эрүүл мэндийн яам, Хөдөлмөр, нийгмийн хамгааллын яамны үйл ажиллагаанд хяналт тавьж, үүнтэй холбоотой хуулийн хэрэгжилт дээр бол анхаарал хандуулж байх ёстой ийм үүрэгтэй. Байнгын хорооны хувьд бол гишүүд энэ чиглэлийн асуудлуудаа бол хурал дээрээ байнга тавьж бол шахаж шаардана гэдгийг та бүхэн маань бас зөв ойлгож хүлээж авах хэрэгтэй.

Би Хан-Уул дүүргээс сонгогдсон гишүүний хувьд хэлэхэд ер нь Эрүүл мэндийн яам, Нийслэлийн эрүүл мэндийн газар хамтраад энэ улсын хэмжээнд үйл ажиллагаа явуулж байгаа Улаанбаатар хотод 142 өрхийн эмнэлэг байгаа байх. Одоо хороо нэмэгдсэнтэй холбогдуулаад тоо нэмэгдсэн байх аа даа. Тоног төхөөрөмжийнх нь хангамж дээр анхаардаг юм байгаа юм. Одоо сүүлийн үед Хан-Уул дүүргийн өрхийн эрүүл мэндийн төвүүд маань цусны ерөнхий шинжилгээ, биохимийн шинжилгээ, шээсний шинжилгээний аппаратгүй болоод иргэд маань чирэгдээд дүүргийн эмнэлгүүд дээрээ таван цагаас авхуулаад очирлож зогсдог бас нэг ийм хуучны хүнд суртал гэдэг юм уу хүндрэлүүд бий болоод эхэллээ. Тэгээд та бүхэн маань энэ дээр бас хяналт тавиад улсуудтайгаа ярилцаад хаана дутаад байна гээд энэ асуудлуудаа бас шийдээд явах шаардлагатай байх. Бас ийм боломжууд яаманд гардаг гэдгийг нэгдүгээрт сануулъя.

Хоёрдугаарт зүрхний төвтэй холбоотой асуудлаа үргэлжлүүлээд хэлэхэд ер нь бол нас баралтын тэргүүлэх шалтгаан өөрөө зүрх судасны өвчин байж байгаа шүү дээ. Тэгээд хориод жилийн турш Люксембургийн Засгийн газрын шугамаар энэ зүрхний төв гэдэг төсөл хэрэгжээд тэгээд тухайн үед одоо сайдаар ажиллаж байхдаа айлчилж байхад хөгжиж байгаа орнуудын дундаас Люксембургийн Засгийн газраас хэрэгжүүлж байгаа эрүүл мэндийн төсөлд жишиг төсөл болсон гэж зарлаж байна лээ. Бас үнэхээр бахархалтай л юм билээ. Тэгээд энэ төслийг бол Мөнгөнчимэг гээд Зүрхний төвийн эрхлэгч, доктор эмэгтэй бол хорин жил хариуцаад өнөөдөр бол тэр шинэ зүрхний төвийнхөө ТЭЗҮ, зураг төслийг нь 1.5 сая евро буюу бараг 3 сая доллароор хийлгэчхээд байж байгаа юм.

Одоо хэрвээ Монгол улс ингээд байраа барьчих юм бол эмнэлгийнхээ төвийг арчих юм бол тоног төхөөрөмжөөр нь мөн буцалгүй тусламжаар хангаад өгье гээд. Тэгээд энэ төсөл хэрэгжиж байх хугацаанд бол 47 шинэ эмчилгээний технологийг Монгол улс нутагшуулсан. Зүрхний хавдар авна, том хүн хүүхдийн зүрхний гажгийг засна, судас бас оёно нийлүүлнэ тийм ээ, тэгээд хүнд хэлбэрийн энэ зүрхний дутагдал, хэм алдагдлыг бол тоног төхөөрөмж суулгаж шийдвэрлэж байгаа гэх мэт дэлхийн түвшний өндөр технологиудыг нэвтрүүлээд олон хүний амь насыг аварч байгаа ийм сайхан төсөл хөтөлбөр хэрэгжиж байгаа. Тэгээд дээр нь одоо ингээд ийм боломж гаргаад өгчхөөд байдаг барилгын тухай Сангийн яам маань ингээд энийг ойлгож хүлээж авахгүй байна гээд ингээд сууж байж болохгүй. Сайн хөөцөлдөх хэрэгтэй. Энэ Засгийн газрын үйл ажиллагааны мөрийн хөтөлбөрт орчихсон томоохон бүтээн байгуулалтын нэг. Энийг би та бүхнийг онцгойлон анхаарах ёстой. Үргэлж шахаж шаардана гэдгээ хэлье.

Эцэст нь хэлэх гэж байгаа зүйл бол хорин жил одоо энэ төвөө удирдаад, энэ төслөө удирдаж байгаа хүнээ солино холино гээд ийм юм яриад явж байна. Энэ Люксембургийн Засгийн газар чинь нэг хүнтэй ажиллаад энэ төсөл хөтөлбөрөө ингээд үнэлчихсэн байж байдаг. Тэр тоног төхөөрөмжөө алдах эрсдэл үүснэ шүү. Энд бид нэг хүн дээр амбицлах яах вэ. Цаана нь бүхэл бүтэн зүрхний төвийн иж бүрэн тоног төхөөрөмжийн асуудлаа ардаа үлдээж мэдэх ийм эрсдэл байгаа учраас Эрүүл мэндийн яам энэ хоёрын хоорондын нөгөө явган нүцгэн яриа, нэг хүний амбиц, хүн солих энэ юмаа бол одоо дараагийн ээлжийн асуудал гэж үзэж гол юман дээрээ анхаарлаа хандуулаарай. Надад бол хүн нь гэхээсээ илүүтэй тэр хүнээр дамжиж Монголд ирэх гэж байгаа тэр өндөр үнэтэй тоног төхөөрөмж чухал байгаа учраас та бүхнийг ч гэсэн асуудалд ингэж эрүүл саруул хандаж, хүнд хөнгөнийг нь бол дэнсэлж бас ажиллаж асуудалд хандаарай гэж одоо зөвлөж, сануулж байна. Хэрвээ энэ одоо зөвлөмж сануулгыг хүлээж авахгүй байх юм бол бас тэмцлийн дараагийн хэлбэртээ ордог юм уу даа.

**М.Оюунчимэг:** Гэхдээ энэ Сарангэрэл гишүүний саяын хэлж байгаа түрүүн Чинбүрэн гишүүн ярьсан Эрдэмбилэг дарга аа энийг бид нар нээрээ шахна шүү. Тэгэхгүй бол та нар дараагийн сайд гараад дараагийн Төрийн нарийн гарангуутаа өмнөх хүмүүсийн бас хийж гүйцэтгэж байгаа юманд нь, эсвэл одоо мөнгөнд харддаг юм уу бие биеэ эсвэл өөрсдийнх нь амбиц, эго хөдөлдөг юм уу, заавал тэр хүнийг нь болиулаад л өөрсдөө явна гээд. Тэгээд тэр гаднын төсөл бол гаднын төсөл. Тэд манай Монгол улсын эрүүл мэндийн салбарыг бусад салбарыг хөгжүүлэх гээд буцалтгүй тусламж, хөнгөлөлттэй зээлээр орж ирэнгүүт, тэрийг өөрсдөөс давах гээд л. Тэгээд бүх юмыг гацааж, зогсоож байна. Одоогийн бид нарын миний мэдэж байгаагаар гурван төсөл яригдаж байна шүү. Энэ түрүүн австрийн Засгийн газрын тухай Чинбүрэн гишүүн ярьлаа. Сая Сарангэрэл дарга тэр зүрх судасны төв байгуулах шинэ энийг ярьлаа, бас тэр хавдрын эмнэлэг рүү шилжүүлээд байгаа Австралийн буцалтгүй тусламж, төсөл хөтөлбөрийн хүрээнд гээд ийм чухал юмнуудыг та нар зүгээр шүүрч барьж аваад л, өмнөх хүмүүстэй нь болж өгвөл хамтраад л зөвлөхөөр нь ажиллуулаад. Тэр гаднын зээл тусламжийг зөв ашиглах ёстой шүү.

Ингэж яваад байвал тэр чинь хугацаатай юм гэдгийг та өөрөө мэдэж байгаа тээ? Тэгэхээр энэ дээр бид нээрээ хяналт тавьж ажиллана шүү гэдгийг хэлье. Тэгээд Хөдөлмөр, нийгмийн хамгааллын яамны сайд нь гадаад явж байгаа. Түрүүн Чинзориг гишүүн бол үнэхээр чухам үнэнийг хэлчихлээ. Хөдөлмөр, нийгмийн хамгааллын яам яг энэ цалин хөлс, иргэдийн нийгмийн хамгааллын бодлогоо ярихгүй, ярихаа больчхоод байна. Сангийн яамны шилжүүлж байгаа мөнгийг шилжүүлсэн гэдэг ажил хийдэг л нэг юм болсон. Ийм ойлголт одоо хүмүүс төрдөг болчхоод байна. Яг үнэнийг хэлэхэд маш олон хүний ажлын байр танагдаж байхад дуугарахгүй байна. Цалин хөлс, урамшуулал нэмэх тал дээр та нар дуугарахгүй болохоор тэнд үйлдвэрчний эвлэл одоо та нарын өмнөөс дуугараад, ингээд шахаж шаардаад байдаг болчихлоо. Тэгэхээс түрүүн хэлж байна. Боловсролын сайд, Эрүүл мэндийн сайд цалин хөлсөө нэмнэ, эсвэл доод босгыг нэмнэ гээд баахан зөрүүтэй юм яриад энэ нь өөрөө бас алдаа, буруу ойлголт болоод байна гээд л Сангийн сайд дөнгөж сая энд яриад л байж байна. Тэгээд энэ бодлогыг баздаг хүн чинь Хөдөлмөр, нийгмийн хамгааллын сайд, Хөдөлмөр, нийгмийн хамгааллын яам шүү. Тэгэхээр Нийгмийн бодлогын байнгын хороо энэ дээр үнэхээр анхаарч ажиллана шүү гэдгийг хэлчихье.

21 оны энэ хэрэгжилтээр энэ тал дээр маш хангалтгүй байгаа шүү. Энэ дээр жишээ нь амьдралын чанар, дундаж давхаргыг бий болгох биелэлт 100 хувь гэчихсэн байгаа. Энэ шиг худлаа юм байхгүй шүү дээ. Юун дундаж давхарга битгий хэл дундаж давхаргаас доошоо орчхоод байна шүү дээ. Харин хүүхдийн мөнгөний буянд энэ КОВИД цар тахлын үед иргэд рүүгээ хамгаалсан нийгмийн халамжийн бодлого төр засгаас авч хэрэгжүүлсний үр дүнд энэ арай гайгүй барьсан. Гэтэл энэ бол та бүхний очоод хийгээд дундаж давхаргыг нэмэгдүүлчихсэн юм уу, 100 хувь бий болгочихсон явдал бол огт биш шүү. Энэ бол бараг биелээгүй гэж хэлж болно шүү.

Түрүүн Анужин гишүүн маш үнэн хэлсэн. Энэ дээр нөгөө гишүүд юм уншсан, уншаагүй тухай биш шүү. Хамгийн сайн юм уншдаг гишүүний нэг. Харин миний хэлээд байгаа нь ингэж нэг цаг хугацаа үнэхээр бага, түрүүн Батлут гишүүн ч хэлж байна. Нэг өдөр хэлэлцээд 21 оны та нарын ажлыг дүгнэчихдэг юм биш. Бид зүгээр өнөөдөр хэрэгжилт дээр ярилцаж байна, хэлэлцэж дүгнэж байна. Дараа нь харин энд асуудалтай байгаа юмнууд дээр барьж авч байгаад ажлын хэсгүүд гаргаад цаашаа бараг явна шүү. Энэ дээр бол гишүүд бүгд ингэж байр сууриа илэрхийлж байгаа гэдгээ хэлчихье.

Монгол улсын 2021-25 онд хэрэгжүүлэх таван жилийн үндсэн чиглэлийн 2021 оны биелэлт, Монгол улсын Засгийн газрын 20-24 оны үйл ажиллагааны хөтөлбөрийн 21 оны хэрэгжилтийг хэлэлцэж дууслаа. Оролцсон ажлын хэсгийнхэндээ баярлалаа.

Ингээд хоёр дахь асуудал руугаа оръё. Монгол улсыг 2021-25 онд хөгжүүлэх таван жилийн үндсэн чиглэлийн 2021 оны биелэлт, Монгол улсын Засгийн газрын 20-24 оны үйл ажиллагааны хөтөлбөрийн 2021 оны хэрэгжилтийг хэлэлцсэн талаарх Байнгын хорооны санал дүгнэлтийг Төрийн байгуулалтын болон Эдийн засгийн байнгын хорооны хамтарсан хуралдаанд Улсын Их Хурлын гишүүн Батлут гишүүн Эдийн засгийн байнгын хороон дээр танилцуулчих. Төрийн байгуулалтын байнгын хороон дээр бид танилцуулчихъя. Хамтарч хуралдах уу тэгвэл Батлут гишүүн танилцуулчихъя.

Хэлэлцэх асуудал хоёр руугаа оръё. **Монгол Улсын Их Хурлын хяналт шалгалтын тухай хууль батлагдсантай холбогдуулан Нийгмийн даатгалын тухай хуулийн 27 дугаар зүйлийн 27.2 дахь хэсэг Эрүүл мэндийн даатгалын тухай хуулийн 14 дүгээр зүйлийн 14-ийн штрих гурав дахь хэсэгт үндэсний зөвлөлийн гишүүнийг талуудын санал болгосноор Улсын Их Хурал нэр дэвшигчийн сонсгол хийж томилно гэж нэмэлт, өөрчлөлт оруулж баталсан. Иймд Эрүүл мэндийн даатгалын болон Нийгмийн даатгалын үндэсний зөвлөлийн гишүүдийг Байнгын хороо нэр дэвшигчийн сонсгол хийж, томилох ёстой.**

Улсын Их Хурлын чуулганы хуралдааны дэгийн тухай хуулийн 123 дугаар зүйлд эрх бүхий этгээд хуульд заасны дагуу нэр дэвшигчийн саналыг Байнгын хорооноос баталсан загварын дагуу Улсын Их Хуралд ирүүлнэ гэж заасныг үндэслэж Нийгмийн болон Эрүүл мэндийн даатгалын үндэсний зөвлөлийн гишүүний даатгуулагчийг болон ажил олгогчийг төлөөлсөн зарим гишүүд чөлөөлөгдөх хүсэлтээ ирүүлсний дагуу Монголын үйлдвэрчний эвлэлийн холбоо болон ажил олгогч эздийн нэгдсэн холбооноос шинээр гишүүд нэр дэвшүүлээд байгаа юм.

 Улсын Их Хурлын чуулганы хуралдааны дэгийн тухай хуулийн 124.1-т заасны дагуу эрх бүхий байгууллагаас нэр дэвшүүлсэн тохиолдолд Байнгын хороо ажлын таван өдрийн дотор нэр дэвшигчийн сонсголыг товлох ёстой. Улсын Их Хурлын чуулганы хуралдааны дэгийн тухай хуулийн 118.7-д заасны дагуу сонсголын товыг нийтэд мэдээлснээс хойш арван дөрвөөс доошгүй хоногийн хугацаанд сонсголын бэлтгэл хангана. Түүнчлэн сонсголыг нэгдсэн болон Байнгын, дэд, түр хорооны хуралдаантай давхцуулахгүйгээр зохион байгуулах бөгөөд Улсын Их Хурлын чуулганы чөлөөт цагт зохион байгуулж болно гэж заасан байгаа. Та бүхэн нийтийн сонсгол зохион байгуулах тогтоолын төсөл, нэр дэвшигчийн сонсгол зохион байгуулах шат дараалал, эрх бүхий байгууллагаас нэр дэвшүүлсэн нэр дэвшигчдийн товч танилцуулгыг тараасан байгаа болно.

Нийгмийн даатгалын үндэсний зөвлөлийн даатгуулагчийг төлөөлсөн гишүүн, Монголын үйлдвэрчний эвлэлийн холбооны ерөнхийлөгч асан Амгаланбаатарын томилогдсон хугацаа нь дууссан. Монголын даатгуулагчдын холбооны удирдах зөвлөлийн гишүүн Т.Батзул нь чөлөөлөгдөх хүсэлтээ ирүүлсэн тул Монголын үйлдвэрчний эвлэлийн холбооноос даатгуулагчийг төлөөлсөн гишүүнд тус холбооны нарийн бичгийн дарга Буянжаргал, Төмөр замчдын үйлдвэрчний эвлэлийн холбооны дарга Баяраа нарыг нэрийг дэвшүүлсэн. Нийгмийн даатгалын үндэсний зөвлөлийн ажил олгогчийг төлөөлсөн гишүүн, Монголын ажил олгогч эздийн нэгдсэн холбооны ерөнхийлөгч Ганбаатарын томилогдсон хугацаа дууссан тул тус холбооноос Улаанбаатар төмөр замын хүний нөөцийн албаны дарга Цэвээндоржийн нэрийг дэвшүүлсэн болно. Энэ эхний саяын уншсан Байнгын хорооны тогтоолыг хэлэлцээд баталъя гэж байгаа тогтоолын төсөл, төслийг уншиж танилцууллаа.

Нийтийн сонсголын товыг тогтоох, сонсгол даргалагчийг томилох тухай, Монгол Улсын Их Хурлын тухай хуулийн 23 дугаар зүйлийн 23.2.14 дэх заалт, Нийтийн сонсголын тухай хуулийн 20 дугаар зүйлийн 20.1 дэх хэсэг Монгол Улсын Их хурлын чуулганы хуралдааны дэгийн тухай хуулийн 119 дүгээр зүйлийн 119.1 дэх хэсгийг үндэслэн Нийгмийн бодлогын байнгын хорооноос тогтоох нь нэг, Нийгмийн даатгалын үндэсний зөвлөлийн даатгуулагчийг болон ажил олгогчийг төлөөлсөн гишүүнд Монголын үйлдвэрчний эвлэлийн холбоо, ажил олгогч эздийн нэгдсэн холбооноос нэр дэвшүүлсэнтэй холбогдуулан нэр дэвшигчийн сонсголыг 2022 оны дөрөвдүгээр сарын 18-ны өдөр зохион байгуулахаар товлосугай. Нэр дэвшигчийн сонсгол даргалагчаар Улсын Их Хурлын гишүүн Чинзоригийг томилсугай. Чинзориг гишүүний микрофоныг өгчихье дөө.

**С.Чинзориг:** Нэг юм асууя дарга аа. Энэ Нээлттэй сонсгол, томилгооны сонсгол юм байна тээ? Тэгэхээр чиг үүрэг нь ойролцоо юм чинь Нийгмийн даатгалын үндэсний зөвлөл, Эрүүл мэндийн даатгалын үндэсний зөвлөл хоёр үндэсний зөвлөл бий л дээ. Тэгэхээр хоёр өдөр дараалан энэ томилгооны сонсгол Байнгын хороо явуулах юм. Би ойлгосон, тийм үү? Нэг нь дөрвөн сарын 18-нд, нэг нь дөрвөн сарын 19-нд, тэгээд чиг үүрэг нь ойролцоо юм чинь энэ одоо хууль дүрэмтэйгээ нийцэж байгаа болбол нэг л өдөр нэг л томилгооны сонсгол хийвэл яасан юм? Тэгэхгүй одоо Байнгын хорооны гишүүд ч гэсэн хоёр өдөр томилгооны дараа л нэг томилгооны сонсголд оролцох тэр цаг зав яадаг бол доо. Би бол томилгооны сонсгол юм чинь нэгтгээд нэг өдөр, нэг л хийчихмээр байгаа юм. Тэгэхгүй бол тэгээд 18-нд түрүүний тараасан материал харахаар 18-нд Нийгмийн даатгалын үндэсний зөвлөлийн гишүүнийг томилох томилгооны сонсгол, 19-нд дахиад томилгооны сонсгол, Эрүүл мэндийн даатгалын үндэсний зөвлөл гээд. Тэгээд энэ гадна талд ч гэсэн энд нар томилгоо л сонсохоос өөр хийх ажилгүй юм байхгүй гэх. Одоо энэ хоёр өдөр дараалан тэгээд тийм зав зай байх юм уу, үгүй юм уу. Би бол нэг хийчихвэл яасан юм гэж бодлоо.

**М.Оюунчимэг:** Чинзориг гишүүнтэй яг адилхан. Би бас энийг асуугаад судалж үзсэн чинь Тамгын газрын хуульчдын зүгээс Эрүүл мэндийн даатгалын үндэсний зөвлөл, Нийгмийн даатгалын үндсийн зөвлөл тусдаа болчихсон учраас нэг дор хийж болохгүй, харин нэг өдөр бол хийж болно гэсэн. Тэгэхээр бүгдээрээ эхнийх нь нийгмийн даатгал хийгээд, тэгээд нийгмийн даатгал саяынх шиг нэгдүгээр асуудал гарсны дараа дараагийн хүмүүсийг нь оруулж ирээд тус тусад нь ингээд нэг өдөр хийчихье гэж бодож байна тээ? Тийм, за тэгье.

Тэгвэл тэгээд нэг өдөр хийхээр 18-ны өдөр зохион байгуулахаар нэг өдөр хийе. Гэхдээ ингээд нэг цагт нь Нийгмийн даатгал, дараа нь Эрүүл мэндийн даатгалын үндэсний зөвлөлийн нэр дэвшигчдийн сонсголыг хийе гээд тогтчихъё.

Үгүй ээ, Чинзориг гэдэг хүнийг даргалуул гээд үүрэг өгсөн байгаа тээ? Хоёуланг нь тэгвэл, за тэгвэл Сарангэрэл гишүүн Нийгмийн даатгалын нэр дэвшигчийн сонсголыг даргална гэдгээр санал хураалт явуулъя. 18-ны өдөр тээ? Тогтоолын төслийг баталъя гэдгээ нэгдүгээрт, ингэж би шууд уншчихъя.

Нийгмийн даатгалын үндэсний зөвлөлийн нэр дэвшигчийн сонсголд даатгуулагчаар Эрүүл мэндийн даатгалын үндэсний зөвлөлийн нэр дэвшигчдийг Улсын Их Хурлын гишүүн Чинзоригоор, Нийгмийн даатгалын үндэсний зөвлөлийн нэр дэвшигчийн сонсголыг Улсын Их Хурлын гишүүн Д.Сарангэрэлээр даргалуулахаар томилсугай гэдгээр явуулчихъя. Гэхдээ тус тусдаа хураах юм байна шүү дээ. Эхнийх нь л нэр дэвшигчийн сонсгол даргалагчаар Улсын Их Хурлын гишүүн Чинзоригийг томилсугай гэдгээр, энэ тогтоолын төслийг баталъя гэдгээр санал хураалт. Дэмжье гэдгээр, 66.7 хувийн саналаар санал дэмжигдлээ. Бейсен гишүүнийг дэмжсэнээр тооцоорой.

**Хоёр дахь нь Монгол Улсын Их хурлын тухай хуулийн 23 дугаар зүйлийн 23.2.14 дэх заалт Нийтийн сонсголын тухай хуулийн 20 дугаар зүйлийн 20.1 дэх хэсэг Монгол Улсын Их хурлын чуулганы хуралдааны дэгийн тухай хуулийн 119 дүгээр зүйлийн 119.1 дэх хэсгийг үндэслэн Нийгмийн бодлогын байнгын хорооноос тогтоох нь Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүнд Монголын үйлдвэрчний эвлэлийн холбооноос нэр дэвшүүлсэнтэй холбогдуулан нэр дэвшигчийн сонсголыг 2022 оны дөрөвдүгээр сарын 18-ны өдөр зохион байгуулахаар товлосугай.** Нэр дэвшигчийн сонсгол даргалагчаар Улсын Их Хурлын гишүүн Чинзоригийг томилсугай.

Нэр дэвшигчийн сонсголын талаар нийтэд мэдээлж, бэлтгэл ажлыг хангаж, холбогдох хуульд заасны дагуу зохион байгуулахыг Улсын Их Хурлын Нийгмийн бодлогын байнгын хорооны дарга Оюунчимэг, мэргэжил, арга зүй, техник зохион байгуулалтын туслалцаа үзүүлэхийг Улсын Их Хурлын Тамгын газрын дарга Өлзийсайханд тус тус даалгасугай.

Тогтоолын төслийг баталъя гэдэг горимоор санал хураалт явуулъя, дэмжье гэсэн горимоор. 75 хувийн саналаар санал дэмжигдлээ.

Нийгмийн бодлогын байнгын хорооны өнөөдрийн хуралдаанаар хэлэлцэх ёстой хоёр асуудлаа хэлэлцэж дууслаа. Хуралдаа идэвхтэй оролцсон гишүүддээ их баярлалаа. Нийгмийн бодлогын байнгын хорооны гурван сарын 30-ны өдрийн хуралдаан өндөрлөлөө.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР